
الجزء 1
🔞
بقلم لينا عامر
-١-
مهما كانت البدايات ورديه ثق بي عزيزي سيتشربها اللون الرمادي ... لن اقول الاسود ... ف الاسواد فخامه وراحه ولكن الرمادي اكتئاب واضح وعدم حياة.
_______________________________
البداية :
علا صوت نغمات الموسيقى في احدى غرف الشقه الانيقه .... بينما بدأت الفتاة السمراء ذات الاعين الواسعه  والملامح التي تشابه ملامح الاثيوبيات الضاجة بالانوثه تتمايل معها وهي تضع اخر اللمسات من مساحيق التجميل .
تأنقت بفستان اسود ابرز رشاقة جسدها ذا القوام الاوربي  .... بينما التف حزام معدني طلي باللون الذهبي حول خصرها الضامر .
قامت بتمويج اطراف شعرها المصبوغ بلون blonde جريئ اكسبها اطلاله استثنائيه مع لونها الاسمر الغني الذي اصبح مميزا في هذه الفتره التي تتسابق فيها الفتيات لتفتيح الوان بشرتهن .
القليل من الاضاء البرونزيه على اطراف خدودها وفي ارنبة انفها اكمل الاطلاله الجذابه 🔥.
وقفت تتأمل شكلها ف المرآة قبل ان تقوم بحمل حقيبتها الصغيره ثم تهم بمغادرة الغرفه .
ما ان فتحت الباب حتى تفاجأت بزوجة اخيها التي كانت تقف منتظره في الخارج.
ابتسمت بإعجاب وهي تردف : اووووووو كشخه زي الكشخه 👌.
_ شكككككرا 😍
عاينت بشقاوه حوليها : وين احمد
اتفاجأوا بصوتو وهو طالع من اوضتو : انا هنا خير
عاين ليها بنظرات متفحصه وبعدها عاين للساعه : حدك الساعه عشره اوعك تتأخري اكتر من كدا
_ احمد ☹.... عايزه احضر الجرتق برضو
_ عششششره
_لكن الجرتق ياخ اهم شي 😭.
_ مها ... البلد دي بقت م امنه ولا مضمونه وكل يوم كفوه وبلوه جديده اسمعي الكلام عليك الله م تجننيني .... الساعه عشره معناها الساعه عشره .
سحر( زوجتو ) : احمد خليها عليك الله ساعه م فرقت ... عرس صحبتها ياخ
مها عاينت ليه بنظرات مسكنه عشان يحن عليها
احمد : شنو شنو عايزين تاكلو راسي ولا كيف
سحر : عليك الله يا احمد
مها وهي ضامه كفيها على جهة صدرها : بليييييز 👏
سكت لمسافه وهو بعاين ليهم قبل م يهز راسو بطريقه خلتهم يبتسمو الاتنين بي انتصار .
_ لا
وهنا الابتسامه زالت تدريجيا 😂 ( يا خسااااره 😂)
تابع كلامو : عشره يعني عشره .... سوقي براحه
ومشا على اتجاه المطبخ .
سحر بي ابتسامه : خلاص معليش البركه ف الساعه عشره دي 😂.
مها بصوت هامس : مستحملاه كيييف 😑
سحر بنفس النبره وهي بتهز كتافينها : بحبو اعمل شنو 😅
اتناولت مفتاح عربيتها من الكومودينه وهي ماشا على الباب وقفت بصوت اخوها : طرحتك وين يا السمحه ؟
اتلفتت عليه وهي بتعاين باستهبال : هاااااه؟ م سامعاك .
رفع حاجبو بطريقه تحذيريه وهو شايل كبايتو حقت الشاي : طرحتك
رجعت بي سرعه للاوضه : اوكي 😅
( غيرة الاخوان يا جماااااعه 🔥😂)
ختتها ف راسها وطلعت للاصانصير .... نزلت تحت وركبت عربيتها .
بطلتنا مها : 23سنه ... بتقرا طب .... خريجه .... زوله انيقه وبتحب الحياة شديد وبتاعت برامج وشخصيتها مرحه شديد ...مجنونه كدا وم نصيحه وهبله 😂 لكن عادي فجأة تقلب عاقله وتحيرك شديد ...من الوصف الفوق عرفناها سمراء .... سنفوره وشعنونه كدا  😍💜 .... جسمها نحيف نوع الجماعه البطونهم فلات ديلاك 😭 ودا مسهل ليها انها تلبس اي شي 😂... شعرها نازل لي نهاية ضهرها ودايما بكون كيرلي ... ترتيبها قبل الاخير في البيت وعندها 3 اخوان اولاد واختين بنات اكبر منها ومعرسين .... الوحيد الفي السودان احمد اخوها عمرو ٣٥ سنه ومتزوج زميلتو من الجامعه اللي هي سحر وعندهم ولدين صغار والتالت جاي ف السكه .... اهلها عايشين ف سلطنة عُمان.... وهي هنا قاعده ف داخليه لانو بيت اخوها بعيد شديد من الجامعه لكن كل نهاية اسبوع بتمشي ليهم .
المهم ركبت العربيه واتحركت ... فتحت الموسيقى بي اعلى صوت وبقت تنقز قدرتها معاها 😆.
وطت الصوت لمن شافت تلفونها بيضرب ... ركبت السماعه وردت : اللهم اجعله خير
_ المهزأه 😂
_ انتي حتمسكي لي الموضوع دا طويل 😐
_ كدي اسأليني تاني ؟ 😂
_ عادي بتحصل ف ارقى الجامعات 😐
_ طبعا طبعا 😌.... عادي يعني يجي استاذ جديد وانتي تكوني نايمه لمن مريله وهو بشرح وبعدها يصحيك وتقومي مخلوعه و ..... و ....... ويطردووووووووك 😂👏👏👏👏
_ على فكره دا استاذ نتن
_ نتن ولا عشان طردوووووك 😂😭
_ ان شاء الله يا رنيم يجي يوم اشمت فيك زي م بتشمتي فيني كدا 🙂💔
•رنيم صحبة مها المقربه حلبيه كدا وطولها متوسط ودبه وطيوبه وكيوووووت😂
_ هو انتي قصرتي فيني يعني ؟ م اي شي بتمسكي لي لبانه لمن بكره نفسي لكن اهو ربك كرييييييم 😝.
_ كريم ولا ترحال هاهاهاو
_ استغفري 🙄
_ استغفر الله ... خلاص اقفلي مني فقدتيني المنطق 😑💔
_ لكن يا مها
_ اها
_ سمح مش 🙈
_منو ؟
_ دكتور راكان
_ والله م ركزت معاه لانو كابسني وطردني الوسخ .... لكن هسه راكون دا اسم يسموه ليه
_ راكان
_ راكان ولا راكون كلهم حيوانات م فرقت
_ بالعكس الاسم حلو ومميز .
_ ودكتور عبد الله حيرجع لينا تاني متين 😢
_ عبدالله شنو عليك الله خلينا نمت
ع
بصرنا 😆
_ لا يا بنتي حراااااام .... غض البصر ولاكيف ولا شنو ؟
_ اجي 🤨....شوفو منو البيتكلم .
_ خلاص اقفلي ياخ .... كلامك كتير وانا م مركزه مع الشارع بسببك ( احب الصراحه ☺💜)
_ كدي انتي هسه وين ؟
_ انا في الشارع قربت ... وانتي ؟
_ انا قاعده من قبيل ف الصاله
_ ومالك قال جايا قبل اهل العرسان .
_ اعمل شنو يعني مجبوره 😑.... انتي لاقيه الحديد دا بتوصلي في اي وقت لكن انا لي الله 😭
رنيم فجأة سكتت وقلبها وقع لمن سمعت صوت صدام وصوت صرخة مها 💔
وقفت على حيلها بتوتر وجرت على مدخل الصاله وهي بتقول : الو ؟ الو مها سامعاني انتي ؟
شالت انفاسها بعدم تصديق لمن جاها صوت صحبتها : انا كويسه م تخافي ... كدي برجع ليك
وبعدها الخط فصل .
رب العباد ستر عليها وم جاها ولا شي لكن عربيتها من قدام اتبهدلت .
جدعت سماعتها ونزلت وهي معصبه خصوصا انها م كانت غلطانه والناس طوالي اتلمت .
نزل من العربيه التانيه شاب في نهاية العشرينات من عمرو....
ملامح وشو مرتبه اكتر من حياتنا🙂.
شعرو خيلي فاااااحم وقاجي كدا لفوق 😌.... لونو حنطي 🔥.... عيونو واسعه ورموشو كثيفه لدرجه بتلفت الانظار وعدساتو سوداء مميزه ..... ومن فوقها حواجب طويله ورفيعه ...كان نحيف و عضلاتو بارزة من التيشيرت الاسود اللابسو ومكفف يدينو .... كان ف وشم بي حروف صينيه في بداية يدو المليانه عروق وفيها شعر . ( حتى لو حلو حراااااام 🔥... شايفاك يالبتقلب ف عويناتك والفكره عجبتك 🙄 ....اووووعا 🐼)
مشا يدو في دقنو المرتب و اعتذر بطريقه مهذبه وهو بعاين للعربيه حقتها عشان يقيم الضرر السببو .
ربعت يدينها وهي بتعاين ليه بإستخفاف : راكون 😯 ؟
رفع حاجبو ونظرتو اتحولت من العربيه ليها .
م اخد وقت طويل عشان يتذكرها .
قال ليها بصوت رجولي خشن و مبحوح ( وووووب علي ) : دكتور راكان
زمت شفايفها بابتسامه اتعمدت تكون وقحه : لا دكتور دي هناك ف الجامعه م هنا .
عيونو ضاقت باستياء من اسلوبها .
عاينت وراها واشرت على عربيها : انا عندي عرس ... ومستحيل امشي بي العربيه دي كدا
_ حصلحها ليك
_ هسسسسه دي
شال انفاسو بغيظ: م تتكلمي معاي بي اسلوب الاوامر .... واحترمي نفسك شويه .
عاينت ليه من فوق لي تحت ومشت على عربيتها وهنا الناس خلاص اتفرقت وخلتهم .
كان مراقبها وهي قاعده ف الكرسي ومدنقره راسها وبتكتب .
قامت تاني ومشت عليهو وادتو ورقه : دا رقمي اول م تخلص منها تضرب لي .
ارتمست ملامح الدهشه ف وشو لدرجه خلتو واقف بذهول من دون م يحرك ساكن لمن ختت مفتاح عربيتها ف يدو ومشت على عربيتو بكل ثقه وقبل م تركب قالت ليه : صالة ال .... جيب لي my car هناك يااااا راكون .
وقفلت الباب واتحركت .
وهي سايقه اتذكرت الحصل الصباح ...
كانت وكالعاده نايمه لمن هو جا داخل وسلم عليهم وقال ليهم انو جا بدل دكتور عبدلله وعرف ليهم نفسو .... بدا يشرح وهو ماري بين البنشات فشافها نايمه وقومها بي صرامه وسألها المحاضره كانت عن شنو .... طبعا هي م ناقشه حنانها .... فقال ليها ببرود : شيلي حاجاتك واطلعي بره .
وصلت الصاله وركنت العربيه ونزلت .
لقت رنيم واقفه بره .
اول م شافتها جات جاريه عليها : مهااااا 😭
حصل ليك شنو انتي كويسه ؟
_ كويسه كويسه الحمدلله جات سليمه
_ صدمتي عربيه صح
_ لا هو الصدمني .... اتخيلي هو منو 😃
_ منو ?
_راكون
_ راكون شنو ؟
_ الاستاذ
_ دكتور راكان ؟
_  اي
_ وعملتي شنو ؟
_ ولا شي بس شلت عربيتو وخليت ليه عربيتي يصلحها
_ مها انتي جاده ؟
_ اي والله
_وب علي م بسألك لكن .... بالغتي
_ بالغت ف شنو ؟
_ كيف يعني تعملي كدا ؟
_ عادي ... يصلح حقتي وبرجع ليه حقتو ... بعدين برستيجي حيكون شنو قدام الناس وانا جايا بعربيه مكسره من قدام .
_ لكن تشيلي عربية استاذك يا بت امي 😑
عضت ضفرها ببرائه : يعني غلطانه ؟
_ طبعا ... وين احترام الاساتذه ؟!
_ طيب انا قلت ليه راكون بدل راكان 👈🏼👉🏼.
رنيم بابتسامه هبله وهي بتسلم عليها : مبروك عليك شلتي السنه ... عن اذنك
مها : واي فيها شيل 😃💔...
عاينت لي صحبتها الدخلت خلتها : هييي رنيم انتظريني 😭.
وجرت دخلت بوراها .
بي هناك راكان ساق عربيتها ومشا بيها لي ورشة صحبو .
صحبو اول ما شافو قال ليه باستغراب : مالك صاريها كدا
اتكل على العربيه وهو بعاين قدامو : قافله معاي .... اشتغل بس بدون م تتكلم .
ضحك وهو بلزو : خلاص كدي زح لي من هنا .
__________________________
بي هناك ف العرس الحفله كانت راااابه بالجدي 💃🏻
مها ورنيم كانو قاعدين جمب بعض .
مها وهي بتهز ف كتفها : قومي نرقص
_ لا لا لا
_ ياخ قومي عليك الله الحفلات بتجينا مره ف السنه
_ مها انتي عارفاني رقيص وكلام زي دا م بنفع معاي ... خليني قومي ارقصي انتي .... بعدين الدفعه كلها هنا هسه يشوفوني يقولو خفيفه ورشيقه .
شويه كدا اشتغلت الغنيه  بتاعت الشو شو الكتاحه قالت شو 🔥
مها وهي بتقوم : لا لا كدا انا م حقدر .
مسكت رنيم من يدها وقومتها معاها .
رنيم : لا لا
لا
تبقى ليك توبه وعظه لاخر يوم ليك
غلبها الرد سكتت وبقت بتعاين ليه قبل م تقول ليه باندفاع وبدون تفكير : آ آ انا عندي انفصام احم بجيني بعد المغرب وكدا يعني عشان كدا م بعي لي تصرفاتي ... فأرجوك تمشي لي تصرفي دا 😢.
قال ليها بطريقه قاسيه وهو بضرب طرف المكتب بيدو : عندك انفصام تمشي تتعالجي بعيد مني لانو دي م مشكلتي انا  ... وبعدين انتي متأكده انك دكتوره وحتتخرجي السنه دي ؟ حركاتك الغبيه والغير مسؤوله  دي تلميذة اساس م بتعملها ...انا عندي شغل م تلخميني بالله ... اتفضلي .
حست بي احراج شديد وقبلت عشان تطلع وهي بتحاول تمسك دموعها ... بس وقفت لمن قال ليها ثواني
قبلت وراها وعيونها ف الارض .
اشر ليها بطرف صباعو : شيلي الكبايه الجيتي بيها دي معاك  ( حسبي الله عليك يا حازم )
شالت الكبايه وطلعت وقفلت وراها الباب .
دموعها جات جاريه عشره عشره ولمن نفسها قام .... بس تشيل وتمسح فيها بي طرف طرحتها .
لمن طلعت بره لقت اصحابها منتظرنها بي توتر .
بس اول م قربت منهم بقت بتبكي وتتنهق .
وهم طوالي قدرو يستنتجو الحصل .
قعدت في اقرب مدرج وكملت بكاها وهم بحاولو يهدو فيها .
__
نهاية الحلقة الاولى
ياخ 😭
_ خمسه دقايق بس يا حماره 😑
مشو محل الدايره حقت اصحابهم المعاهم ف جامعه .
مها وهي بترقص بقت بتتلفت حواليها ...
عشان رنيم فجأه اختفت منها .
تعاين وتعاين بس تلقى ليك زولتك هناااااك ف الدايره مع العرسان وحاتاهو حت شديد .
ضحكت وجرت عليها .
رنيم بترقص لمن مها زهجت
اشرت ليها : خلاص كفايه ارح
جاتها طالعه من نص الدايره وكتافينها شغاله هزاز : اها اها اها جب جب جب 👏👏👏
مها بخلعه  : اججججججي 🙀
_ كدي زحي
مشت الدايره حقت دفعتهم وخشت في النص وشغاله حت شديد ( الاعمى المسكوه العكاز 😂 ).
مها وهي بتخت يدها ف وشها : هي ووووووب علي .
ورنيم لافه ف الدايره وتتنفض قدرتها .
مها وهي بتأشر لرنيم: اهدي اهدي م تفضحينا
لمن الغنيه خلصت حتن الاخت هدت وراقت
رنيم وهي بتشيل انفاسها : انا كنت عايزه اصفق بس والله.
_ عاد هو صفيق ساي ؟
_ لكن كيف معاك عليك الله ؟
مها وهي بتعاين للساعه ف تلفونها : رهيبه..... وااااااي
_ مالك 🙄
_ الساعه 10 ونص 🙀
_ اها يا ساندريلا 😐
_ الليله احمد حيمعطني زحي زحي خليني اطلع
_ طيب براحه جزمتك م تقع 😆
قبلت وراها : م وقت ظرافتك ... ارح سريع قدميني ... وعليك الله جيبي لي الزيت حق الجرتق 😭
_ انتي جاده يعني راجعه ؟
_ اي ياخ ..... احمد قال لي حدك الساعه عشره .
_ بالغ ياخ
_ امشي م تأخريني اكتر من كدا
جرت سرعه ع الباب مع رنيم مشو اتجاه العربيه وفجأه وقفو الاتنين لمن لقو دكتور راكان مكتف يدينو ومتكل على عربيتو .
بقو بعاينو ليه 🙄
رنيم وهي بترفع يدها بتردد وبي ابتسامه متوتره : ازيك يا دكتور .
عاين ليها وهز راسو : اهلا
اتوجه بنظراتو لي مها ... مد ليها مفتاح عربيتها : your car جاهزه
مدت يدها عشان تشيل المفتاح ... لكن باغتها ورجع يدو وهو بقول : بالمناسبه انتي لو كنت ولد انا م كنت حرحمك .... انا اسمي راكان بما انك قلتي دكتور دي هناك ف الجامعه ... راكان وليس راكون ..... ومن هسه عايز انبهك طول م انا موجود ف الجامعه دي صدقيني م حتتخرجي ...
شال مفتاحو من يدها وختا مفتاحها ومشا على عربيتو .
مها وهي منطره عيونها : وب علي يا رنيم ....هو قال لي م حتتخرجي ولا انا بتهيأ لي .
رنيم : لا لا م بتتهيأ ليك
اتكلت على العربيه الجمبها : الحقيني هبطت
رنيم بصوت عالي : مها ... هي مالك ... حتهبطي عشان شلتي ماده ؟
مها وهي بتضربها : اها ...اها افضحيني وري الشارع كلو بالحيحصل ....بعدين انا لسا م شلت ياخ 😭
رنيم وهي بتهز راسها : عايني عايني انتي بعد بكره تمشي وتعتذري ليه .... وان شاء الله يتراجع عن قرارو دا .
مها : ان شاء الله ان شاء الله ياخ 💔
_ لكن صراحه انتي قليلة ادب وتستاهلي 🙂
_ يا رنيم ياخ م وقت الكلام دا .
_ طيب طيب .... مع السلامه وسوقي براحه
ودعت رنيم وركبت عربيتها واتحركت على البيت .
لمن وصلت كانت حداشر وعشره دقايق .
لقت احمد واقف ف البلكونه .
بركنت العربيه وهي بتقول سترك يارب
جرت بي سرعه وركبت الاصانصير .
اول م ختت يدها ف الجرس الباب فتح .
ابتسمت بتوتر لمن شافتو 😅
عاين للساعه ف تلفونو : ممممم حداشر واتناشر دقيقه
_الشوارع كانت زحمه وكدا ... انت عارف يوم الخميس
عاين ليها مسافه قبل م يقول ليها بابتسامه : اها هججتي ؟
ردت عليه وهي بتشيل انفاسها بضحكه : يعني م شديد 😂.
_ طيب تصبحي على خير حمشي انوم كنت منتظرك.
_ وانت من اهله ☺
مشا على اوضتو وهي مشت الاوضه البتنوم فيها لمن تجيهم .
قفلت الباب شالت تلفونها ووصلتو بسماعتها حقت البلوتوث.
اشتغلت موسيقى هادئه ....
جابت مناديل ومسحت الميكب حقها .... طلعت الاكسسوارات اللابساها وختتها ف البوكس الخشبي الصغير .... مسكت شعرها لورا ودخلت الحمام اخدت ليها دش وبعدها جات لفت شعرها كعكتين وعملت كريم مرطب لوشها وجسمها .
رقدت ف السرير ومسكت تلفونها ...
كانت عايزه تضرب لي رنيم تشمشر منها حصل شنو ف الجرتق لكن النوم باغتها ونااااامت .
صحت صباح اليوم التالي بصوت جمال وجلال اولاد اخوها وهم بيتشاكلو .
ختت المخده ف وشها واتقلبت ع الجهة التانيه .
جا جمال صاحب الخمسه سنوات عليها وهو بيبكي : عمتو مهاااااع 😭😭😭😭....قول ليهو يديني العب شويه .
رفعت راسها بكسل : جلاااااال اديهو يلعب معاك 😑
جلال (٨سنوات ) : أ بببببب ي ت 😛 ( الشفع المسلطين ديلك 😑💔)
مها حمدت ربها لمن امهم جات داخله وشالت التاب من جلال ادتو لي جمال وهي بتقول : انت انا مش قلت ليك تمشي تكتب واجباتك 😒؟ امشي سريع ادخل الصالون .
مها وهي بترفع يدينها : ثانكيو سو ماتش يا سحر🙏🏻
قعدت جمبها : جلال دا حيجنني ف يوم 😑
_ م براكي انا برضو معاك
_ كدي اها احكي لي العرس امبارح كان كيف
مها وهي بتقعد وبتمسح ع وشها : حلو شديد والله لكن بس في شي كدا م ظريف حصل
_ اللهم اجعله خير ؟
_ كدي خلين اقوم اتسوك واصلي وبجيك ... الساعه كم ؟
_ الساعه ١٠
قامت من سريرها ودخلت الحمام وبعد جات طالعه صلت ومشت المطبخ لي سحر
قعدو في الصفره الصغيره الفي نص المطبخ ..
..
مها كانت بتشرب ف شاييها بينما سحر كانت بتقطع في خضار .
_ اها احكي
حكت الحصل لي سحر من م صدمها لحدي م شال مفتاحو واداها مفتاحها .
سحر بي صدمه : اصصصصصلو م بصدق يا مها ... بالغتي عديل كدا ف حركتك .
ختت يدينها ف راسها : هي لكن انا فاكه شعري ولابسه اسود جاتني ثقه اكتر من اللازم ف نفسي عشان كدا اتهورت 😩
_ تهورك تهور عنيف زاتو م اي تهور .
_ عارفه 😭💔... خلاص م توجعي لي قلبي اكتر من كدا .
_ وهسه حتعملي شنو ؟
_ قلت امشي بكره اعتذر ليهو ... شنو رايك .
_ م عارفه ... م نفسي احبطك لكن م اعتقد يمشيها ليك .
_ الله يطمنك
_ غايتو انتي امشي للضمان وان شاء الله يااااااااااارب يتجاوز العملتيه دا .
_ ادعي لي يا سحر انتي زوله صالحه 😢
_طيب طيب بدعي ليك .... بس كان سامحك تديني البياض 😌
_ حتى انتي بتستغلي حوجتي ليكي ؟
ف اللحظات دي احمد جاهم داخل .
جرا كرسي وقعد فيه وهو بعاين لي مها : بالمناسبه .... امبارح انتي نايمه والموسيقى شغاله
_ اي صح فتحتها ونسيتها
_ م صح الكلام دا .... ماف داعي للاغاني والموسيقى انصاص الليالي .... اعملي حسابك
_ ان شاء الله
قام على حيلو ومشا اتجاه البويلر عشان يعمل ليه شاي ( شفتو الذوق والادب دا كيف 🌚.... بيخدم نفسو بنفسو م اي حاجه على المدام ولا اختك يا عديمي الدم والاحساس)
سخن المويه وكبا سكر ف كبايتو ورما التيباق وجا راجع تاني قعد معاهم : انتي م ممكن تقعدي معانا بما انو داخليتك القاعده فيها حتتقفل ؟
_ والله يا احمد ماف طريقه .... بيتكم بعيد شديييييييييييد من الجامعه يعني انا لو عندي محاضره الساعه ٨ معناها م ححضرها اساسا .
_ لحدي هسه بفتش وم لقيت اي داخليه فاضيه .
_ ممكن تأجر لي شقه ستيديو صغيره
قاطعها : طبعا لا ... مستحيل ... شقه الله وروحك ؟
_عادي م بيحصل شي
_ لا لا شيلي الفكره من راسك .... حفتش ليك ف الداخليات لحدي م القى واحده كويسه ... اديني بس الاسبوع دا .
_ طيب ربنا يسهل ان شاء الله.
مضا يوم الجمعه بسرعه وجا يوم السبت .
كان بدايات شتاء والجو بدا يبقا بااارد ❄❄❄
نزلت من عربيتها وفركت يدينها عشان تدفى وبي سرعه دخلت الجامعه .
كان عندها محاضره واحده من 10لي 12
وبعد وصلت الجامعه حتن عرفت انها اتلغت 😐.
سلمت على شلتها وجرت رنيم على جمب : رنيم
_ اها
_ انا امبارح م نمت يا رنيم... انا بضيع يا رنيم
_ انتي اصلا ضعتي وانتهيتي يا ماما
_ م وقت كلامك وسغالتك دي يا سلبيه .
رنيم وهي بتقرب كفينها من وشها : شوفي يا مها يا بتي ... انتي استحملي نتيجة غلطك .... يعني عملتي نفسك رهيبه استحملي نتيجة الرهابه للنهايه .
_ والله م كان قصدييييييع 😭
_ البكاء لا حيفيدك ولا حيفديك
_ مممممم لا حيفيدني ولا حيفيدني متأكده انتي ؟ 🧐
_ شفتي يلا اللماضه وطولة اللسان دي ياها عملتا فيك وبركه وبركه وتستاهلي
_ بتشمتي فيا اه ؟
_ اه
_ كويس يا سمينه
_ سمينه احسن برضو من ربع متر 😆(الوتر الحساس).... شوفي شوفي وراك 😯
مها قبلت وراها .... كان دكتور راكان .... لابس بلوفر كحلي ظاهر تحتو قميص ابيض .... وبنطلون جينز اسود وجزمة جلديه سوداء..... كان شايل شنطه رجاليه بنيه ومعاها ساعه رجاليه بنفس اللون .... لابس نضاره وشايل ف يدو كباية حقت شاي البوخ حقها طالع بالفتحه الصغيره الفوق .... كان ماشي بسرعه ورافع راسو بشموخ .... في اللحظات البعاينو ليه فيه الطلبه بي اعجاب .
رنيم : وااااي منو شفتي الانا شفتو😍🔥
_وحاتك غير الF الحاخدها م شفت ولاااااا شي
_ قبلك وقبالك
_ يا رنيم حرام عليك حسي بي 😭... حيسقطني والله حيسقطني 💔
ف اللحظات دي جاهم زميلهم حازم ...
عاين لي مها وهو بقول : مهويه صحي السمعتو
مها نظراتها اتحولت لي رنيم : انتي سيحتي لي ولا شنو 😯
رنيم : 😅
حازم : عايني عايني اوريك طريقه الموضوع م خطير شديد
_ م خطير كيف يا حازم قال لي م حتتخرجي 😩
_انتي كدي اسكتي واسمعي كلامي .
_اها
_حتعملي كالاتي تمشي المقصف وتشيلي كبايتين نسكافيه وبعدها تمشي ليه ف مكتبو ... تختي ليه كباية النسكافيه وبدلع كدا ودلال وانوثه اعتذري ليه 😉
رنيم : انت بتجرجرها للرزيله كدا يا اخ حازم دا شنو البتقول فيه دا
_ دا الحل الوحيد .... صدقيني حيضعف قدامك ويتقبل اعتذارك ويا دااااار م دخلك شر .
مها طوالي اتحركت على المقصف جابت النسكافيه وجات سألت من مكتبو ...وصفوه ليها ومشت عليه ... دقت الباب لمن قال ليها : اتفضل
شالت انفاسها ودخلت
كان خاتي لابتوب قدامو ومرجع كبير .
عاين ليها مسافه ورجع بي انتباهو لي لابتوبو .
مها : احم ... يا دكتور انا عايزه اعتذر ليك .
رفع حاجبو وهو مايل بوشو لليمين شويه ولسا بعاين للابتوب : دكتور ؟
ختت ليه كباية النسكافيه : انا اسفه والله .... معليش لاني اتصرفت بي طريقه غير لائقه 😔
_ يا دكتوره انتي عكستي نفسك بي تصرفك الامس وعلى العموم بما انك جيتي واعتذرتي فهو مقبول لكن برضو م حتنجحي .
_ يا دكتور انا السنه دي خريجه كيف الكلام دا
_ كدا ... عشان

بقلم لينا عامر
اذا انتبهت جيدا فيما حولك ستجد مفتاح صغير يقودك للعالم الاخر ... فقط احترس من ان تتورط به .
_______________________________
مها كانت قاعده تبكي قدرتها وتتنهق .
حازم : عمل ليك شنو ؟
رفعت راسها ووشها وعيونها كانو محمرين : انا الخلاني اسمع كلامك شنو اصلا.
حازم بي احراج : انا بس حبيت اساعدك
فتحت شنطتها وطلعت منديل : انا خلاص مستقبلي ضاع قال لي حقبل اعتذارك لكن برضو م حتنجحي 💔
رنيم : حسبي الله ونعم الوكيل .
حازم : خلاص قومي امسحي دموعك دي وارجعي البيت ارتاحي .... بكره عندنا كويز .
(حازم دا طويل وحلبي ....لابس تقويم و نضارات هاري پوتر ديك 😂🤓... حالق شعرو فلات ....طيوبي وحفاااااار  🙏🏻😌).
وقفت على حيلها وهي بتشيل ف انفاسها ولسا عيونها فيها دموع ... ف اللحظات دي راكان جا طالع ومعاه استاذ تاني .
عينو وقعت في عينها ... عاين ليها بغرور وبرود وتابع مشيو .
مها وهي بتبكي تاني : حسبي الله ونعم الوكيل فيك .
رنيم وهي بتمسكها من يدها : قومي خلينا نطلع .
طلعو الاتنين وركبو العربيه .
ومها شغاله تبكي طول الطريق : انا م قادره اصدق الحصل يا رنيم ... كرامتي اتهانت والله 😭
_ م هو انتي يا مها يعني العملتيها يوم الخميس زاتو لا حصلت لا كانت ... فيعني م عارفه اقول ليك شنو
قبلت عليها بعصبيه : لكن يعني يقوم يخربها علي ... انا م زعلانه من الشكله الشاكلني ليها .... قدر م زعلانه على انو قال لي م حتنجحي وقال لي شيلي الكبايه دي واتفضلي ... الله ياخد لي حقي منو 😭
رنيم بخوف : ووووب علي قبلي قدامك النبي فيك .... انا م قنعانه من حياتي .
مها وهي لسا بتجعر : ناوليني 😭... ناوليني المناديل .
رنيم بي سرعه جرت ليها منديلين : هاك ياختي
مسحت دموعها وفررررر اتمخطت 😂🤧 وشالت انفاسها وبقت مركزه مع الطريق  شويه كدا وانفقعت تاني 😂😭
_اااااااااع 😭💔انا ؟ انا يقول لي زي تلميذه الاساس وم مسؤوله ؟ وكمان يقول لي اعتذارك مقبول لكن م بتنجحي ؟
رنيم بنفاذ صبر : ياخ خلااااص ياخ افصلي شويه ابوس يدك 😑... بعدين م تستبقي الاحداث احتمال هو قال ليك كدا ساي عشان يخوفك .... فوضي امرك لربنا بس واقري قرايتك ..... وبعدين ف شي اسمو اعادة تصحيح يعني حقك م بضيع بإذن الله .
_ دا كلامك 😢
_ اي ☺... يلا شاطره م تبكي .
بعدها اخيرا مها سكتت وهدت 😂.... وصلت رنيم بيتهم واتوجهت ناحية شقة اخوها .... نزلت من العربيه و اثناء م هي ماشا شافت ليها حاجه بتلمع ف الارض قدام المخازن الموجودة تحت ف العماره.
اتقدمت ناحيتها بفضول .... لقتو خاتم وفيه الماسه مزيفه زجاجيه لونها اخضر زمردي 💍💚 ... نفخت الغبار الفيه قبل م تمسحو بي يدها وبعدها تلبسو .... رفعت يدها وعاينت ليها مسافه وبعدها طلعت فوق .
فتحت الباب بالمفتاح ودخلت.... الشقه كانت فاضيه.
اخوها ف الشغل وسحر مشت مع اولادها تسلم على اهلها .
دخلت اوضتها ...
غيرت هدومها وشالت سماعاتها وجات رقدت ف السرير .
رفعت رجولها في الحيطه  بشقاوه وبقت بتعاين للمنكير الفي ضفور رجلها اثناء م هي بتستمع لي غنيتها المفضله.
فركت كفيها لمن حست انو الجو بقا بارد ... نزلت رجولها وقعدت .... المروحه كانت مقفوله والشبابيك مقفوله .... م عرفت سر البروده المفاجأة دي شنو .
قامت فتحت الدولاب وشالت ليها شراب قطني تقيل لبستو ورجعت رقدت ف السرير .
فجأة طلعت سماعاتها من اضانها ومرقتها من التلفون بتوتر .... ضربات قلبها زادت وجاها احساس انها مراقبه كأنو ف كيان معاها ف نفس المكان .... بلعت ريقها وهي بتعاين ف ارجاء الاوضه .... قامت من السرير وفتحت الشبابيك عشان الضو يدخل اكتر بالرغم من انو الشبابيك بتجيب تيار هواء بارد .(الضلام حق النهار دا مخيف اكتر من الضلام حق الليل والله 😪)
زمت شفايفها ووقفت مكانها لمسافه ....
تلفونها الضرب فجأه خلا قلبها وقع ف رجولها من الخلعه .... جرت عليه بسرعه وردت : الو
جاها صوت حازم : مهويه .... انا ورنيم بعد ساعه كدا حنعمل كول جماعيه عشان نقرا للكويز قلت اكلمك عشان رنيم قالت م معاها رصيد .
هزت راسها وهي بترجع خصلات شعرها وراها اضانها : اوكي طيب
_ مها .... انتي كويسه ؟
_ اي كويسه ماف شي
_ صوتك دا مالو متغير كدا ؟
_ لا لا ماف شي بس نعسانه شويه
_ اهااا ... لا كان كدا خلاص .... نومي وبضرب اصحيك .
_ طيب
قفلت الخط ورمت التلفون وهي خاتا يدها ف قلبها .
طلعت فوق سريرها وهي لسا بتعاين حوليها وبتقول بهمس : بسم الله الرحمن الرحيم ...اعوذ بالله من الشيطان الرجيم .
شالت انفاسها بعمق لمن سمعت صوت الباب اتفتح واصوات جلال وجمال البيتناقرو ملت المكان .
طوالي نطت من السرير وطلعت بره .
سحر عاينت ليها وقبلت عشان تقفل الباب : مالك رجعتي بدري كدا ؟
_ المحاضره اتلغت
_ عاد تكوني متي من الفرح .
_ اه فرح شنو كمان ... م شفتي الحصل لي
سحر وهي بتطلع حجابها : ان شاء الله خير
_ الخير حيجي من وين بس 😑
عاينت لي ولدها الفتح التلفزيون : ح
ب
يبي وطي الصوت .
ورجعت تعاين لي مها تاني : تعالي الموضوع شكلو خطير .... خليني اعمل لينا كبايتين شاي بالنعناع واحكي لي.
وهي متوجهة ناحية المطبخ تيار الهواء البارد الطالع من اوضة مها لفحها : مها انتي فتحتي الشبابيك دي ؟
_ اي
_ الشبابيك دي غير الهواء البارد م بتجيب شي .... اقفليها عليك الله .
مها طوالي مشت عليها وقفلتها وبعدها مشت المطبخ وقعدت ف الصفره .
شويه كدا جات سحر وهي شايله كبايتين الشاي: اها احكي .
مسكت يد الكبايه وهي بتقول : مشيت اعتذر للاستاذ عن الحركه العملتها
_ اهااا 🙄
_ قال قبل اعتذاري لكن م حينجحني
_ اجي اجي اجي .
_ شفتي عوارضي دي كيف 💔.
_ يا زوله بس فوضي امرك لرب العباد وان شاء الله العوجه م بتجيك .
رشفت من الشاي بهدوء : ونعم بالله .
صوت نغمت تلفون سحر علا ... شالتو وردت : الو ... اي يا احمد .... اي اي هندي ليها معاي .
مدت ليها التلفون : هاك اخوك عايزك .
شالت التلفون وختتو ف اضانها : الو
_ بضرب ليك لي م بتردي ؟ لمن ضربت لي رنيم صحبتك وقالت لي رجعتو البيت .
_ اي اي معليش تلفوني خليتو ف الاوضه وانا ف المطبخ .
_ على كل حال جهزي نفسك .... بجيك اغشاك بعد شويه لقيت ليك داخليه ممتازه .... تجي تشوفيها ولو عجبتك خلاص تنزلي فيها .
_ تمام مستنياك .
_ اجهزي سريع بوري واحد والقاك نزلتي .
_سمممممح
_ يلا
ختت التلفون ف التربيزه وهي بتقوم : قال لقا لي داخليه وعايزني اشوفها .
_ بت حلال والله لقاها ليك بسرعه 😂
_ مرزقه 😎
_ اجي مش قبل شويه كنتي بتقولي لي عندي عوارض 😂
سحر عينها وقعت على الخاتم الفي يدها عاينت ليها باستغراب : الخاتم دا جبتيه من وين ؟
مدت يدها : بري لقيتو مجدوع ولبستو .
_ شكلو مميز شديد ... نوع الخواتم القديييمه الكانو بلبسوها النسوان زمان .
_ مش قلت ليك مرزقه 😎
_ خلاص يا المرزقه امشي سريع اجهزي قبل م يجيك فلان ويهيج فيك 😂.
مها مشت بي سرعه اخدت دش خفيف وغيرت هدومها وانتظرت اخوها لحدي م جا وساقها للداخليه.
كانت كبيييره وشكلها عتيقه .... سورها عالي وبوابتها كبيره ... مليانه اشجار .
دخلو جوه للمكتب حق المسؤوله .... كانت قبطيه في نهاية الخمسينات من عمرها .... بي ملامح حاده وشعر احمر صارخ ملفوف كعكه لي ورا بنظام .
حيتهم وعرفتهم على نفسها : انا مونيكا جرجس ...المسؤوله عن السكن .
عاينت لي مها بنظرات متفحصه وهي بتعدل نضارتها : لي حسن حظك فاضل اخر غرفه عندنا الباقيات كلهم مليانات ... وهي غرفه فرديه .
احمد عاين لي مها : فرديه كويسه معاك ولا بتخافي ؟
_ اخاف شنو 😂.... طبعا كويسه وكويسه شديد كمان .
عاين لي مونيكا كانو بقول ليها كملي
كانت مشبكه يدينها قدامها وهي بتتكلم : طبعا اهم شي عندنا الانضباط .... والليت المحددنو كان ف واحده اتجاوزتو ولو بدقيقه بس تاني م بتدخل الا يجي الصباح ... يعني شنو ؟؟؟؟ تنضبطي ف مواعيدك ..... الداخليه مهيأه من كل النواااحي .
الغرف مكيفه والاساس الفيها ممتاز .... فيها مكتبه للدراسه .... وفيها سوبر ماركت كبير وملحقه بيه صيدليه ..... عندنا كافتريا شغاله لي ١٢ وفي مسبح ومعاه نادي رياضي .... يعني لو زهجانه حترفهي ولو عايزه تقري بتقري .....
مها ابتسمت برضا .... ونظراتها اتحولت للصور المعلقه ورا مونيكا ..... كان ظاهر انها صور قديمه لي كميه من البنات وكل صوره تفاصيلها بتوضح انها ف عقد معين من السنين .
مونيكا قبلت وراها لمن لقت مها مركزه شديد ورا .... ابتسمت وهي بتقول : ديل البنات الكانو ساكنين هنا .... كل صوره فيها مجموعه من الذكريات .
احمد ابتسم لي مونيكا وبعدها عاين لي اختو : خلاص كدا كلو تمام يلا نطلع نشوف الغرفه حقتك .
مونيكا نادت على واحده من المشرفات عشان تطلعهم .
ف الطابق الاخير ... كان ف ممر طويل و واسع ارتصت فيه ابواب الغرف .... نهاية الممر ف لفه وتاني فيها ممر في نهايتو كانت غرفه مها .
المشرفه فتحتها ليهم .
كان هادئة ونضيفه .... فيها سرير ودرج وكرسي للقرايه وتسريحه ودولاب وتلفزيون وكولر مويه.
وفيها شباك زجاجي فاتح على الشارع .
احمد من نظرات اختو عرف انو الاوضه عجبتها .
كان اصوات البنات عاليه ويخشو ويطلعو وواحدين فتحو ابواب اوضهم وبقو بعاينو لمن عرفو انو ف راجل مز جا داخل 😂🙏🏻💔.
بعدها مها طلعت وقعدت ف العربيه في انتظار اخوها المشا يكمل باقي الاجراءات ويدفع الرسوم .... بعد م خلص جا طالع واتحرك بيها على البيت .
وهو سايق قال ليها : م كنت فاكر نهائييييا انو القى ليك واحده بالسهوله دي وكنت شايل هم كبير والله .... بس الحمدلله حظك حلو .
ابتسمت : الحمدلله .
وصلو البيت .... وهي طوالي دخلت اوضتها وضربت لي حازم ودخلت رنيم عشان يقرو للكويز حقهم .
بعد م خلصو وراجعو واتونسوا واتعاورو كدا شويه ... مها قامت على المطبخ ختت الغداء مع سحر واكلو وبعدها احمد طلع وسحر و مها قعدو ف التلفزيون .
__________________________________
في مكان اخر :
ترجل من سيارته .... ثم توجه نحو باب المنزل .... قام بدس
الم
فتاح في القفل ثم فتح الباب ودلف للداخل .
حيا والداه واخوته الذين يجلسون في غرفة المعيشه ثم توجه نحو غرفته في نهاية الرواق .... اغلق الباب ثم خلع ثيابه وتوجه ناحية الحمام .... بعد ان اخذ دشا منعشا .... قام بستر جسده بمنشفة كبيره وتوجه نحو سريره .... مد يده نحو اطار الصورة الخشبي .... مشا يده على وجه الفتاة المبتسمه ..... ثم ضمها الى صدره العاري قبل ان يعود بذاكرته الى الوراء.
كان حينها في الرابعة والعشرين من عمره .... حصل على منحة دراسيه في احدي الجامعات الكنديه لمتابعة دراسة الطب..... لم يتوقع انه سيتعرض للتنمر بسبب هويته ودينه من اول اسبوع.... ادعى الهدوء وعدم الاكتراث وهو يستمع الى كلمات الشاب الذي يسبه وينعته بالارهابي بوقاحة شديدة .
احس بأن لسانه قد ربط واكتفى بالصمت بينما كان يغلي من الغيظ داخليا .... بدا على بعض الحضور الاستنكار من تصرف الشاب الا انهم اكتفو بالمشاهده وحسب .
جاء صوت انثوي حاد من الخلف ... انتبه الجميع مع الشابه التي تقدمت نحوهم ..... كانت ذات بشره برونزيه فاتحه مع شعر اشقر غامق ومجعد ... وعينان كلون البحر ..... بدا جسدها ناعما لامعا من خلال الفستان القصير الذي ترتديه .
سرعان ما وبخته بصوت عالي واخبرته بضرورة احترام ديانات واشكال الاخرين كما حذرته من التصرف بهذه الطريقه مجددا وإلا  ستقوم بتبليغ السلطات المختصه .
تنفست بغيظ ثم التفتت عليه وحيته بالانجليزيه : hey
‏_hey
مدت كفها لمصافحته : I’m maha
_ Rakan
_ who ?
_ R A K A N
_ Ahaa .... okay .....from where ?
_sudan
_sudan ? 🤨
حاول ان يعرفها على بلده ظنا منه انها لا تعرفه : it’s in africa
بتر جملته عندما اجابته بلهجه محليه : انا برضو من السودان 😳.
اتبادلو النظرات لثواني قبل م هي تضحك وتقول ليه بتدارك: اب سوداني.... وام  شيشانيه ( الشيشان دي بلد صغنونه كدا ف اوربا )
قال ليها بصوتو المبحوح : اهااا ... فرصه سعيده .
_ انا اسعد ..بالمناسبه عايزه اقول ليك انو الحاجه الحصلت ليك قبل شويه دي م بتحصل هنا كتير كندا الناس م عنصريه فيها ... لكن اهم شي انو الحاجه دي م تأثر عليك ولا تزعلك
_ ان شاء الله
_ممكن اعزمك Ice tea ? بما انك من بلدي وكدا ؟
هز راسو ومشا معاها .
قعدو سوا في كافيه هادئ ... ظهرت الشقاوه ف صوتها وهي بتتكلم : اها عرفني على نفسك وبتعمل شنو ف كندا vacation  or education ?
‏_ education
_اهاااا حلووووو .... وبتقرا شنو ؟
‏_ medecine
ابتسمت بهدوء وهي بتدنقر راسها : بابا الله يرحمو برضو كان بيدرس medecine .
‎_ الله يرحمو.
_ قلت لي اسمك شنو؟ 😁
_ راكان
_ انا م شفت اسم صعب كدا ف حياتي صراحة 😅.... so بتسمح لي اني اناديك بي R ؟
ابتسم ( عاد كيفن م تبتسم 🙂) : اوكي م مشكله .
رجعت خصلات من شعرها لورا وهي بتقول ليه : اوكي يا مستر ار انا مها عبدالله الحسيني... خلصت دراستي ووشغاله مصممة ازياء نسائيه ومودل ف نفس الوقت .
_تشرفنا .
ابتسمت بكياته وهي بتشرب من الايس تي : how old are you ?
_24
رفعت اصابعها : واااااو انا اكبر منك بي 3 سنوات✌🏻👆🏻
دنقر راسو وهو مبتسم :م بيظهر عليك ... افتكرتك 19 او 20
ضحكت وهي بتضربو في يدو : كل الناس بتقول كدا ... وانت كمان م بيظهر انك صغير يعني your body and muscles بتبين انك اكبر ( شفتو يا شباب العضلاتش دي مهمه ازاي ؟ 🌚🔥)
هز راسو بابتسامه هادئه رزينه ...
تلفونها ضرب ... شالتو وردت عليه ..... عرف انو البتتكلم معاه قريب ليها من كلمة baby الاستعملتها كتير .
ختت تلفونها ف الطاوله وتابعت كلامها معاه وفي اقل من عشره دقايق جا شاب داخل المحل .
كان شكلو واستايلو يديك احساس دريك المغني 😂🔥🔥🔥النوع البتلقى لونو غريب كدا ونضيف وشعرو فيه خشونه .
عانقها وهو بيسألها هل اتأخر عليها .
اجابتو بالنفي وعاينت لي راكان وهي مبتسمه :
‏I met this new young man,  and he’s a Sudanese like us
مدا يدو ببرود لي راكان : hey ...I’m Radi
‏_Rakan
_hey
رجع بنظراتو لي مها القالت :
‏this is my fiance (خطيبها)
ابتسم بسخافه وهو بيأشر بيدو وبيجرها من خصرها عليهو .
مها : اوكي يا ار see you around
_ ان شاء الله
طلعت مع راضي وهو فضل قاعد في المحل وبعد وقت كدا رجع الشقه الاستيديو ( شقه صغيره )الساكن فيها .
كانت حياتو روتينه جدا خصوصا انو م بيعرف اي زول هنا .... بيقضي اوقاتو بين الجامعه والمكتبه وم برجع شقتو الا زول نوم .
مضت حكاية اسبوعين ماشاف فيهم مها تاني .... ونسى موضوعها زاتو .
وفي يوم روتيني هادئ كان قاعد ف الكافيه وكالعاده خاتي لابتوبو قدامو وبيقرا .
رفع راسو لمن سمع صوت انثوي بيقول ليه : good morning R
عدل نضارتو بطرف صباعو وبي ابتسامه رزينه : good morning
قعدت قدامو وختت شنطتها الصغيره في الطاوله : اييييك طولت من اخر مره شفتك فيها.
جات نادله ماره وسلمت عليها وبعدها مشت
راكان : شكلك معروفه .
_ اي 😌.... دايما بكون قاعده هنا .
_ بالله
؟ و
انا برضو طول الفتره الفاتت بكون هنا بس م شفتك
_ اي انا كنت في ابو ظبي وجيت امبارح .
_ اهااا.... حمدلله ع السلامه.
_الله يسلمك .
رفعت يدها للنادله الجات ماره جمبها وقالت ليها بسرعه Ice tea  قبل م تقبل على راكان تاني وتقول ليه :عندك اصحاب هنا ولا وحيد ؟
_ والله لسا م عندي اصحاب .
_ اوووووو ☹.... بس شكلك كدا بتاع قرايه بس .... م بتحب الطلعات والسهر .
_ حرفيا كدا
_ مممممم ..... طيب ممكن توريني الايام الفاضي فيها .... انا حطلعك بنفسي .
سكت مسافه وبعدها قال : طيب حشوف و اوريك.
_ انت مسكين شديد وهادئ ولا عشان انا لسا م عرفتك كويس 🤔
ضحك وهو بيمشي يدو في شعرو : يعني نص نص
_ ممممم نص نص 😂.... على كل حال الساعه 6 فاضي ؟
_ ايوه
_ طيب حعدي عليك وحعزمك ع العشاء رسل لي اللوكيشن حقك وهاك رقمي . ( بيتعشو بدري يا خوانا 😁)
شالو ارقام بعض وسجلوها وهي بعدها طلعت .
راكان عاين ليها لحدي م اختفت من نظرو وبعدها رجع لي قرايتو تاني .
بعد م انتهى كان عايز يدفع الحساب لكن النادله ورتو انو طلبو على حساب الكافيه زاتو واتمنت ليه يوم سعيد ... شكرها وشال لابتوبو ومشا على شقتو .
ختا اللاب ف مكانو وجا قعد ف الكنبه و ضرب تلفون لي اهلو وبقا بيتونس معاهم ..... الغربه كانت حااااااااره عليهو خصوصا انو هو من نوع الناس الاهلهم حنينين شديد في بعض .... ودي اول مره يكون بعيد منهم كدا .
اتربى في اسرة كبيره اخوانو الكبار سبعه وعندو اتنين اصغر منو .... مستواهم عادي جدا ياهو زي م بقولو مستورين وامهم وابوهم كدحوا واجتهدوا شديييييد معاهم .... كانو اسره علم .... كلللللهم متفوقين جدا وقرو في احسن الجامعات بي نسبهم .
راكان كان من طفولتو هادئ شديد وفي حالو ودا الشي المخلي امو وابوه يحبوه شديد لانو شخصيتو مختلفه عن اخوانو الكانو كلهم مشاغبين ومفتحين .... كان مهذب جدا ومحترم ومجتهد شديد وطموحو عالي .... جاب نسبه في ٣ اهلتو يدخل طب جامعة الخرطوم وم كان شي واو بالنسبه لي اهلو وكلهم متوقعنو يدخلها .... حتى في الجامعه علاقاتو كانت محدوده .... زول كتب بس وقرايه .
المهم وباختصار بعد م اتخرج من الجامعه بمعدل عالي لقا منحه بي كل سهوله واهو سافر .
بالرغم من انو هادئ شديد وفي حالو الا انو لو عصب او غضب فتاني ماف زول بيقدر ليهو.... بيطبق حرفيا جملة احذر الحليم اذا غضب 👌
المهم بعد م خلص كلامو مع اهلو وبعد كم ساعه كدا قام اخد ليهو دش وسرح شعرو .... لبس ليهو قميص كوبي غامق .... كان ظابط شديد مع جسمو ومعاه بنطلون اسود وشكا بالحزام .... لبس ساعتو واتعطر وبعدها قفل شقتو ونزل في انتظارها .
كان يسوي كدي 👋🏼👋🏼👋🏼🔥.
شويه كدا هي جات بعربيتها .....
نزلت الشباك وقالت ليه بصوت عالي وهي بتضحك : Oh my god ... you are very handsome😍
فتح الباب وركب :and you are very pretty
كانت طول الطريق بتتونس معاه لحدي م ف النهايه وصلت بيه قدام برج عااااالي .... بركنت العربيه ونزلو .... لمن نزلو هو يادوب انتبه لي شكلها .
كانت لابسه فستان رمادي داكن ساده يدينو كامله وشعرها عاملاه ضفيره هنديه نازل لحدي نهاية ضهرها ومن قدام مرخي .... كانت عامله ميكب سموكي وروج نود فاتح .( وي وي وي )
ع العموم كانت جميله لدرجه بتكتم الانفاس .
رفعت يدها وهي بتقول : دا برج سي ان اطول برج هنا .
دخل يدينو في جيبو وهو بعاين فوق .
_ لو عاينت لي فوق اكتر حتقع 😂👋🏼.
ابتسم بهدوء ونزل راسو : اوكي اسفين
طلعو سوا فوق .... كان في مطعم اسمو 360
الاكل فيه مع المنظر من فوق رهيب .... كانت حاجزه طاوله قريب من الزجاج المطل على المدينه .... خصوصا انو الواطه ليل ومع اضاءة البنايات كانت حاجه لا توصف 🌃
قعدو وطلبو اكلهم وبدو يتونسو تاني .
ختت يدها في خدها : ها احكي لي عنك .
_ ماف شي كدا يتحكي ( انت يا ولدي بتقهما كدا لي احكي اي شي ...الله 😐)
_ يعني عن حياتك اهلك وهكذا .
_ حياتي عاديه جدا واقل من عاديه ... م عندي اصحاب كتيرين ... لانو تقريبا بقضي وقتي كلو بقرا ...
_ غريبه اول مره اشوف انسان بيحب يقرا وبيفضل القرايه ع انو يصاحب الناس .
_ شوفي انا زول بميل للعزله والهدوء دايما ... يعني الجوطه واللمه م بحبهم
_طيب بتستحمل جو المستشفى كيف ؟
_ لا المستشفى دي حاله خاصه
_ م فكرت تقابل طبيب نفسي 😳
_ يعني هي محتاجه طبيب نفسي
_ااااي طبعا .... او احتمال لاني عكسك تمااااما ؟ بكره القرايه وم عارفه اساسا كملت تعليمي كيف 😂.... وبحب الاجتماعيات جددددا وبحب يكون عندي اصحاب كتيرين شديد .
_ بالجد عكسي
_ عندك اخوان ؟
_ ايوا ... مشاء الله احنا 10 ..... انا قبليني ٧ وبعدي ٢
اربعه بنات وسته اولاد .
_ واااااو 😳.... مشاء الله .... اسمائهم منو ؟
_ اوكي البنات حنان , وجدان , ريان , رزان اما احنا الاولاد عبد الرحمن , حسان , مروان , حمدان , رضوان وانا راكان
_ آن آن آن 😂... مجتمعين كلكم على اخر حرفين .... ودا منو المرهف العندو ذوق الاختار اسمائكم دا ؟
_
الوالد الله يحفظو .
_ امين يارب .... م وريتني اسماء امك وابوك
_ الهادي و رحمه
_ الله يخليهم ليكم
_ امين 💜.... اها وانتي ؟
ابتسمت : انا واحده بس عندي اخوان من ماما بس اصغر مني شدييييييد .
ابتسامتها قلت تدريجيا وهي بتعاين على الزجاج : انا وحيده شديد .... بعد م بابا اتوفى الله يرحمو جيت مع ماما هنا تورنتو .... كان عمري 15 سنه بس .... جيت السودان اول مره وعمري ٦ سنوات وياهو بعد ٩ سنوات فارقتو لي يوم الليله  .... بعد سنه بس من الوفاة ماما اتزوجت تاني .... صاحب واحده من صحباتها تركي وعرفتها عليه .... واتزوجو وبعد سنتين قررو يسافرو انقره .
وطبعا ان هنا مفروض انزل الجامعه فرفضت امشي معاهم .... فبعد مناقشات طويله هي سافرت معاهو وانا فضلت هنا .. على كل حال هي هسه عايشه مع زوجها واطفالها في ابوظبي وانا درست واشتغلت وعندي اصحاب كتيرين وحياتي حلوه الحمدلله يعني ... اتعرفت على راضي قبل ٣ سنوات وبعد سنه اعترف بي انو بيحبني واتخطبنا قبل ٣ شهور وزواجنا فاضل عليه شهر بس .... هو برضو ميكس زيي 😂... امه كنديه وابوه سوداني .... شفت عشان كدا انا حبيتك وصاحبتك بسرعه .... الدم واحساسو 😌. ( تيم الناس الاول م يتعرفو على ناس بكشحو ليهم قصة حياتهم طوالي 😂👆🏻)
اتنحنح شويه قبل م يقول ليها : راضي م بيغير
_ يغير من شنو ؟
_ يعني .... كونك تطلعي معاي وكدا
_ اهااا ... لا لا لا عادي هو عارفني وعارف اصحابي كتيرين ف ما عندو مشكله 😂
_ كويس متفاهمين .
_ لابعد حد ☺.
كملو حكيهم واتونسو طويل وخلصو اكلهم وبعدها نزلو ورجعتو بيتو .... في اسبوععين بس بقت مقربه منو شديد وعامله ليه وجع وش كل يوم بتجيه وكمان بتسوقو معاها لي ترتيبات زواجها 😂.
راكان عرف انها شخصيه طيبه ورقيقه وبتثق ف الناس بسرعه لابعد حد .
مره كان قاعد بيقرا ف مكتبة الجامعه .... اتذكر فجأة انها كلمتو قبل يومين انها عندها عرض ازياء وانو هو لازم يحضر .
طلع من المكتبه بسرعه وهو بعاين لي ساعتو كان فاضل نص ساعه بس للعرض .... وهو عارف ومتأكد انها م حترحمو 😂 لو م جا .
لبس شنطة اللاب توب ف كتفو وجرا بسرعه  ووقف تاكسي واتوجه ناحية الفندق الحيكون فيه العرض .
لمن وصل ودخل حسا نفسو غريب جدا وسط الحضور الكانو متأنقين لدرجة قف تأمل وهو لابس تيشيرت ابيض وجكت جلدي اسود عادي وجينز واسپورت .
جا واحد من المنظمين وكان بعاين ليه بنظرات ازدراء لانو من هدومو م كان زي الباقيين طالبو بالتكت بتاعتو
بقا بفتش في جيوبو لحدي م في النهايه لقاها ف الجيب الورا .
اداها ليه وصلح نضارتو وبقا واقف منتظر يقعدوه .
المنظم عاين ليه باستغراب وبعدها ساقو ووراه مقعدو ... كان ف الصفوف الاماميه ....
لمن قعد واتلفت لقا راضي خطيبها قاعد .
سلمو على بعض وكالعاده راضي باااااارد شديد بس تقول يهودي 😐..... وطبعا قااااااااشر شديد ومتأنق بهدوم فورمال.
شويه الاضواء انطفت وبقت موجه بس ناحية الممشى واشتغلت موسيقى حلوة معزوفه بالكمانات .
شويه كدا واول عارضه جات طالعه ....وعيون الجميع كانت معاها .
وبدو العارضات يتوالو على الممشى بفساتينهم المصممه بدقه وعنايه ....والحضور بيدلو بي ارائهم لي بعض بي التصميمات واداء العارضات .
لحدي م في النهاية جات هي خطفت الابصار بي فستان احمر جريئ  كاشف من جهة الصدر والضهر ...... ومعاهو خطوة طويله ابرزت ساقها .... كانت ملامح وشها جاده وهي بتقيف قدام كاميرات المصورين بعدة وضعيات عشان يلتقطو صورها .
راكان شال انفاسو عدة مرات وعض على طرف شفتو السفلى بي عدم رضى . ( يما فدينا الغيورين 🔥)
عاين لي راضي ..... اتفاجأ بيهو مبتسم لي اخر ضرس وبصفق بي اعجاب .... هز راسو باستغراب وقام طوالي وغادر المكان بهدوء.
نهاية الحلقه التانيه
الجزء 3
🔞
-٣-
بقلم لينا عامر
عليك دوما ان تكون مستعد لاحد مضايقات الرفاق من العالم الاخر لك .
_____________________________
راكان بعد م طلع قعد في حديقه كدا قريبه من الفندق ....اخدت وقت لحد ما ضربت ليه ..... اول م فتح الخط جاهو صوتها وهي بتسأل : mr. R where are you ? م شايفاك ؟
_ I thought the fashion show was over so I went out
_ اهاا ... طيب تعال لي جوه منتظراك .
_ جوه وين بالضبط ؟
وصفت ليهو وهو قام مشا ليها ....
دخل بي حذر للمكان الكان فيه كميه من العلاقات المتحركه بتاعت الهدوم ومعلقه فيها الفساتين ... ومرايات مبروزه بي اضاءات صغيره وقدامها ادوات التجميل والمكياجات .... والجزم مرصرصه ف الارضيه .
والعارضات كانو واقفين مع بعض وبيتكلمو .
قبل وراهو لمن سمع صوتها : R
قالتها ليهو بشقاوه كأنها عايزه تخلعو 😂.
ختت يدها ف رقبتها وهي بتمشي بي نفس الطريقه الكانت ماشا بيها ف العرض : اها كنت كيف بالله 😌؟
عاين ليها لثواني قبل م يقعد ف الكرسي الجمبو وهو بيمد شفتو السفلي وبيهز يدو : يعنييييي نص نص
قعدت في الكرسي حق المكياج وهي بتطلع الرموش المستعاره : كيف يعني نص نص 😳..... راضي قال لي اني كنت اجمل واحده واكيد باقي الرجال حاسدنو علي😌.
ضحكت وهي بتقبل على المرايه عشان تنضف وشها من المكياج : I love my great man, he always motivates me
خلف رجلو وهو بيدخل يدينو في جيب الجكت : great man وديوث .
_ وشنو ؟ 😳
_ ديوث م عارفه معناها ؟
_mmmmmm no 😅
_ من الطبيعي لاي راجل انو م بيحب الحاجه بتاعتو تكون متاحه للكل ... يعني اختو ، بنتو ، حبيبتو ، زوجتو ، حتى صحبتو .
_ قصدك يغير علي ؟
_ ايوه
_ لااا انا وهو متفاهمين ف النقطه دي فعادي يعني .
_ It seems that Radi did not pay attention to the looks that went to your leg
سكتت لمسافه .... رجعت شعرها لورا ومسكتو بي مشبك واتعدلت في قعدتها : دا شي هنا عادي جدا يعني ما غريب .
_ م فهمتك
_ The men here are used to exposed clothes
_ Men's thinking is similar ... انا متأكد انو بعضهم فكروا فيكي بخبث وانتي ماره .... بينما زوجك المستقبلي بيصفق ... لا وكمان بقول انو متأكد انو حسدوه عليكي 😂.
شاتتو في رجلو بغيظ : بس هو بحبني يا شرقي ( احساس شتميه وكدا ).
نفض محل الشوته : انا م قلت انو م بيحبك .... بس م بيغير عليك .
_ اشفقت على زوجتك المستقبليه .... ممكن تقيف ف طريق نجاحها كدا .
_ عشان تكون ناجحه م الا غيري يشوف ادق تفاصيها .
_ طيب ممكن تكون مودل زيي برضو حتمنعها .
_ My wife is just for me...only me
عضت ضفرها وقالت ليه : Well, Mr. Jealous, get out of here ....I want to change my clothes
وقف على حيلو : اوكي .... see you later
_ دقيقه
_ نعم !
_ طلع الجكت حقك دا لانو عجبني .
_ وااااااو الموديل ومصممة الازياء عجبها جكتي
_ ايوه 😌... حبيتو بعدين انيق
ختا يدو في صدرو : دي اشاده اعتز بيها 😂
_ اعتز بيها بعدين هسه اديني ليو ☹.
ابتسم وهو بدنقر راسو وبطلعو : اوكي.
ختاه ليها ف الكرسي وشال لابتوبو وطلع . ( يا اخوانا دي شنو الكياته واللطافه دي 😭💔)
راكان رجع بيتو ولمن جا المساء ضربت ليه وطلبت منو يطلع يتمشى معاها بالعجلات 🚲🚲.
اعتذر ليها لانو كان ماشي المستشفى .... ووراها كمان انو جدولو تاني حيكون مليان شديد وم حيكون متفرغ زي الايام الاولى .
وفعلا بقو م بتلاقو كتير زي الايام الاولى وبقو بيرسلو لبعض ف الواتسب بس .
ومرت الايام يوم ورا يوم لحدي م زواج مها وراضي جا .
وهي بالذات اختارت اليوم البكون فيها راكان فاضي.... عشان م يتحجج ليها بشي .... انو بيقرا او ف الجامعه او المستشفى .
مراسم الزواج كانت صباحيه .
مها كانت مع وصيفاتها وامها الجات تحضر زواجها ف غرفة ف الفندق الحيعملو فيه الزفاف.
راكان كان متأنق بي بدله سوداء ..... كانت ظابطه ظبطه مع جسمو 😍👌..... طولو وعضلاتو والهيبه والوقار الفيه .... واهم شي كان الوحيد البتحس بي ملامحو مقعععععععععده كدا ومظبوطه ومرتبه خصوصا انو كان هو بس العندو دقن وشنب الباقيين حالقنها كلها 😂💔.
كان قاعد ف كرسيه لمن جات واحده من الوصيفات وورتو انو العروس طلبت منو يجي .
قام ومشا معاها لحدي م دخلتو الغرفه .
ابا يدخل لي جوه فضل واقف جمب الباب .... خصوصا انو سامع صوت البنات وهم بيتكلمو .
شويه كدا هي جات طالعه ..... كانت خيااااااال 🔥🔥🔥.
لابسه فستان درجتو بين الابيض والاوف وايت ... على جسمها .... منطقة الضهر واليدين من قماش التل المرصع بي كريستالات مدياهو منظر خرافي .... شعرها مرفوع كعكه بنعومه ومعاه طرحه من التل برضو نازله لحدي الارض .....مكياج عيونها هاااااادئ ..... وعامله روج احمر مع لونها الخمري الصافي وعيونها الزرقاء كان نااااااار 🔥🔥🔥🔥.
مشا يدو في دقنو وهو بعاين ليها وبيضحك بي صدمه واعجاب من منظرها .
لفت حوالين نفسها وهي بتسألو : طلعت كيف ؟
_ مشاء الل
ه
تبارك الرحمن .... الليلة راضي بالجد حيتحسد فيكي 😂💜.
ضحكت ومشت بي سرعه جوه .... وتاني جات طالعه وهي ماسكه مره شابه من يدها كانت فيها ملامح كتيره منها لكن لونها ابيض شديد ومحجبه حجاب اسلامي : ماما دا ار الحكيت ليك بيه
امها سلمت عليهو وهي بتقول : مها حكت لي عنك كتير جدا ... واخيرا شفتك ... فرصه سعيده .
سلم عليها بجنتله كدا وهو بقول ليها ؛ انا اسعد والله .
مها : ار .... انت الحتسلمني لي راضي تحت .
_ انا ؟
_ اي .... كان نفسي يكون عندي اخ كبير او بابا يكون حي عشان يكونو معاي ف اللحظه دي 💔.... لكن ربنا م حب اني اعيش اللحظه دي معاهم وبالمقابل جيت انت... فحتنزل معاي صح ؟
_ اكيد .... اكيد حنزل معاك هو انا لاقي انزل مع القمر دا 💜.
مسكتو من يدو وهي مبتسمه بامتنان : Thanke you 💜
جات نغمة الرسايل في تلفونها .... وبي سرعه فتحت الرساله وهي مبتسمه .... وشويه ابتسامتها قلت تدريجيا ووشها لونو اختفى وبقا شاحب وعيونها جحظت والتلفون وقع من يدها .
_ خالو راكان ؟.............
راكان رجع لي واقعو بي ولد اختو البيدق في الباب وبينده عليه
لبس هدومو بسرعه وقام فتح الباب : نعم ؟
_ ماما قالت ليك تخت ليك الغداء ؟
_ لا.... م جعان هسه... احتمال لي بعدين .... عايز انوم بس .... م تزعجوني ... طيب ؟
_ طيب
وقام جاري .... راكان قفل الباب ورجع سريرو .
اخد وقت قبل م يغط في نوم عميق
_________________________
صباح اليوم التالي :
مها وحازم كانو بيراجعو قبل م يدخلو ع الكويز حقهم .
مها وهي بتخت يدها ورا رقبتها بالم : يا اخوانا
حازم وهو مركز ف الشيت : خير ؟
_ تراني حزينه
_جعانه ؟
_اسألني تاني
_جعانه ؟
_ عارف يا حازم انا بحبك لي؟ عشان انت دايما بتفهمني .
حازم بي استهبال : ياخ انا 😌.
رنيم جاتهم : صباح الخير
ردو عليها : صباح النور .
_ بالمناسبه الكويز حيبدا الساعه ١١ .... ومحاضرة دكتور راكان فاضل عليها ٣ دقايق بس
حازم : راكان دا فقري ياخ ... لو اتأخرت ولا بدخلك وجنو طرد واحراج الجامعه كلها بتتكلم بيه 😐.
رنيم بانبراش : لكن يا اخوانا وشو دا بشفع ليه تصرفاتو دي والله 😍
حازم وهو بعاين للساعه : يا بت هوي اتلمي .....انا داخل مع السلامه
مها : جايين معاك .
لي حسن حظهم انو وصلو قبليه بشوييييه ....وهو اول م دخل قفل الباب طوالي وراه احساااس ماف زول تاني يدخل بعديني .
طبعا مها قعدت وراااااا عشان م يشوفها او يلاحظ ليها .
وقف لي ثواني وهو بعاين ليهم قبل م يفتح البروجكتر ويبدا يشرح .
الطلبه كانو كللللهم صانين ومركزين معاهو .... كان اسلوبو ف الشرح وطريقة كلامو بتجبر الكل ينتبه معاهو .
الا بتنا العزيزه مها 😂....
فتحت شنطتها وطلعت منها السندوتش العملتو ليها سحر مع اولادها 💜✨..... وطبعا المكان مضلم .... قرمت منو وركبت سماعتها ودنقرت بالتلفون بعد م فتحت ريڤيو فيلم كوميدي نازل جديد.... كانت بايعه القضيه زي م يقولو من م قاليها م حنجحك دي .
المهم زولتنا تكوضم ساي وتتكشم بي تحت تحت 😂.....
رنيم القاعده جمبها ضربتها ف رجلها كم مره
مها بهمس : يا زفته ياخ م تضربي 😑
لحدي م بعد شويه حست انو الناس دي صانه اكتر من اللازم .... وشمت ريحة عطر قوي جمبها .... ختت تلفونها وهي ماليه جضمها بي جمبة واحده زي السنجاب الداسي ليه بندقه ف جضومو 😁.... عاينت بعيونا بس 🌝بدون م تلف راسها على يمينها وبس لقتو ليك واقف ومكتف يدينو .
بالريموت الصغير الفي يدو قفل البروجكتر .... وبي يدو التانيه شال تلفونها وعاين للشاشه وشاف الريڤيو الشغال .
علا صوتو وهو بقول : خالد لو سمحت افتح الانوار
طوالي ف طالب قاعد قدام قام فتح الانوار ..... طبعا الناس دي كللللها بقت مقبله وراها وبتعاين لي مها ( عاد يا مها م انسترتي نهاااائي 😂)
عاين ليها ف وشها ورجع يعاين للتلفون لكن رجع بي بصرو بسرعه ليها وهو بقول : انتي تاني ؟
ابتسم بي سخريه لمن شاف السندوتش الفي يدها : كمان بتاكلي ؟
ربع يدينو وهو بعاين ليها بنظرات قويه خلتها تدنقر بي احراج : يعني منتهى الاستهتار وعدم الاحترام .... انتي قايله نفسك وين ؟ واصلا محاضرتي م مفروض تدخليها لاني وزي م قلت ليك م حتنجحي .... اتفضلي شيلي حاجاتك وبره بي بسرعه .
جدع ليها تلفونها باستحقار وهو بأشر ليها بيدو على الباب .
طبعا الغصه وقفت ليها ف حلقها وعيونها اتملت دموع واللقمه لسا ف جضمها م بلعتها 😭.
_ سريع م تعطلينا اتفضلي
لملمت حاجاتها وطلعت .
مشت قعدت بره واتفقعت بالبكاء 😭😭😭😭..... زعلت زعل ودعت عليه جنس دعاء م خلت ليه شي .
بعد م المحاضره خلصت حازم ورنيم جوها .
رنيم : يعني يا مها انا شغاله اضرب فيك وانبهك وانتي م عايزه تنتبهي لي .
_ ياخ م كنت قايلاك عايزه تنبهيني
حازم : لكن انتي بتبالغي يعني اكل وبتحضري ف التلفون وف محاضرة دكتور راكان ؟ م نصيحه انتي ؟
نزلت راسها : والله لو قايلاه حيقبضني م كان عملت كدا .
_ كان ف امل انو بعد حركتك حقت المره الفاتت ديك ي
سامح
ك لكن بعد دا ماف لا امل لا يحزنون .
ابتسمت وهي بتقيف على حيلها بمكابره وادعاء عدم اهتمام: عادي دي م نهاية العالم بي جازو .
رنيم : بالمناسبه لغو الكويز للاسبوع الجاي
مها وهي بترفع يدينها : ياما انت كريم يارب .... انا ارجع البيت كدا واجيب حاجاتي عشان امشي الداخليه
حازم : لقيتي ليك داخليه ؟
_ اي
_ مبروك
_الله يبارك فيك .
رنيم : ارح وصلينا بعربيتك
_ انا م قادره اسوق المسافه دي كلها ....حازم سوق لي انت
طلعت المفتاح ومدتو ليه
حازم : معليش يا شابه يا جميله انا عندي مستشفى وحمشي هسه طوالي
_ خلاص غور
_ مع السلامه
_ الله يسلمك
حازم طلع من الجامعه ... وجوز اللوز مشو العربيه .
مها وهي بتستعدل عشان تطلع : هسه يا رنيم انا غلطانه شديد ؟
_ لي درجة قف تأمل والله قلبك بقا ميت شديد
_ ياخ والله م بكون قصدي اوقع نفسي ف البلاوي دي انا انسانه متهوره 💔.
_ تهورك دا م تخليه شماعه لي تصرفاتك المامسؤوله يا مها ... هسه شوفي خربتي على نفسك كيف .
_ اقول ليك شي
_اها
_ يو ار ذا بي كوظ
_ايام ذا شنو ؟ 😳
_ ذا بي كووووظ يعني انتي السبب
_ يعني انا هسه بقيت السبب ف بلاويك دي
_ يص
_ طيب داونلود مي هير سرييييع ( الاصحاب التافهين ديل رزق يا اخوانا)
_ اجي دا شنو كمان 😳؟
_ اترجمها ليك ؟ يعني نزليني هنا
_ لي لي م تخليني اوصلك البيت .
_ لا لا عايزه انزل هنا جمب الظلط وبمشي برجولي
_ قلتي تمشي عشان تنزلي ليك كم كيلو كدا 🌝؟
_ اي 🌝💔
_ خلاص اتفكفكي سريع .
_ اسمعيني ....عندك مستشفى الليله ؟
_ اي بعد العصر كدا بمشي .
_ خلاص تمام نتلاقى بكره
_ اوكي سلام
مها تابعت طريقها لحدي م وصلت شقة اخوها .... الهدوء كان طاغي ع المكان خصوصا انه الشقه فااااضيه .... احمد وسحر ف شغلهم والاولاد ف المدرسه .
قفلت الباب حق الشقه ودخلت الاوضه حقتها وبدت تلملم ف باقي حاجاتها وتجهزها ف الشنط .
فجأة حست بي الشعور الحست بيه المره الفاتت ..... خوف هادئ بيسري ف اوصالها بسبب الاحساس القوي حق انو ف شي بعاين ليها .... اتلفتت حولينها بتوتر ... لمت حاجاتها كلها بسرعه وشالت شنطه ف ضهرها وواحده ف كتفها والاخيرة جاراها ف الارضيه .
وقفت لمن سمعت صوت كركبه ف المطبخ .
لي ثواني حست نفسها اتجمدت .... استجمعت شجاعتها و علت صوتها وهي بتقول : سحر ؟ انتي جيتي ؟
م جاتها اجابه .
بلعت ريقها ومسكت شنطتها قوي واتحركت على الباب فتحتو بسرعه ..... حست بي سعاده لمن شافت ولد جارتهم ف الشقه التانيه واقف قدام الاصانصير .
نادتو بصوت عال : عمر
قبل عليها .... اول م شافها ابتسم : ازيك يا دكتوره مها .
_ الحمدلله بخير وكيفك انت
_ ميه ميه والله ماشي الحال .
_ ممكن لو سمحت تساعدني انزل شنطي دي تحت ؟
_ دا سؤال ياخ ؟
شال الشنطة الخاتاها ف كتفها والشنطه الجاراها .... وهي قفلت باب الشقه بسرعه ومشت وراهو .
( طبعا من الحاجات الكلنا بننساها وم بنركز معاها ادعية الدخول والخروج من المنزل .... اقل شي وانت داخل بيتك قول بسم الله .... وانت طالع قول بسم الله ولا حول ولا قوة الا بالله توكلنا على الله )
بعد م نزلت تحت شكرتو وهو شال الحاجات ركبها ليها ف الضهريه .... بعد كدا هي ركبت ورسلت مسج لي احمد وسحر : انا جيت شلت حاجاتي وماشا ع الداخليه .
وصلت الداخليه ... الكانت قريبه من جامعتها ومن المستشفى العندها فيها شفتات .
شالت شنطها وحاجاتها ومشت لي واحده من المشرفات الادتها المفتاح حقها .... وبعدها طلعت فوق .
قعدت طوالي رتبت هدومها وكتبها ومكياجاتها وحاجاتها كلها .... وختت ساعه ف الكومودينه الجمب السرير ....
اخدت حكاية ساعة ونص حتن انتهت .... شالت ليها بجامه عشان تمشي تاخد ليها دش .
طلعت لواحده من البنات البره وسألتها من الحمام ... وصفتو ليها .
كان نضيف ومرتب .... في مغاسل رخاميه كبيره وفيها مرايات .... وبعدين الغرف حقت الدش .... حكاية ٦ غرف .
دخلت اخدت ليها دش بي سرعه وجات طالعه دخلت اوضتها سرحت شعرها ضفيريتن .... لبست سماعتها وطلعت ليها كيس شيبس وبقت بتاكل .
رفعت رجولها ف الحيطه وحاولت تاخد ليها غمده قبل م تقوم عشان تمشي المستشفى .
بقت بتغمض ف عيونها وتفتح خلاص النوم عايز يداهمها .
شويه حست بي خدر في رجلها .... وماشي بسرعه لي كل جسمها ..... حاولت تقوم لكن م قدرت كانها مشلوله .
كانت مفتحه عيونها لكن م قادره تتحرك قدر م حاولت م قدرت .... والسماعه كانت لسا ف اضانها وصوت الاغاني مزعج شديد بقا ليها .
عيونها بقت بتتحرك بخوف حواليها .
( الحاله دي اسمها الجاثوم .... او شلل النوم ..... مهما عملت م بتقدر تتحرك زي المشلول طبعا هي شي طبيعي وبيحصل لي بعض الناس ....بياخد بالكتير دقيقه وبزح وفي ناس قابل عندهم انو يوصل للخمسه دقايق وبشوفو فيه هلوسات... بتحاول انك تتحرك لكن م بتقدر نهائيا مخك بكون صاحي لكن جسمك لسا م استجاب .... انا واحده من الناس بعاني منو من طفولتي ) .
كانت دي اول مره ليها ف حياتها يجيها الشي دا ..... ضر
با
ت قلبها زادت وحست بي خوف اثناء م هي راقده زي المشلوله والموسيقى الصاخبه شويه وتقد اضانها ..... فجأة جا مقطع قرآني قصير .... من المقاطع البرسلوها يوم الجمعه .... اعصابها ارتخت وبسرعه لقت نفسها قعدت .... شالت انفاسها وهي بتحرك ف يدها عشان تطرد الخدر اللسا فيهم دا خوفا من انها تجيها الحاله دي تاني .
عاينت للساعه لقتها يادوب واحده ضهر .... قامت لبست ليها قميص وبنطلون ومسكت شعرها ضنب حصان ولفحت ليها طرحه وخمت لابكوتها وفتحت باب الاوضه .... اول م فتحتو لقت ليها بت واقفه جمب الباب .... مها اتخلعت وشهقت بصوت عالي .
البت بي ابتسامه خجوله : معليش خلعتك ؟
_ شديد والله 💔
_ اسفه
_ لا عادي م مشكله .
_ صحباتي قالو ف بت جديده جات اوضتنا طبعا دي كانت اوضتنا احنا
_ اهاااا معليش شلتها منكم 😁
_ لا لا ولا يهمك ..... المهم قلت اجي اسلم عليك .
_ يا مرحب ... انا مها
_ وانا منال
_ فرصه سعيده .... حشوفك تاني ؟
_ انا اصلا ساكنه هنا ... حتشوفيني كتير
_ ان شاء الله ... يلا عن اذنك انا مستعجله
_اتفضلي
طلعت بره بسرعه ومشت ركبت عربيتها واتوجهت ناحية كافيه.... اول م وصلت مشت قعدت و طلبت قهوه وختت شيتاتها وبقت بتقرا ....
كان كل شويه بخترق ذاكرتها الاحساس البتحس بيه ف شقة اخوها .... والشلل المفاجئ الاصابها .
استغفرت وهي بتحاول تركز .... قبل م يضرب ليها حازم .... ردت عليه بصوت شويه متغير : حازم حازم
_ مهويه مهويه ( بسيوني بسيوني 🌚🔥) .... مالك صوتك دا متغير كدا ؟
_ بري لا متغير ولا شي بس نعسانه شويه
_ طيب نومي
_انوم كيف ياخ قرايتي كتيره شديد
_ انتي وين هسه ؟
_ في كافيه ال ...... قلت اشرب لي قهوه عشان اصحصح وبالتالي اقرا كويس
_قهوة وكافيه ؟
_ اي مالك ؟
_اول شي اسمها جبنه يا بنت الطبقه البرجوازيه القذره ... بعدين كافيه شنو وقلة ادب شنو خالتو التومه بتظبط جبنه من الموت .
_ مممممم .... لا دي اشربها انت براك
_ انتي جايا المستشفى ؟
_ اي ساعه كدا واجي ان شاء الله
_ تمام .... سلام
_ كلام 😆
_ نعم ؟
_ م هو تمام وسلام قلت اكملها ليك بي كلام 😁
_ مها
_اها
_ اقطعي وشك
_ طيب 😅💔
قفل الخط منها وهي فضلت قاعده لحدي م جا وقتها قامت واتحركت على المستشفى .
لبست لابكوتها بسرعه وهي داخله على الطاورئ عشان تلاقي حازم .
لقت الدكاتره والممرضين يتجارو ويطاقشو .
لقتو واقف .... لكزتو في كتفو وهي بتقول ليه : ف شنو ؟
قال ليها بتأثر : مره عجوز مضروبه ف راسها بآله حاده وراسها اتفتح
_ لا اله الا الله .
مشو الاتنين ناحيتها وشافوها ..... المنظر كان مؤلم شديد ... واحد من الدكاتره الواقفين غطا وشها بقطعه وهو بقول : الحاله باصت .... نزفت شديد قبل م يجيبوها .
حازم وهو بجرها لي بعيد : م وريتك
_ اها ؟
_ دكتور راكان شغال هنا
_ وووووووب 😑..... كان شافني بقول ليهم اطردوها
حازم وهو بحاكي في طريقة كلامو : انتي الدكتوره المستهتره ؟ شيلي حاجاتك واتفضلي بررره .
_ م تتفاول لي ابوس يدك .
_طرداتك صراحة تستحق التوثيق ... وتترسل في الواتسب 😂
_ الواتسب لي ؟ احنا ناس اليوتيوب طوالي ... والناقصه تتم 🙂.
حازم بضحكه : غايتو انتي 😂
المهم قضو وقتهم ف المستشفى ورجعو بيوتهم بعد صلاة العشاء .
مها دخلت اوضتها ورتبت هدومها حقت بكره وطوالي طفت النور ونامت .
الساعه : 3 ص
*صوت غنيه .... بطريقه مميزه اشبه بالطريقه البتتقال بيها الترانيم ف الكنيسه .... بلغه عالميه لكن هي م قدرت تميزها ..... اختلطت بصوت نيران ..... اصوات نيران واضحه جدا ..... المكان بدا يسخن .... حر ..... حر شديد ..... صوت همهات وبكاء ..... وفجأة صوت صريخ ..... صريخ عالي مرعب ...... النااااااااااااار ...... ويزداد صوت الصريخ ..... وتاني صوت آهات ..... آهاات ضعيفه متألمه ومتعذبه ..... الضباب حاجب الرؤيه ..... علا صوت الصريخ تاااااني .... صريخ عالي لي اشخاص مرعوبين ..... النااار .... الناااااار ........ النااااااااااااااااااار ..... صريخ لدرجة الاصوات راحت ..... وفجأة صوت ضحكات طفل صغير بطريقه هستيريه .
صحت من النوم وانفاسها قايمه كانها كانت في سباق .... جسمها بيتصبب عرق من راسها لي رجولها .
اعصابها اتشدت وجسمها برد لمن شافت على ركن الحيطه حاجه زي الزول الواقف لكن كأنو متكون من الدخان .... عيونو بتلمع زي عيون الكدايس ف الظلام .
لي ثواني حست انو اصعب شي في الدنيا انك بس تشيل انفاسك .
بيد مرتجفه وبسرعه فتحت النور ..... كانت الاوضه فااااضيه وماف اي شي .
قعدت ف السرير وانكمشت على نفسها بخوف .
خلت النور فاتح وفضلت قاعده كدا لححححححد م اصحبت .
لمن الفجر اذن حست بشوية اطمئنان ..... حست بحركة البنات القامو عشان يتوضو .... طوالي طلعت ....
قبلت وراها لمن في بت ندهت عليها : يا بت
_ نعم ؟
_ انتي كويسه ؟
هزت راسها بمعنى اي
_ طيب لي وشك مصفر كدا وبترجفي .
_ ب ...بردانه .
_ اهاااا .... انتي البت الجديده صح ؟
_ اي
_
انا فاطمة .... جارتك ف الغرفه دي .... لو احتجتي اي شي انا موجوده .
_ تسلمي
مشت اتوضت ورجعت الاوضه ....
صلت ورجعت قعدت في سريرها .
نهائيا م نامت لحدي م جا وقت الجامعه .... مشت الحمام استحمت بي سرعه وجات لبست هدومها واتحركت على جامعتها .
اول م وصلت مشت الكافتريا .... لقت حازم قااااعد .... استغرب انها م جات جاطت واتعاورت ليه زي كل مره .... صبح عليها ردت ليه وطوالي قعدت ف كرسي واتكلت براسها في التربيزه ونامت .
رنيم جات وسلمت ع حازم وعاينت ليها : دي مالا ؟
_ م عارف والله نايمه من قبيل .
_ تكون ساهرت الكلبه .
_ احتمال
_ تعال معاي المكتبه عايزه استعير مراجع .
_ كويس ذكرتيني عشان انا برضو عايز
قام معاها ومشو .
بعد مسافه مها صحت .... ووشها كلو شخوط شخوط من النوم ويدها منمله لانها كانت متكله عليها .
اتمغت وبقت بتتلفت حوالينها .... مسحت عيونها ولبست شنطتها .... طلعت من الكافتريا ..... شافت حازم و رنيم بيتكلمو ودخلو المشرحه .... ندهت عليهم لكن م سمعوها .
مشت على اتجاهم ودخلت .... حكت انفها من ريحة الفورملين القويه ..... خشت لي جوه وهي بتتلفت فجأة سمعت صوت حاجه قويه بتخبط ... قبلت وراها ..... لقت الباب اتقفل .... احتارت ومشت عليه بسرعه وهي بتحاول تفتحو .
سمعت ليها دندنه .... قبلت وراها براااااحه.
شنطتها وقعت منها وبقت واقفه بي صدمه لمن شافت المنظر القدامها ..... كانت العجوز الامبارح ف المستشفى ..... قاعده في التربيزه حقت التشريح .......... لابسه قميص مليان دم .... شعرها ابيض طويل وخفيف ومن قدام ملطخ ببقع دم ...... كانت شايله مشط وبتسرح في شعرها بهدوء اثناء م هي بتدندن .
مها جسمها كلو بقا باااااااارد.... وعيونها قربت تطلع من مكانها .
المره قبلت عليها وبقت بتعاين ليها بنظرات حاده وهي لسا بتسرح وبتدندن .
نزلت من التربيزه الكانت فيها وبقت جايه على مها .... كانت بتعرج والدم بيتطاير منها .... لانها كانت بتعرج بي قوه .
مها لسانها اتربط وبقت فاتحه خشمها بس .... والدموع ملت عيونها .
شويه المره بقت واقفه قدامها .... جدعت المشط بي قوه .... ودخلت يدها جوه راسها المشقوق .... طلعت يدها المليانه دم وهي شايله جزء من مقدمة مخها ومدتها لي مها .
هنا مها يادوب صوتها رجع ليها ..... صرخت صرخه مرعوبه وقعدت ف الارض وهي مغطيه عيونها .
باب المشرحه اتفتح وجو داخلين ٣ دكاتره وعاملين .
دخلو  بسرعه لمن سمعو صوت الصريخ .
دكتور راكان الكان تبع الحاضرين ..... قال لي حارس المشرحه بصوت عالي : مش نبهناك ماف طالب يدخل لاننا جايبين جثه جديده ؟
الحارس بي استغراب وتوتر : والله العظيم م خليت زول يدخل دي خشت كيف م عارف .
واحد من الدكاتره قعد جمبها وختا يدو ف كتفها : يا دكتوره ف شنو ؟
كانت لسا بتصرخ وبصوت عالي بطريقه حيرتهم كلهم وبقو بسمو في الله .
دكتور راكان عرفها دي الطالبه البطردها كل مره... قعد جمبها وقال ليها : يا دكتوره ؟ يا دكتوره اهدي في شنو ؟
بقا جسمها كلو بيتهز وبتبكي وتصرخ اكتر وهي خاتا يدينها ف اضانها ..... بي صوتها الطلبه كلهم اتلمو بره .
دكتور راكان شال انفاسو قبل م يضربها كف وهو بقول ليها بنبره قاسيه  : اهدي
الكف خلاها تفوق من صدمتها ..... دموعها كانت نازله وهي بتتلفت حواليها : هنا ...... كانت هنا .
_ منو ؟
_ المره العجوز الماتت امبارح .... قطعت مخها .
طبعا المكان كان نضييييييف وم فيه اي شي ...... بقو بعاينو ليها بنظرات كأنو بقولو ليها انتي مجنونه .... م عدا راكان القومها .
كانت بتبكي وهي بتقول ليه : صدقني انا م كذابه كانت هنا والله .
_ انتي دخلك المشرحه شنو ؟
_ اصحابي دخلو وجيت وراهم .... وبعدين .... وبعدين الباب اتقفل وهي كانت مغطيه وقامت .... قامت وبقت بتسرح ف شعرها وبعدين جاتني وقطعت مخها والله العظيم .
قالت جملتها الاخيره وحيلها مات وفقدت وعيها بين يدين دكتور راكان .
نهاية الحلقة الثالثة
الجزء 4
هل تخاف ؟
عزيزي القارئ اذا كانت اجابتك نعم انصحك بعدم المتابعه فأحدهم يتغذى على خوفك .... له رائحه مميزه شهيه بالنسبه له كرائحة الدجاج المشوي بالنسبة لك .
يجعله اقوى واقوى ويجعلك فريسة سهلة المنال .
لذلك ارمي خوفك وراء ظهرك واستبدله ببعض الشجاعه فلا مكان في هذا العالم الا للشجعان .
__________________________________
فتحت عيونها بهدوء على وجوه اصحابها وزملائها المتلميين حوالينها بقلق شديد .
عاينت لليد الماسكه يدها بقوه ..... كانت يد رنيم : مها ؟ انتي كويسه ؟ ولا نمشي المستشفى .
غمضت عيونها لمسافه وشالت انفاسها وهي بتقول ليها : قوموني .
ساندوها ووقفت .
حازم : مالك ف شنو حصل ليك شنو ؟
_ طلعوني من هنا .... م عايزه اقعد هنا .
_ اضرب لي احمد ؟
_ لا لا .... ودوني الداخليه .
ركبوها العربيه واتحركو بيها .
واحد من الدكاتره الكانو واقفين قال بحسره لي راكان : المخدرات البقت منتشره وسط الطلبه دي مشكله .
دخل يدو جوا جيبو وهو متحرك على جوه : م اعتقد مخدرات .... شكلها بالجد شافت شي .
_ م ياها المخدرات بتعمل هلوسات
_ لكن شكلها وملامحها م بتدل انو ف تعاطي .
بي هناك رنيم كانت قاعده بورا جمب مها وحازم قدام سايق .
رنيم : مالك يا مها حصل شنو احكي .
صوتها اتغير وهي بتعاين حوليها : انا خايفه م تصدقوني
حازم بقا مركز معاها بالمرايه الاماميه .
رنيم : كيف م نصدقك
كان صوتها مهتز بطريقه ملاحظه وهي بتقول :حازم .... تتذكر ال..... العجوز الامبارح ؟
_ اها
_ ش .... شفتها
_ مها بسم الله اكيد حتكوني بتتخيلي
_ انا عارفاكم م حتصدقوني 💔
_ انتي عارفاني بصدقك ف اي شي وعارفك كويس .... بس م عايزك تتوهمي وتتعبي نفسك .... دي اسمها هلوسات امبارح الحادث حق المره كان مؤلم ومخيف وانا برضو هلوست بيه بالليل .... بالاضافه لي انك الفتره دي بتساهري كتير .... فعايزك بس تسمي الله وتختيه ف قلبك وم حيجيك شي تاني
ظهرت دموع ف عيونها : انا متأكده انها حقيقيه كانت .
_ طيب وينها ؟ لي ماف زول غيرك شافها .... بعدين المره اصلا بكونو اهلها استلموها ودفنوها يعني اصلا م جابو جثمانها الجامعه .... دي خيالات والله .
_ ط ...طيب لو خيالات انا لي شفتك انت ورنيم داخلين ال ....
قطعت جملتها وسكتت لمن شافت نظراتهم ليها واتيقنت انهم م حيصدقوها .
حازم : داخلين وين ؟
_ انسى انسى .... كلامك صح بكون بتوهم .
جواها كانت بتتمنى كلامو يكون صحححح وانو دا كلو وهم .... وجاتها لحظه بقت بتقنع نفسها بكلامو .
رنيم : انزل معاك ؟
_ لا لا ... م بيحتاج .
_ طيب خلي بالك من نفسك وارتاحي وم تخافي طيب ؟
_ طيب
نزلو من عربيتها وادوها المفتاح .
انتظروها دخلت وبعدها ركبو ليهم ركشه ورجعو الجامعه خصوصا انها قريبه شديد من داخليتها .
مسحت وشها العرقان ومشت ناحية المدخل ....
لقت منال البت الجاتها المره الفاتت .
سلمت عليها وردت ليها السلام .
منال : مالك شكلك تعبانه
_ لا لا ماف شي .... بس فتور ساي .
_ ربنا يعينكم .
_ جمعا
_ اطلعك فوق ؟
_ ممكن
مسكتها من يدها وطلعت معاها لحدي فوق ... ف الممر شافت فاطمه البت التانيه الكانت بتعاين ليها بنظرات جامده وم سلمت عليها .
مها استغربت من تصرفها ... شكرت منال ودخلت قفلت عليها باب الاوضه .
اتلفتت حواليها ومشت قعدت ف السرير وحاولت بقدر الامكان انها م تتذكر الحصل.
طلعت جزمتها ورقدت .
اول م كانت حتنوم تلفونها ضرب .
ظهر ليها اسم ( Mama✨💜)
شالت انفاسها وردت : الو يا ماما
_مهويه كيفك حبيبتي ؟
_ انا كويسه الحمدلله
_ متأكده يا مها ؟
_ لي في شنو ؟
_ م عارفه لكن حاسا بيك كانو ف شي حاصل ليك ( قلب الام 🔥💜)
_ لا ماف شي الحمدلله كلو تمام .
_ ربنا يحفظك ويوفقك يا مها ويبعد عنك كل شر .
_ امين يا ماما الله يخليك لي
_ ويخليك لي يا بنتي ويخلي لي اخوانك ...
_ امين 💜
_ خلاص مع السلامه لي بعدين .... عندي حصه حتبدا هسه
_ طيب الله يسلمك .
قفلت الخط وقلبها ارتاح بسماع صوت امها ..... لكن امها اصصصصلو م ارتاحت .... حست ف شي ف صوت بنتها .
اخدت ليها وقت شويه ونامت .....
والشي الحصل ليها دا زي الخدرها والغريب انها قدرت تنوم بسرعه بدون م تفكر فيه .
بي هناك عند دكتور راكان بعد م خلص شغلو مع زمايلو ف المشرحه طلع من الجامعه واتحرك على المستشفى الشغال فيها .... منظر مها وهي بتصرخ وبتتكلم عن انو ف مره عجوز كانت هنا م غاب عن ذهنو ..... كان متأكد انها بالجد شافت شي لانو صراخها م كان طبيعي .
الشارع كانت زحححمه والعربات ماشا بالسيسي .
وقفت جمبو عربيه كان فيها بنت و ولد .... كانو بضحكو وبتكلمو مع بعض ..... عاين ليهم لمسافه ورجع بذاكرتو لورا تاني .
Flash back ____________________
راكان كان بعاين ليها باستغراب .... مد يدو بتوتر للتلفون الوقع منها ورفعو عشان يشوف في شنو .
لقا رساله محتواها كالاتي :
I do not know what to say but ...it seems
that the decision of our marriage was urgent....I am not ready yet sorry💔
رجع ببصرو ليها وهو مدهوش من الحصل
قعدت ف الكنبه وهي بتطلع التاج من راسها وبتمد يدها لي راكان عشان يناولها التلفون : اكيد بهظر ... مستحيل يتخلى عني في يوم زي دا ..... give me my phone .... I will call him .
شالت التلفون منو وضربت ليه وجاها انو التلفون مغلق .
رمتو بقوه ف الارض ووقفت على حيلها وكان باين عليها انها مصدومه : ار .... هو جادي ؟؟؟؟ دا يوم زفافنا .... معقوله ؟ اكيد بيمزح صح ؟ حنزل تحت اشوفو .
مسكها من يدها عشان م تنزل ... لانو كان متأكد انو راضي جادي ف قرارو وهي لو نزلت حتحرج نفسها بس .
رفعت راسها وبقت بتعاين ليه في عيونو .....
كانها بتفتش ف اجابه لي تساؤولاتها المخوفاها .... قعدت ف الارضيه وعيونها بقت حممممممرا لمن شافت الاجابه الخايفه منها .
م عرف يقول ليها شنو .....
واصلا دي ياتو كلمات الحتقدر تقولها لي عروسه زفافها بعد دقايق .... والحيبقى زوجها وحتتزفى ليه يكتفى بي انو يرسل ليها رساله نصيه محتواها انو اتسرعنا ف موضوع زواجنا وانا م مستعد هسه .
امها جات طالعه وشافتها قاعده ف الارض : مها ؟ ف شنو يا ماما ؟
اول م شافت امها بقت بتبكي بصوت عالي وهي خاتا يدها ف قلبها بي وجع . ( لو كان وراها رجال وعمم كان راضي الا يهاجر للمريخ)
باقي صحباتها ووصيفاتها جو جاريين بصوتها .... بقو بتسائلو في شنو ..... قالت ليهم بصوت موجوع ومخذول : He left me
كانت صدمه بالنسبه ليهم وقعدو جمبها بحزن وهم م عارفين يقولو ليها شنو .
كان واقف جمب الباب وبعاين ليها بلا حول ولا قوه قدام صرخاتها ودموعها .
فرق دقيقتين بس .....
الزمن وم ادراك م الزمن ..... قبل دقيقتين كانت عروسه متوهجه ومبسوطه عشان حتتزوج حبيبها .... وبعد دقيقتين .... شخصيه تانيه الكحل سايل مع دموعها وعيونها حمرا ولونها باهت وبتبكي بقههههر .
( ومن اسوأ الحاجات الممكن يعملها اي انسان انو يتخلى ببساطه عن زول شايف فيه الدنيا ومستعد يعمل اي شي عشان يكون معاه .... عن كسرة الروح والخاطر المهما حصل م بتتعالج وم بتروح وبتفضل حاضره ..... قد يزول المها مع مرور الزمن لكن م بننسى انو الشخص الفتحنا ليه قلبنا وائتمناه عليه كان سبب فيها ... لكن م مشكله الحياة م بتدي دروس مجانيه 👌)
امها حضنتها عليها ف اللحظات دي هو طلع من السويت ونزل تحت .
اعتذر للمعازيم ووراهم انو حصل سوء تفاهم بيت العروسين وانو الزواج اتلغى .
صوت الهمهمات والهمسات علا .... وشعور الشفقه والحزن على العرسان ... وشويه بدو يخلو المكان لحدي م بعد شويه بقا مااااف اي زول .
طلع فوق تاني ... كان الباب مفتوح وهي واقعه بين يدين امها البتنده ف اسمها بخوف .
صحبتها كانت شايله التلفون وبتحاول تتصل بالاسعاف .
عاين ليها قبل م يركع على ركبو ويجرها من احضان امها .
طمن امها وهو بخت ليها راسها ف الارض وطلب من واحده من صحباتها تجيب ليه كمية من المخدات .
رصاها ليها ف الارضيه وطلع ليها جزمتها ورفع ليها رجولها ف المخدات . ( من الخطوات حقت الاسعاف الاولي لمن زول يغمر .... مش تنزلو فيه كفيت من طرف 😂)
طلب من امها تفك زراير الفستان.... لانو كان ضيق من جهة بطنها وصدرها
امها فكت ليها الزراير بي سرعه ..... ضربها ف خدها برفق وهو بينده عليها : مها ..... انتي كويسه م عندك اي مشكله فتحي عيونك .
استمر يتكلم معاها ويضرب ف خدها برقه لحدي م فتحت عيونها .
طلب منها تحرك كفينها عشان يطمن عليها حركتهم ودموعها نازله 💔.
جنه ( امها ) : هي كويسه ؟ ولا احسن نروح المستشفى ؟
_ لا لا م يحتاج هي كويسه م عندها مشكله .
قالت ليه بصوت مهزوز : طلعني من هنا .... م عايزه اقعد ف المكان دا .
_ طيب حوديك مكان انتي عايزه .
_ شقتي
اتكلم مع صحبتها الكانت بتعاين ليهم باستغراب وم فاهمه هم بقولو ف شنو .... طلب منها يجهزو ليها حاجاتها عشان حترجع شقتها .
خلال دقايق بس شالو حاجاتها كلها وتكلوها براحة وركبو عربيتها واتوجهو ناحية شقتها .
امها كانت قاعده جمبها في السرير وهي خاتا راسها ف رجول امها ومنكمشه على نفسها...
كل كمية البؤس والحزن كانت مسطره ف وشها .
مرا اسبوع على الزفاف الما اكتمل .
راكان تاني م شافها ... وحب يديها راحتها وم يزعجها .
في اليوم التامن امها رجعت الامارات .
وبقت وحيده ف شقتها وطلبت من صحباتها يخلوها ف حالها وانو مشاعر الشفقه الكاننها ليها ماف اي داعي ليها .
كانت الساعه 8 مساء لمن جرس شقتها ضرب .
مشت فتحت الباب .... كان هو .
دارا صدمتو من هيأتها بي ابتسامه وهو بيمد ليها بوكيه ورد .
اقل شي يتوصف بيه شكلها انو منطفيه وغير متوهجه زي م اعتاد عليها .
الدموع عامله اثار في وشها وكأنو ندوب روحها اتحولت لي وشها .
قال ليها : Good afternoon, beautiful
شالت البوكيه وردت بصوت واطي : good afternoon.... زياره غير متوقعه
_ رسلت ليك مسج اني عايز اقابلك من امبارح بس باين انك م بتراجعي تلفو
نك
_ م عارفاه وين اصلا .
_ طيب ممكن تجهزي عشان نطلع نتمشى شويه
_ لا لا م عايزه اطلع
_ لي ؟
سكتت لمسافه وعاينت للارض : ماف سبب معين بس م عايزه اطلع .
_ طيب م مشكله
_ ادخل
_ ممكن نقعد هنا بره ؟
عاينت ليه بتردد قبل تلبس كوتها و تطلع معاه .... قعدو ف المدرجات حقت باب الشقه .
كانت ضامه رجولها وهي متكله بيدينها ورا ضهرها و مركزه قدامها لمن قالت ليه : R
_ نعم ؟
قبلت عليه : تفتكر اكون زعلتو ف شي عشان كدا قرر يلغي الزواج ؟
شال انفاسو وهو بهز راسو :حتى لو زعلتيه ف شي م اعتقد دي طريقه .... م تلومي نفسك .... انتي م غلطانه ف شي .
_ لكن علاقه اربعه سنين ..... م معقول ..... كيف قدر .... ويوم زواجنا ؟؟؟؟؟ انا لي دايما اي زول بحبو م بيفضل لي ..... اي زول اتعلق بيه لازم يتخلى عني .... المشكله فيني انا اكيد ...... بابا قال لي حكون دايما معاك وم حتخلى عنك في يوم واتخلى عني ..... ماما قالت لي انا صحبتك ودايما معاك وجمبك وبرضو اتخلت عني عشان زوجها وحياتها الجديده .... وهسه ...... وهسه راضي .... الانا افتكرتو تعويض من ربنا اربعه سنين كامله .... كان عارف كل تفاصيل حياتي وكل شي عني .... بحب شنو وبكره شنو ..... كان دايما جمبي وعوضني عن الفقد العظيم الجواي....وعدني انو م حيبعد عني في يوم الا اذا اخذو الموت💔.... لي عمل كدا يعني ؟ انا بس لو كان اتكلم معاي واداني سبب مقنع كنت احتمال اتقبل الموضوع .... لكن من دون اي شي كدا . ( فيه دم سودانيز عشان كدا 😁)
_ مها .... اول شي ابوك م اتخلى عنك بمحض ارادتو .... الله استلم امانتو ودا مصيرنا كلنا .... من ناحية امك فدا حقها ..... حقها تتزوج تاني وتعيش حياة جديده وطالما انها م عملت شي حرام او عيب فماف اي انسان يقدر يلومها.... وبعدين شوفي الناحية الاجابيه للحاجات الحصلت دي ... دراستك ...شغلك ... علاقاتك.
مسحت دموعها : طيب وراضي تبريرك شنو ؟
_ تبريري ؟ انا م عندي تبرير .... وماف اي مبرر لي انو واحد يتخلى عن حبيبتو من دون اي مقدمات وكمان يوم عرسهم .... هو ببساطه اثبت انو هو انسان جبان وم راجل بس .... لكن على كل حال اسمعيها مني .... م حقول ليك م تزعلي وتحزني .... لا اخدي وقتك .... ابكي واكتئبي واعملي اي شي لكن م تخلي الشي دا يطول .... افضل شي انك م تكتمي زعلك وحزنك عشان م يجي يوم تبكي عشان شي تافه جدا جدا .... اخدي وقتك وطلعيه من قلبك .... اقتلعي جزور حبو من جواك وحتقدري ..... بعد فتره حتلقي انو في خير ظهر في حياتك .... م هو اكيد ربنا م خلاه يبعد بي نفسو من طريقك كدا من دون سبب .... حتى لو جرحك .... خلي جرحك يكون سبب في قوتك .... ف نجاحك ... ف استيعابك لي درس جديد من دروس الحياة الغير مجانيه ... بس م تخليه يكون سبب في انطفائك وفشلك .... صدقيني ذكر اتخلى عنك م بيستحق دمعه منك .... بكره حتنسيه وتضحكي على دموعك النزلتيها فيه ( راكان ابن رضوى بنت الشربيني )
زمت شفايفها واكتسى وشها بحمره والدموع اتجمعت في عيونها : لكن ... كيف ؟ حاسا اني م حقدر .... انا خلاص كرهت الحياة شديد .
اشارت لي قلبها : دا حاسا بيه اتكسر وبنزف دم والله 💔
غطت خشمها بكفة يدها البترجف ودنقرت راسها وبقت بتبكي بصوت عالي وبحرقه .
زفر انفاسو بضيق : حاسا مجرد احساس بس م متأكده ومتيقنه ..... وبعدين م بضر اذا كرهنا الحياة دي شويه ... م ضروري نكون دايما بنحبها .
عاين ليها لمن صوت بكاها علا ..... كانت خاتا يدينها في راسها وبتبكي..... فضل السكوت .... كان لازم تبكي وتطلع الوجع الجواها .... وهو كان متأكد انو جرحها م حيشفى طوالي .... وانو كلامو م حيطبطب عليها وتستوعبو بسرعه لانها لسا في طور الصدمه
بعد مسافه مسحت دموعها وبقت بتعاين قدامها وهي بتشهق زي الاطفال ...عاينت للحبه البيضاء الجات نازله برقه على بنطلونها .... لمستها بطرف سبابتها وحست ببرودتها وتلقائيا عاينت للسماء ..... كانت اول حبات التلج بدت تنزل معلنه وصول الليالي الشتوية المثلجه ❄❄❄❄❄⛄.
راكان عاين لي ساعتو ووقف على حيلو : مواعيد المستشفى جات ... انا حمشي بعد دا .
دخلت يدينها جوه جيوب الكوت: اوكي
_ حلاقيك بكره ان شاء الله
ضحكت: دا لو لقيتني حيه 😂
_ يا زوله الله يطول بعمرك وعمري
_ امين .
_ مع السلامه
_ الله يسلمك .
_ يلا ادخلي
عاينت ليه مسافه طويله قبل م تبتسم بهدوء وتدخل .
قال ليها قبل م تقفل الباب : Call me if you need anything
_ ان شاء الله
قفلت الباب وهو طلب تاكسي ومشا المستشفى .
فرك يدينو وهو بيدخل المكتب ..... لبس اللابكوت حقو وشال السماعه وطلع عشان يشوف شغلو .
اما هي دخلت اوضتها ... شالت ليها دفتر وقلم ....
قعدت في طرف سريرها وبقت بتكتب اخدت وقت لحد م انتهت .
قطعت الورقه من الدفتر وختتها في الكومودينه حقتها .... وبعدها قامت دخلت الحمام ..... قعدت في طرف البانيو الرخامي وهي بتمد يدها عشان تفتح الماسوره ..... خلال ثواني اتملا الحوض بالموية الدافيه .
فكت شعرها وطلعت الرو
ب القطني اللابساه وبهدوء دخلت في الحوض وخلت المويه تغمر جسمها .
استرخت وهي بترجع راسها لورا ....
بغض النظر عن الجو الهادي اول م غمضت عيونها الذكرى السيئة احتلت على تفكيرها .... فتحت عيونها بسرعه ..... وبدت الدموع تسيل بغزاره منها مسحتها وهي بتكب الصابون العطري 🌸.
بعد م خلصت حمامها جففت نفسها ولبست الروب ومرقت .
اتوجهت ناحية المطبخ ..... كبت كمية من الفودكا في كاس زجاجي 🍸ورجعت اوضتها تاني .... قعدت في طرف السرير وبي يدين مرتجفه فتحت الدرج حق الكومودينه وطلعت منو علبه حقت حبوب منومه .... ملت كفت يدها بالحبوب وبلعتها بالفودكا .
طلعت الروب ورقدت خصوصا بعد احساس التنميل الهاجمها فجأة بشراسه .
غمضت عيونها واستسلمت للموت الحيكون ضيفها الاخير .
ف الوقت دا راكان كان قاعد في الطوارئ ..... كان بتكلم مع الطفل الصغير البيخيط ليه في جرح في يدو .... بعد م خلص منو ابتسم وهو بمسح على راسو وبيقول ليه :
You are a brave man
دخل يدو ف جيبو لمن حس بالتلفون بيتهز ..... شالو وزح بعيد شويه ورد : الو
جاهو صوت تنفسها البطيئ .
ختا يدو ف اضانو التانيه عشان يسمع كويس وقال ليها : الووووو ...... مها ؟
سمع صوت حاجه وقعت .
_ مها .... الو .... مها انتي كويسه ؟
م جاهو رد .
قفل التلفون وضرب ليها كم مره .
فتح خشمو لا اراديا وحسا بكهربا سرت ف جسمو لمن اتذكر جملتها ( دا لو لقيتني حية ) .
ختا التلفون جوه جيبو وقلع اللابكوت وجرا بسرعه على الباب متجاهل صوت زميلتو البتنده عليه ....
كان البخار بيطلع من خشمو مع انفاسو الغير منتظمه .
اول تاكسي لقاه ركب فيه بسرعه ....
وصل شقتها وبسرعه بقا بدق في الباب ....
رجع شويه لورا وبقا بعاين بي حيره حيدخل ليها كيف وهو جواه بيدعي انو الفي بالو يكون غلط وم يكون ف شي .
لقا شباك زجاجي بيفتح ف الصاله ..... ضربو بي قطعة حديديه لقاها في الارضيه .
مد يدو وفتح الشباك واتجاوز قطع الزجاج الانغرست في كفو وجرحتو .
دخل وهو بيتلفت بي حيره .... لانو م عارف اوضتها وين اصلا والشقه واسعه .
نده عليها وهو بيفتح اي باب يلقاه .... لحدي م وصل اوضتها .
كانت راقده والتلفون مرمي ف الارض .... اكتسى جلدها بي زرقه مخيفه .
شال علبة الحبوب وهو بقول : لا ... لا .... مستحيل
مسك يدها عشان يشوف في نبض ولا لا .
قعد جمبها وختا سبابتو جمب انفها كان في نفس متقطع وبياخد وقت عشان يظهر تاني .
شالها وختاها في الارضيه وبدا يسعفها بالتنفس الصناعي .... بعدها شال التلفون واتصل بالطواريئ بسرعه .
واستمر في التنفس الصناعي بعد م غطاها بالبطانيه عشان يحافظ على درجة حرارتها ....
كان مراقب نفسها وهو بعاين للساعه عشان يقيس هي بتتنفس كل كم دقيقه .
طبعا معدل النفس م طمنو .... رفع راسو لمن حس بي حركه .... اتفاجئ بي شرطيين موجهين مسدساتهم ناحية راسو وهم بصرخو فيك بصوت عالي :
Raise your hands to see them
عرف انو ف زول حيكون شافو وهو بكسر القزاز وبلغ الشرطه .
رفع يدينو بهدوء وهو بقول :
sir
My friend tried to commit suicide.....the
ambulance will arrive in seconds
الشرطيين قبلو وراهم لمن سمعو صوت الاسعاف .
قام بسرعه عشان يفتح الباب للمسعفين بس وقف بصوت الشرطي القال ليه بنهره :
Stop in your place....don’t move
الشرطي التاني اتحرك على الباب وفتحو .
جو المسعفين داخلين بسرعه ...
وراهم وهم بختو فيها ف النقالة حقتهم انو حاولت تنتحر بحبوب منومه .
شالوها بسرعه وركبو ليها انبوب اوكسجين .... وبقو مراقبين ضربات قلبها الضعيفه .
اما راكان م خلوه يمشي .... كان قاعد في سريرها ... ضامي كفينو على جهة انفو وبرد على اسألتهم .
بعد م خلصو من التحقيق معاه خلوه يمشي ....
كان حاسي كأنو الناس البتجي ماره بيه سامعه صوت ضربات قلبو العاليه .
كل احساس قلق وخوف كان متملكو للنخاع .
اخد وقت طويل لحدي م وصل المستشفى حقتو النزلوها فيه .... وبي سرعه مشا الطواريئ واستفسر من حالتها .... وروه انو عملو ليها غسيل معده ودخلوها العناية المكثفه .
صوت البوري العالي من العربيه الورا رجعو لواقعو ..... عاين للمرايه القدامو ..... مسح وشو بيدو وهو بشيل انفاسو وبتحرك .
_______________________
مها صحت من النوم كانت الساعه خمسه ...
مشت اتوضت وصلت ..... وجات قعدت في سريرها ..... انكمشت على نفسها وهي بتتذكر الحصل ليها قبيل .
همست وهي بتهز راسها : انا اكيد بتوهم .
مشت فرشت شيتاتها في الدرج في محاولة فاشله منها ف انها تقرا .
قدر م حاولت تشغل نفسها وم تتذكر الحصل م قدرت .
رجعت سريرها تاني وانكمشت على نفسها .
قامت بي سرعه ولبست ليها عبايه وشالت تلفونها ومفاتحها ونزلت ....
ركبت عربيتها وساقت لي بيت اخوها .... بركنت عربيتها وطلعت فوق ... ضربت الجرس شويه كدا جا احمد اخوها .
اول م فتح الباب عاين ليها باستغراب .... لونها اصفر وظاهر انو ف شي .... سألها بقلق : يا بت انتي كويسه ؟
ابتسمت ابتسامه اصطناعيه وهي ب
تهز كتافينها : اي كويسه بس اشتقت ليكم قلت اجيكم وكدا .
_ لا وشك دا مالو مختوف كدا ؟؟؟ عيانه ولا شنو ؟
دخلت وطلعت طرحتها : لا ساي تعب الجامعه.
جات سحر طالعه من المطبخ : مهااا جيتي ف وقتك والله الليلة ظابطه سماحة غداء .
مها : تمام اغسل يدي .
اتجهت ناحية الحمام دخلت غسلت يدها وهي طالعه لاحظت لي جمال البعاين ليها بتحفز واستغراب ف نفس الوقت .
مدت ليه يدها : جيمي تعال
هزا راسو بمعنى لا وجرا لي امو ف المطبخ .
لحقتو ف المطبخ وهي حاسا بي عدم راحة من نظراتو .... نهائي م اكل وفضل مراقبها بس .
احمد عاين ليه : جيمي اكل يا بابا في شنو بتعاين كدا ؟
عاين لي ابوه بخلعه لانو كان مركز مع عمتو : ماف ثي يا بابا .
مها م قدرت تستمر مع نظراتو اكلت شويه وبعدها قامت ...
قعدت ف الكنبه وفتحت التلفزيون .... قلبت بين القنوات بي ملل .
تلفونها ضرب .... كان حازم ... ردت عليه : الو
_ مهويه كيفك ؟
_ الحمدلله .
_ بقيتي كيف من قبيل .
_ احسن .
_ الحمدلله .... رسلت ليك المحاضرات حقت اليوم .
_ شكرا ليك
_ العفو
ضحكت وهي بتقول ليه : انت بتتكلم بي ادب وذوق كدا مالك ف شنو .
_ والله انا ذاتي محتار 😂... المهم رنيم بتسلم عليك وكالعاده يعني م عندها رصيد عشان تضرب ليك كنت بتكلم معاها قبل شويه .
_ الله يسلمها المفلسه 😂.
قامت من الكرسي عشان تمشي المطبخ ... وقفت فجأة لمن لقت جيمي واقف وبعاين ليها .
شالت انفاسها وهي بتقول لي حازم : عن اذنك ثواني
_ اتفضلي اصلا كنت حقفل .
_ طيب سلام
_ الله يسلمك .
قفلت التلفون وبللت شفايفها بي توتر : جيمي ؟
كان بعاين وراها كأنو م واعي .
علت صوتها  : جمال
م رد عليها .
اتوجهت ناحيتو ودنقرت عليه : جيمي في شنو ؟ مالك من قبيل بتعاين لي ؟
بلع ريقو وعاين ليها ببراءه : البت الما حلوة الواقفه وراك دي منو ؟
نهاية الرابعه

قبلت وراها بسرعه وبقت بتتلفت .... كان المكان فااااضي.
ابتسمت بي ارتباك وهي بترجع خصلاتها ورا اضانها : و ...وين؟
رفع يدو الصغيره وهو بأشر ليها على اتجاه الركن .
رجعت ببصرها تاني للركن ووقفت على حيلها ...
بخطوات مرتجفه مشت شالت مفتاحها واتحركت على الباب .
وقفت بصوت اخوها : مها على وين؟
قبلت وراها ... مشت يدها على حاجبها بتوتر وهي بتقول ليه : راجعه الداخليه عشان م القى الشوارع زحمه وكدا .
_ الله ؟ هو انتي متين اصلا جيتي ؟
_ معليش حجي تاني .
جا ناحيتها وهو مكتف يدينو وبعاين ليها بنظرات استفساريه ... قال ليها بصوت حنين: انتي كويسه ؟
هزت راسها وهي بتبلع ريقها وبتعاين لي جيمي الواقف متنح فيها . ( شكيتك على الله يا جيمي )
دخل يدو ف جيبو وطلع قروش ختاها ليها في يدها . ( الاخ الحنين رززززززق .... حنين فلوسيا بقا )
قالت ليه : شكرا
وهي لسا بتعاين لي جيمي
قبل وراهو عشان يشوف هي مركزه مع شنو كدا .
في اللحظات دي هي فتحت الباب وطلعت .
ركبت الاصانصير بسرعه
اول م الباب اتقفل بقت منكمشه على نفسها ..... كانت حاسا بخوف رهيب وترويع .
اول م باب الاصانصير فتح جرت بي سرعه ناحية العربيه ف اللحظات دي اذان المغرب اذن .
احمد كانت واقف بعاين ليها من البلكونه .... ارتباكها والنظرات المتبادله بينها وبين جيمي  خلتو حاسي بي انو ف شي .
كانت سايقه بي سرعه ويدينها مرتجفه ..... عاينت بالمرايه وراها ..... داست فرامل بي قوه لمن لقت في بقعة دم على شكل كف في كرسيها الورا .
قبلت وراها بسرعه عشان تتأكد .... م كان ف اي شي .... لكن بالمقابل في عربيه صدمتها بقوه لانها وقفت فجأة .
نزلو شابين من العربيه الوراها وكان في واحد  معصب وبكورك بصوت عالي وصوتو زاد اكتر لمن لقاها بت :وقت م بتعرفن تسوقن بتركبن عربات لييييه؟
مشت يدها ف وشها بعدم استيعاب ونزلت القزاز ... جا بغضب وضرب ليها راس العربيه : انتي يا زوله عميانه ؟ م بتشوفي ؟
_ ا ... انا اسفه ... لو ف اي ضرر ف عربيتك انا حصلحو .
ضرب العربيه تاني بقوه : الواحده فيكن تبقى زي الكديسه لامن تكون غلطانه .
_ طيب انت عايز شنو هسه ؟
_ انزلي شوفي عربيتي حصل فيها شنو بسببك .
_قلت ليك لو في اي شي انا حصلحو والله .... فماف داعي للكلام الكتير والبتعمل فيه دا .
_ شنو شنو ؟ انتي منو اصلا عشان تقولي لي الكلام دا غلطانه وعندك لسان ؟ الله ينعل ابو البركبكن عربات ياخ .
احترم نفسك يا حبيبنا وم تسيئ
الولد قبل وراهو ..... وهي اتوجهت بنظراتها ناحية البتكلم .... كان حازم لابس شنطة ضهر وشايل مرجع كبير ف يدو .
الولد عاين ليه باستغراب : انت الدخلك شنو يا ولدنا ... هي غلطانه علي .
_ كونو كانت سبب في التصادم دا م بديك حق تقل ادبك وتقول ليها ينعل ابو البركبكم عربات . ( البركبكن لو سمحت)
_ يا زول هوي انت عايز مشاكل ؟
_ عايز الانت عايزو .
_ اخير تحترم نفسك
_ م تطلب مني شي انت م بتديه اول شي.... بعدين م تجيب سيرة الاحترام ف لسانك دا وانت بتعلي في صوتك على بت وفي الشارع .... ولا انت النوعيه الزيك دا بحسو بالاستفزاز لمن يشوفو بنات سايقين .
بعد جملة حازم دي طوالي الولد مسك في ياقة القميص حقتو.... حازم كردة فعل لزاه منو .... طوالي داك جرا على العربيه فرفر فيها كدا وشال ليه عكاز والولد الكان معاه برضو شال ليه عكاز وجو لي حازم القلع القميص بتاعو .... ( الله خناقه 😍)
مها ختت يدها ف خشمها لمن شافت الحيحصل ... مشت على حازم : حازم حازم خلاص عليك الله م تخلي الموضوع يكبر .
اشر ليها على عربيتها : لو سمحتي امشي اركبي .
_ حازم عليك الله
_ لو سمححححتي اركبي عربيتك .
طبعا الناس كلها اتلمت ناس تتفرج وناس عايزه تحجز .
مها عاينت للولد البقول بصوت عالي : حازم ف شنو .
كان معاه تلاته اولاد تانيين .... وكلهم من دفعتها ( الدعم وصل 😌)
اتنين قلعو قمصانهم وجو طوالي ناطين مكان المشكله .
( طبعا بتتسائلوا الاولاد وقت المشاكل بيقلعو قمصانهم وتيشيرتاتهم لي 🤔.... طيب 🧐عشان م يخنقوه منو ويقيدوه وم يقدر يدق دا واحد ..... وعشان القميص م يتقطع يبقى دقه وقطيع فبيبقى حافظ عليه ف امان ..... السبب التالت بقا لو ف سلاح ابيض ف الموضوع بيقدر يحمي نفسو بيه .... السبب الرابع نفس الاول... من كتاب اسرار البلاد في كشف ضرب الاولاد )
طبعا الجماعه دورررررررت بينهم شكله لكن الناس حجزتهم م خلتهم يضاربو نهائي ....
الولد كان لسانو طويل وقليل ادب ..... لمن الشكله قربت تنتهي وحازم جروه بعيد .... الولد شتم شتيمه ناريه .
حازم هاااااج تاني بعد م هدوه الشباب الكانو واقفين ..... اتملص من يدينهم وجرا على الولد ..... صحبو وقف قدامو ومسكو عشان م يمشي ليهم تاني .... لكن هو لصق فيه بنيه لمن وقع ف الواطه ( بنقول ليكم الحجاز بدو عكاز بس مبتسمعوش كلامي 🤦🏻‍♀)
وفي
ثواني قبض الولد ... المهم الشكله كانت مولعه شديد والشباب اتضاربو ضرب مؤلم لحدي م جات دورية الشرطه .
ورفعوهم كلهم .... مها كانت بتبكي بس كلام م قادره تتكلمو الفيها كان مكفيها وجا تاني الموضوع دا زاد الطينه بلا .
مها ساقت بي عربيتها للقسم وهي بسا بتبكي وم كانت عارفه تضرب لي اخوها ولا تحل الموضوع براها .
لمن وصلت لقت حلو المشكله بين الشباب وفضلت هي ... ورت الضابط بالحصل .... لمن لقت الموضوع فيه تأمين وكلام كتير ضربت لي احمد وورتو بالحصل .... طبعا اتخلع شديد ف البدايه لكن فهمتو حصل شنو بالضبط .
خلال نص ساعه هو كان معاها كمل الاجراءات كلها وطلع معاها برا .
عاين ليها مسافه : يا مها
_ نعم
_ انتي متأكده انك كويسه ؟؟؟؟
_ اي انا كويسه .
_ بالك كان وين وانتي سايقه ؟؟؟؟
_ والله العظيم كنت مركزه بس .... بس فجأة يعني م عارفه الحصل شنو ولقيتو اني صدمتو .
_ طيب ....ارجعي الداخليه وركزي ف الشارع عليك الله ... بكره بجي اسوق عربيتك اوديها الورشه .
_ ان شاء الله .
كان واقف بعاين ليها لحدي م اتحركت ....
وهي ف العربيه حازم ضرب ليها :
_ يا زوله
_ تزاول من ضلك
_ لي الدعا دا ؟
_ يعني يا حازم انا الفيني مكفيني تقلب الموضوع شكله وكمان ضرب .... وزاتك جيت من وين انت فجأة ظهرت لينا .
_ ياخ دا زول قليل ادب وم مربى وم ندمان نهائي اني دقيتو .... بعدين انا جيت مع الشباب هنا في مكتبه اشترينا منها مراجع ... وانا محصلهم على العربيه لمحتك ......و ...... وانا اسف لو تصرفي ازعجك .
سكتت شويه وقالت ليه : لا ماف اي ازعاج ... لكن بخصوص انك دقيتو دا هو لصق فيك بنيه انا قلت انت تاني م بتقوم .
_ وانتي م شفتي سودان قفل والبنيتين اللحقتهم ليه ؟
_ سودان قفل دا شنو ؟
_ اه انسي انسي .... المهم انتي كويسه ؟؟؟؟ شايف احمد اخوك كان واقف معاك .
سكتت ........
حازم : مها
_ ايوه
_ مالك سكتي ؟
_ انا م كويسه 💔
_ في شنو؟
_ انت عارف انا صدمت عربيتو لي ؟
_ حعرف من وين يعني ؟
_ م عارفه حتصدقني ولا لا .... لكن .... لكن انا شفت دم على شكل كف .... زي الكانو بيعملوه الناس زمان ف الابواب لمن يضبحو الخرفان للضحيه ..... كان ظاهر انو دم جديد .... ولمن عاينت تاني م شفتو ف اللحظات ديك طقشت عربية الولد .
سكت مسافه قبل م يضحك بي طريقه خلتها تحس بالخذلان : مها يا مها ماف شي والله العظيم انتي بتتخيلي بس.
بلعت ريقها : م بتخيل والله م بتخيل عليك الله صدقني .
_ الكلام دا من متين ؟
_ ق قبل كم يوم كدا
_ من يوم شفتي المره العجوز ؟
_ لا قبليه .... بشوف احلام وبهلوس.
_ احلام زي شنو ؟
_ اصوات كدا مختلطه .... صوت غنيه بتتقال بي طريقه غريبه .... وصوت نيران وناس بتبكي وبتصرخ اصوات عذاب يعني وصوت ضحك اطفال وحاجات كدا .... ولمن صحيت من النوم كان .... كان في شي زي الدخان الاسود في الركن الجمب الباب .
_ كدي وصفي اكتر .
_ م نفسي اتذكرو .
_ معليش حاولي
_ كان زي الزول .... كانو زول مكون من دخان اسود .... وعيونو بتلمع كانو كديسه .
_ بسم الله الرحمن الرحيم .
_ تفتكر في شنو ؟
_ لا ماف شي .... شوفي يا مها .... انا مش م مصدقك .... لكن انا عارف انك خوافه .... ودا اسوأ شي
_ يا حااازم
_ دقيقه م تقاطعيني ... انتي عارفه انو الزول مرات لمن يكون خايف بتهيأ حاجات كتيره صح ؟ ودي حقيقه وناس علم النفس بيسموها الهلوسات البصريه والسمعيه .... انا الشي الوحيد العايزو منك انك م تفكري ف الشي دا كتير .... و تهتمي بيه .... اذكري الله وبس وتاني ماف ااااي شي بجيك.
_ يعني انت شايف انو انا بتهيأ ؟ انا عارفه انو صعب تصدقني ... بس والله العظيم م بهلوس ولا بتهيأ
_ طيب في شي ملموس شفتيه ؟؟؟ زي م قلتي لي دخان واصوات وياها كلها هلوسات .... مها ياخ م توهمي نفسك وتخافي ساي .... صدقيني ماف شي .
سكتت مسافه وقالت ليه : طيب .
_ شاطره
_ انا وصلت الداخليه .... مع السلامه .
_ طيب الله يسلمك نتلاقى  بعد بكره .
_ ان شاء الله .
بركنت العربيه ونزلت ...
مشت بي سرعه ودخلت .... في المدخل كان في كنبات خشبيه .... قاعدين فيها بنات .
شافت فاطمه بتعاين ليها بطريقه غريبه .... لي درجة هي وقفت وبقت بتتلفت حواليها بطريقه لفتت نظر باقي البنات .
جرت بي سرعه وطلعت فوق ...
قفلت باب اوضتها وهي بتشيل انفاسها .
رمت مفتاحها في الكومودينه وقلعت العبايه .
لاحظت للخاتم الهي لابساه ....
مع انها م بتقدر تستحمل تلبس الخواتم وقت طويل ... م عرفت كيف قدرت تلبسو الوقت دا كلو .
طلعتو من يدها وختتو ف درج الكومودينه .
اتوجهت ناحية الشباك .... فتحتو وبقت واقفه بتعاين للشارع .
بعد مسافه قررت انها تمشي تقرا لانو محاضراتها اتراكمت عليها شديد في الفتره الاخيره .
ختت حاجاتها وبدت تقرا .... تعمقها ف جو المذاكره خلاها نوعا ما تنسى الشي الشاغل تفكيرها .
م قامت الا لي صلاة العشاء ورجعت تاني تذاكر لحدي م الساعه بقت ١١ .
اول م قفلت شيتاتها حست بي
كل م يفتح بيختفي .
لحدي م بقا على خطوه منها والنور فتح ...... اتمنت من كل قلبها النور م يطفي تاني ....
النور فضل مفتوح لي ثواني .... وهي كانت بتحاول بقدر الامكان تخلص نفسها من الشلل المسيطر عليها .... وفجأة النور طفا تاني .
عيونها البقا لونها احمر م قدرت تغمضها ..... كانت بتعاين للضلام عشان تشوفو.
م حست الا بي يد ضخمه قوية وخشنه مسكت ساعدها وكانها عايزه تكسرو ليها .
هنا طلعت منها صرخه... صرخه بالرغم من قوتها الا انها مكتووووومه وللاسف ماف اي زول حيسمعها عشان يساعدها .
و من شدة الالم فقدت وعيها.
نهاية الحلقه الخامسه .
جوع شدييييد خلاها تنزل للكافتريا التحت .
بعد م اكلها جهز شالتو وكانت ماشا جوه لكن شافت منال ماشا ناحية الاشجار والمكان مضلم .
ندهت عليها : مناااال .
قبلت عليها وابتسمت : تعالي
_ انت التعالي ماشا وين ف الضلام دا ؟
_ بتخافي منو ؟
_ شنو ؟
_ الضلام
_ في زول م بيخاف منو ؟
_ انا
ابتسمت بي براءه : خلاص طيب امشي .... انا طالعه فوق .
م ردت عليها وتابعت مشيها .
اما هي جرت بي سرعه وطلعت اوضتها .... اكلت وبعدها نفضت سريرها .... فتحت نور الابجوره عشان الاوضه م تكون مضلمه شديد .... وبعدها نامت .
____________________________________
دكتور راكان كان قاعد في مكتبو ...
استأنف ذكراهو القديمه :
Flash back
لمن وصل المستشفى ووروه انو عملو ليها غسيل معده وهي هسه ف العنايه .... اتوجه لي غرفتها .
كانت حالتها نوعا ما مستقره .... م كان متوقع نهائيا انو توصل بيها الحاله لي درجة انها تنتحر .
كان في كنبه صغيره في الغرفه .... دخل وقعد بي هدوء .
اصوات الاجهزة المركبنها ليها كان طاغي على المكان .
كانت اسوأ ليلة بالنسبه ليه .... فضل صاحي لي ساعات طويله وهو مراقبها .....
اخد ليه غفوه صغيره انقطعت بي حركة الممرضه الجات داخله كم مره وطلعت .
فجأة اتذكر الورقه اللقاها مختوته في الكومودينه حقتها .... اترفع شويه وطلعها من جيبو الورا ...
اول م فتحها اتفاجأ بالخط المنظم واللغة العربيه الفصحى الكاتبه بيها الكلام .... كأنو عايزاه هو الوحيد يفهمها .
بدا يقرا فيها بي تمعن
( كل ما اعرفه هو انني سأكون في عالم اخر عندما تبدأ بقراءة هذه الكلمات )
رفع عينو وعاين ليها مسافه قبل م يشيل انفاسو ويتابع
( الان فكرة الانتحار وإنهاء حياتي البائسه تسيطر على تفكيري وبهذه الرساله انا اعطي نفسي الضوء الاخضر لتنفيذها ... اعلم جيدا بأنك ستشعر بالحزن على فراقي .... او ربما الغضب لاختياري هذا .... ولكن يا عزيزي سامحني فأنا اعاني .... لم اخبرك بأنني اصبت بمرض الاكتئاب لسنوات عديدة بعد وفاة والدي .... كان العلاج صعبا.... تستمع لثرثرات طبيبك النفسي والذي يطلب منك ان تتناول الكثير من المضادات .... حياتي حزينه .... حزينه جدا .... وربما انا عبئ ثقيل على البشريه ... اقسم لك بأنني كنت ارى العالم بلون رمادي باهت ... ظننت انا بؤسي انتهى بمقابلة راضي ... ولكنه الان تخلى عني .... فمن لي ؟ لماذا اعيش ؟
صدقني انا وحيده .... اخاف الوحده واكرهها لذلك هي لن تتركني .... وهاهي الان برفقتي وانا اتوجه بقدمي للموت .
اتعي معنى ان تكون وحيدا ؟ لا اب ولا ام ولا حتى اخوه ... حتى اصدقائك لا يشعرون بك ...
انا اكره نفسي واكره حياتي اكره كل شيئ باستثنائك ..... فأنت شاب لطيف جدا .... اكثر ما يعجبني بك هو انك لا تتصنع الاهتمام بي بدافع الشفقه كما يفعل الاخرون .
كل ما اتمناه الان هو ان ارتاح ..... ارتاح وحسب ولا راحة الا في الموت ).
طبق الورقه ودخلها جيبو تاني .
فضل يفكر في كلامها لحدي م حسا بالضوء الدخل من الشباك الزجاجي معلن وصول الصباح .
م عرف كيف م انتبه للوقت المرا ... عاين للساعه البتشير لي ٦ صباحا .
الساعه ٨ كان عندو لكشر .... بس ما حب يفارقها ويخليها براها .... كان منتظرها تفتح عيونها .
بس للاسف الانتظار طال .
في النهايه قرر يرجع بيتو يغير هدومو .
طلع من المستشفى ووقف في محطة البصات .
خلال ثواني البص وصل .... ركب واتوجه بيه ناحية الشارع الساكن فيه .
اول م نزل طوالي مشا على شقتو .
مشا اخد ليه دش وغير هدومو ...وبقا مارق
رجع المستشفى تاني وفضل قاعد ... بس في النهاية النوم باغتو لانو كان مرهق وما نام كويس من يوم امس .
(دكتور راكان محتاجنك ف الطوارئ )
كان صوت الممرضه وهي بتناديه كافي بي انو يقطع ذكراه ويقوم بي سرعه على الطوارئ .
___________________________________
مها كانت بتتقلب في السرير وبالرغم من انو الجو شتوي الا انها فجأة حست بي حرارة شديده خلتها تعرق .
فتحت عيونها بسرعه لمن سمعت صوت الكولر حق المويه .... م اشتغلت بالصوت كتير لانها كانت نعسانه .... باين انو في زول بيضغط عليه وصوت المويه وهي نازله صحاها .... لكن ..... لكن ثواني زول منو وهي قاعده براها .
عيونها اتوسعت بي رعب لمن حاولت تتحرك لكن م قدرت .
لااااا
الجاثوم تاااااني سيطر عليها ..... الجو بقا حار شديد وبدت تسمع صوت الاهات معذبة ... كان واضح صوت انثوي خافت.... وفي صوت تاني حق غنا .... نفس الغنيه حقت المره الفاتت .... غنية كلماتها المامفهومة والطريقه البتتغنى بيها كافيه تخليك تصرخ بي رعب .
بس هيهات حتى صوتها م عايز يطلع .
الابجوره بقت اضائتها متذبذبه .... عاينت للساعه المختوته جمبها وبتشير للساعه 3:2 صباحا .
شويه اللمبه بقت بتفتح وتقفل .
م كانت قادره تحرك شي غير عيونها .
النور لمن طفا انتبهت للكيان الاسود بعيون متوهجة الفجأة ظهر ... ولمن النور رجع الكيان اختفى .
كان كل م النور يقفل هو بيظهر وبيقرب و

عندما تراهم لن يصدقك احد وستتهم بالجنون وكلما دافعت عن نفسك ستثبت التهمه عليك اكثر .
__________________________
الله اكبر ... الله اكبر
انتشر صوت نباه صلاة الفجر الاول في الارجاء .... ومنها تسلل الى اذنيها ... فتحت عيناها بهدوء .... وسرعان ما نهضت بسرعة وهي تتلفت بإرتباك .
كان كل شيئ هادئ وفي وضعه الطبيعي .... ونور الابجورة الهادئ يضيئ المكان .
لم يفارق ذاكرتها الكيان الاسود الذي ظهر لها بل واعتصر ساعدها بقوة .... وكذلك الجاثوم الذي قام بتكبيلها.
كل ما تتذكره هو انها فقدت الرؤية والاحساس ثم غطت في شيئ عميق كالنوم .... لم تكن تعرف هل كانت تتخيل وتهلوس كما قيل لها ام ان ذلك المنظر حقيقي .
بدت كفرخ صغير رش بالماء وهي ترتجف بقوة ثم سرعان ما حملت هاتفها لتتصل بحازم .
لم تستسلم عندما لم يرد عليها من المره الاولى .... ولكن قليلا حتى فقدت الامل في ان يرد عليها .
وضعت الهاتف وهي تنظر حولها ثم هبت مسرعه نحو زر الاناره ... وبكبسه واحده اضاءت الغرفه .
عادت الى سريرها وهي تمسح الدموع التي بدأت تتساقط منها .
كانت تشعر بالخوف ... ولا تسعفني الكلمات لوصف شعورها فكلنا نعلم ما يفعله الخوف بنفوسنا .
ظلت مستيقظه ولم تبارح مكانها .... بل ظلت منكمشة على نفسها تراقب المكان بنظراتها .
لم تعي بمرور الوقت الا عندما سمعت صوت طرقات على باب غرفتها ... جفلت وهي تراقب الباب ... وبصوت الطرقات التاليه نهضت من فراشها وتوجهت نحو الباب وهي تسأل : مين ؟
_ انا فاطمه .
شالت انفاسها وفتحت الباب .
فاطمه رمقتها بنظرات متفحصه وهي بتقول : جينا نصلي صلاة الصبح بس لاحظت انك ما موجوده فعشان كدا قلت اجي اشوفك .
عاينت في الارضيه وهي بتقول : ش شالتني نومه .
_م مشكله جيبي اسدالك وارح نتوضى .
_ طيب .... طيب ثواني .
دخلت بي سرعه وفتحت الدولاب طلعت الاسدال ولحقت فاطمه .
كانو البنات كتيرات في المغاسل بيتوضو ... عشان كدا مها وفاطمه فضلو واقفين مسافه .
فاطمه : على فكره ياااا
_ مها
_ ايوه مها ... انا لاحظت ليك دايما وشك زي الوقت دا بكون مصفر ومختوف كدا و واقع مالك في شنو ؟
_ ها ؟ م ماف شي .... بس انا عندي ارق م بقدر انوم بسهوله .
_ مممممممم... الله يعينك .
_ امين .
_ اسمعيني .... لو اي يوم احتجتي اي شي انا هنا اوكي .
_ تسلمي
_ غواليك ان شاء الله
لمن المغاسل فضت اتقدمو ناحيتها .... مها جرت كم بجامتها عشان تتوضا .... عيونها اتسعت بدهشة لمن لقت علامه بنفسجيه في يدها على شكل كف .
غطت يدها لمن شافت فاطمه بتعاين ليها .
فضلت متنحه لمسافه ...
فاطمه سألتها بفضول : هي سرحانه وين ؟
_ ه ... ها ؟
بلعت ريقها وهي بتخلص وضوها : لا لا ماف شي
صوت اصتكاك اسنانها علا من شدة م هي بترجف .
صلوا جماعه وهي م كانت منتبهة معاهم خااااالص .
اول م سلمو طوالي قامت وجرت اوضتها .
واحده من البنات لي فاطمه : هي ياختي البت دي مالا ؟
_ م عارفه ... لكن تصرفاتها نهااااااائيا م طبيعيه .
مها قفلت الباب عليها وقعدت في الارض بي صدمه .
فضلت تعاين لي يدها لحدي م سمعت صوت تلفونها .... قامت بخطوات بطيئة وشالت التلفون وردت .... جاها صوت حازم النعسان : اي يا مها ... لقيتك ضاربه لي كتير ... معليش التلفون كان بعيد مني .
_ حازم
قعدت ف سريرو بسرعه وهو بيمشي يدو في راسو لمن سمع صوتها : مها في شنو مالك ؟
_ انا لازم اشوفك
_ يا بت الناس في شنو م توتريني ؟
_ قلت ليك لازم اشوفك
_ هسه ؟
_ اي ... هسه .
_ مها انتي كويسه ؟
قالت ليه بعصبيه : ياخ بطل تسألني كتير ... قلت ليك عايزه اشوفك .... تعال بس انا م قادرة اتكلم .
_ طيب .... طيب .... مسافة الشارع بس .
قفلت التلفون ورمتو في السرير وقعدت وهي بتشيل في انفاسها وبتعاين للعلامه الفي يدها .
بعد مسافه حازم ضرب ليها وقال ليها انا تحت بي اسدال الصلاة نزلت ليهو .
عاين ليها باستغراب لمن شافها .... شكلها م كان مطمن ... التقت حواجبو باستغراب وهو بقول ليها : مالك في شنو ؟
_ قلت لي انو انا بتهيأ وبهلوس وماف شي صح ؟
هز راسو .... كشفت عن يدها وهي بتقول ليه بي صوت مرتجف : شوف .
حازم عيونو اتسعت .... ونظراتو بقت متحوله بين وشها و يدها .
تعابير الصدمه احتلت ملامحها لمن قال ليها : في شنو هسه ؟
رفعت ليهو يدها قدام وشو : م شايف العلامه دي ؟
_ علامة شنو يا مها ؟ بسم الله الرحمن الرحيم .... يدك ما فيها اي شي والله .
_ يا حازم م شايفها انت متأكد ؟
_ والله العظيم م شايف اي شي .
نظراتها اتحولت للشارع : م ..... مستحيل .
دموعها نزلت وهي بتكرر سؤالها : يا حازم الله يرضى عليك م وقت هظارك انت ... انت كيف م شايف الحاجه دي .
اشر بيديه : يا مها .... كدي قولي بسم الله .... قولي بسم الله واهدددددي وريني ف شنو ؟
_ اهدا كيف ؟ وريني اهدا كيف ..... انت اصلا م عايز تصدقني .... انت شايفني كذابه .
_ انا م قلت كدا لكن .
_ ح...حازم انا في شي ق
اع
د يظهر لي ..... وامبارح عصر يدي لحدي م غمرت ..... وهندي...... هندي ليها العلامه في يدي واضحه كيف م شايفها ؟
مشا يدو في وشو : لا حول ولا قوة الا بالله .
اتراجعت لي ورا وهي بتهز ف راسها : كيف .... كيف يعني م ظاهره يا ربي انا مالي .
جرت بي سرعه على بوابة الداخليه متجاهله حازم البينده عليها ....
طلعت السلالم بي سرعه وخشت اوضتها وقفلت وراها الباب ..... قعدت ف الارضية وهي بتعاين لي يدها ودموعها نازله .
اما حازم فضل واقف لي دقايق قدام باب الداخليه وهو بيضرب ليها ... بس م ردت عليه .
ف النهايه ضرب لي رنيم الردت عليه بصوت نعسان : الو
_ رنيم
_ خير
_ صحصحي وركزي معاي
_ ف شنو ؟
_ مها
_ مالا ؟
_ بقت م طبيعيه .... حكت لي امبارح انها بتشوف حاجات ..... وهسه ضربت لي وصوتها كان منزعج قالت لي تعال لي سريع لمن جيتها ... كشفت لي يدها وقالت لي شايف العلامه دي ؟ قالت ف شي امبارح عصر يدها لحدي م غمرت .
رنيم وهي بتقعد : بسم الله الرحمن الرحيم ... والعلامه شكلها كيف الفي يدها ؟
_ م كان ف اي شي .... يدها سلييييمه وم فيها اي شي .
_ اججججي ؟
_ م قادر افهم هي بتتعرض او ماره بي شنو بالضبط .... لكن تعبيراتها وصوتها بتثبت انو هي ماره بي شي ... وانها بالجد اتعرضت لي حاجه كدا .
_ واي يا حازم .... واحنا مفروض هسه نعمل شنو؟
_ بما انو احنا اوف الليله تعالي ليها ف الداخليه .... اقعدي معاها وشغلي ليها قرآن .... مها السنه كلها سماعتها في اضانها ومشغلة اغانيها .... تحصين ساي م اظن بتتحصن .
_ واي يا حازم انا خفت .
_ عليها ولا منها ؟
_ عليها طبعا .... كدي انا هسه بحاول اضرب ليها واشوف منها ف شنو .
_ طيب وبعدها وريني حصل شنو .
_ اوكي .
قفلت منو وضربت ليها كم مره لكن م ردت عليها .
عاينت للساعه كانت 7 ونص .
مشت بي سرعه الحمام اتسوكت واستحمت وطلعت مع ابوها المارق شغلو خلتو ينزلها قدام باب الداخليه .
مها كانت قاعده في الارض وبتعاين بنظرات شارده قدامها .
قامت بي هدوء واتوجهت ناحية سريرها اول م قعدت حست بي اهتزاز التلفون .
شالتو وردت : الو
_ مها
_ ايوه
_ انا واقفه تحت السقطيبه قتلتني تعالي دخليني عليك الله .
_ طيب ثواني .
قامت براحه وفتحت الباب ونزلت ليها .... رنيم اول م شافتها حست بيها م طبيعيه ... والخوف باين في ملامحها .
طلعت معاها فوق في اوضتها وبقو قاعدين .... مها وعلى غير العاده كانت ساكته وبتعاين قدامها .
رنيم : يا بت مالك ؟
عاينت لي يدها ومدتها ليها : شايفه العلامه دي ؟
رنيم هزت راسها بالنفي .
وقفت على حيلها وبقت ماشا وجايا في الاوضه وهي بتتكلم مع نفسها : يا ربي انا مالي ؟
رنيم قامت ومسكتها من يدها وخلتها تقعد : يا بت الناس مالك في شنو ؟ احكي لي مالك ؟
_ يا رنيم م حتصدقوني .... والله م حتصدقوني في شي غريب حاصل .
_ طيب وريني زي شنو .
هزت راسها بي استسلام : م حتصدقي .... اقل شي انا هسه في علامه في يدي وانتي م شايفاها .
_ مها ... انا معاك انو الحاصل دا غريب بس شنو رايك تشغلي سورة البقرة ؟
عاينت ليها مسافه : طيب شغليها لي .... و انا صراحة نفسي انوم نعسانه شديد والله ... عليك الله يا رنيم م تمشي من جمبي .
_ طيب .... قاعده جمبك م تخافي .
رقدت في سريرها و رنيم شغلت سورة البقره .... مها اخدت ليها دقايق حتن نامت .
كانت نومه هادئه من دون كوابيس او جاثوم .
اخدت وقتها لمن صحت كانت الساعه ١١ .
رنيم كانت لسا قاعده جمبها ...
اخدت مسافه لحدي م قعدت .... اول شي عملتو رفعت يدها وعاينت ليها .... العلامه كانت لسا قاعده بس خفت شويه .
رنيم : صبح صبح يا عم الحج .... انا جعانه ومن قبيل حارساك خلينا نجيب لينا حاجه نطفحها .
_ انا عن نفسي م جعانه ... لكن ارح الكافتريا تحت ... اكلهم سمح .
_ يلا .
وهم طالعين لاقتهم فاطمه .... ابتسمت وهي بتسأل مها : انتي م عندك جامعه الليله ؟
_ لا لا .... الليله اوف .
_ طيب تعالو احنا عاملين جوه قعده كدا جبنه وحركات .
مها وهي بتعاين لي رنيم : صحبتي جعانه عشان كدا
رنيم قاطتها : لا لا م مشكله نشرب الجبنه وبعدين امشي اكل ☺.
فاطمه : اوكي تعالو .
دخلو الاوضه وكانو مجموعة بنات قاعدات ...
قعدو يشربو في الجبنه ويتونسو وفي واحده فيهم كانت بترمي ودع .
رنيم خشت ف البنات طوالي واخر ونسه وضحك معاهم ... اما مها كانت مسهية .... تركز معاهم شويه وترجع تسهي تاني .
انتبهت بي صوت فاطمه وهي بتقول ليها : هي هي سرحانه وين .
هزت راسها بي ابتسامه ...
فاطمه : تعالي تعالي خلي يرمو ليك .
_ لا لا .... م بأمن بالحاجات دي .
_ يا بت دا لعب سااااي 😂... ارح ارح اقعدي .
قعدت ف الارضيه والبت رمت الودع .... حواجبها اتلاقو باستغراب وهي بتقول ليها : دا شنو دا يا ربي ؟
رنيم : عريس .... انا شايفاهو هندا ليهو عريس .
البت عاينت لي رنيم ورجعت تعاين لي ودعها تاني : في شي حاااااااااااقد متابعك .
مها : ك ... كيف يعني ؟
_ غايتو ظاهر لي كد
ا .... اعملي حسابك على نفسك .
عم الصمت وسط البنات .... قبل م رنيم تقول ف محاوله منها لي تلطيف الجو : هي هي صنيتو كدا مالكم 😂.... الحاجات دي كلها خزعبلات ولعب ساي .
مها قامت بي سرعه ومشت الاوضه حقتها .... قلبها كان بيضرب وحست حيلها مات
رنيم استأذنت من البنات وحصلتها ... قفلت الباب وراها وهي بتقول ليها : يا بت م تكوني صدقتي الطلس دا .
_ اسكتي
_ مها ؟
_ عليك الله اسكتي مني .... م عايزه اسمع صوتك .
_ يا بت قولي بسم الله .
قالت ليها بعصبيه وصوت عالي : اسكتي اسكتي اسكتي .... انتي م حاسا بي ... م حاااااااسا بي ولا فاهماني .... يا رنيم انا حجن والله العظيييييم حجن .
_ مها انت مصدقه الخزعبلات دي ؟
_ اااااي .... اااااي والله العظيم مصدقاها .... كلامها دا م ساي بي جد في شي .... رنيم انا حموت من الخوف والله حموت .
بدت تبكي بي طريقه هستيريه خلت رنيم تحضنها بي حنان من دون م تنطق بي حرف .
_________________________
الساعه كانت ٤ عصر
احمد جا من شغلو ودخل ياخد نومه .
في الوقت دا سحر كانت في المطبخ بتجهز في الاكل .
جاها جيمي جاري : ماما
_ ايوه يا ماما .
_ ثوفي رسمتي .
_ ثواني بس
خلصت الفي يدها وقالت ليها : اها وريني .
مدا ليها الورقه .... شالتها بي ابتسامه وهي بتقول ليه : حللللوه .
كان راسم نفسو وامو وابوه واخوه ومها .
عاينت بي استغراب لمن شافت شكل البت الغريب الماظاهره ملامح وشها والفستان الراسمو ليها شكلو غريب.
دنقرت وهي بتسألو : دي منو يا جيمي ؟
_ دي البت المع عمتو مها .
_ شفتها وين ؟
اتلفت حوالينو قبل م يقول ليها بصوت هامس : جات المره الفاتت مع عمتو ... لكن يا ماما هي شريره م بتحبها .
سحر بقت منطره عيونها قعدت في اقرب كرسي ليها وقالت ليه : اوكي طيب امشي كمل رسمك .
شالت تلفونها وضربت لي مها .... بس م ردت عليها .... شالت انفاسها وهي بتقول : يارب اكفينا شر العوارض .
____________________________
مها كانت قاعده مع رنيم في الكنبات البرا .... كانت ساكته بس وبتهز في رجولها بي توتر .
رنيم عاينت للساعه وشالت انفاسها بي زهج.... مها وهي مركزه قدامها قالت ليها : اتأخرتي معاي .... ارجعي بعد دا .
_ لا لا م بسيبك براك .
_ رنيم .... ارجعي بيتكم ... اهلك حيشاكلوك وانتي م ناقصه مشاكل .
_ مها اعفي لي ياخ ... عايزه اقعد معاك لكن .
_ م مشكله انا متفهمه موقفك .
وقفت على حيلها : اسمعيني كويس .... م تنسي تتحصني وافتحي سورة البقره .
_ تمام
رنيم قامت بعد م حضنتها وطلعت .... اما مها فضلت قاعده في مكانها .
اتلفتت على يمينها لمن شافت منال قعدت جمبها : مها ؟
_ ايوه ؟
_ مالك قاعده سرحانه كدا .
ابتسمت ابتسامه باهته : حاسا بالوحده .
منال وهي بتشيل انفاسها : اسووووووء شي الوحده انا فاهماها كويس لاني عانيت منها .... لكن يعني م تستسلمي ليها .
" مها "
عاينت قدامها لي فاطمه الواقفه : ايوه .
_ انتي بتتكلمي براك مالك ؟ جنيتي ؟
قبلت على منال .... عيونها جحظت .... م لقت في اي زول جمبها .
قامت بي سرعه من الكنبه : وينا ؟ وينا كانت هنا ؟
_ منو يا بت .
_ منال
_ منال منو ؟ انا لاحظت ليك دايما بتكوني بتتكلمي براك .
هزت راسها بي عدم استيعاب وقامت بي خطوات متخبطه وهي بتقول : م منال .... منال ؟
دخلت جوه .... في اللحظات دي مونيكا كانت واقفه .... شافتها بالهيئة الغريبه دي وطوالي نادتها .
جاتها زي الطفله الصغيره .
مونيكا وهي بتدخلها مكتبها وبتقعدها في الكرسي : في شنو يا انسه مالك ؟
مها كانت بس بترجف وم قادره تتكلم .... فجأة عينها وقعت على واحده من الصور المعلقه في خلفيه المكتب .
قامت بي سرعه وهي بتدقق النظر في واحده من الصور .... كانو مجموعه بنات ومنال واقفه في نصهم بي ابتسامه .
مها : م منال
مونيكا جات جمبها : بتعرفيها ؟
هزت راسها وهي بتقول ليها : اي .... اي بعرفها .... هي وين ؟ وريني هي وين ؟
مونيكا بي استغراب : انتي متأكده انك بتعرفيها ؟
قالت ليها بصوت باكي : اي والله العظيم بعرفها .
_ طيب يعني وقت بتعرفيها م عارفه انها متوفيه ؟
نهاية الحلقه السادسه
الجزء 7
عزيزي القارئ ... اياك والنظر الى ركن غرفتك او المكان الذي تجلس به الان خصوصا بعد منتصف الليل .... فما ستراه لن يسرك حقا .... وانا لست مسؤولة عما سيحدث لك .
____________________________
هزت راسها بعدم استيعاب واتراجعت لي ورا .
مونيكا فضلت تعاين ليها باستغراب وهي بتكرر في سؤالها : متأكده بتعرفيها ؟
مها فتحت باب المكتب وبي حركتها المتخبطه مشت على اوضتها وحيلها م شايلها .
قعدت في  الارض وهي بتشيل في انفاسها بهستيريه .
____________________________
في اللحظات دي رنيم كانت بتتكلم فيديو كول مع حازم وحكت ليه بالكلام القالتو البت وانو رد فعل مها كان كيف .
حازم : دا بالجد شي غريب .... لكن السبب شنو ؟ البلاوي دي جايا من وين ؟
_انا حاسا انو الموضوع فيهو اضطراب نفسي اكتر من انو ليه دخل بالروحانيات .
_ انا برضو والله .... لكن سواء كدا او كدا الموضوع دا خطير ولازم يتعالج بأسرع وقت .
_ طيب احنا مفروض نعمل شنو يا حازم ؟
_ والله يا رنيم انا راسي بدا يجوط .... م عارف مفروض نعمل شنو .... لكن على م اعتقد مها تتعرض لي طبيب نفسي .... وعشان الخطوه دي تتم لازم اهلها يعرفو .
رنيم سكتت شويه وبعدها قالت : عارف يا حازم ... شكل مها وهي ساكته وخايفه نهائي م حلو 💔.
_ عشان اتعودنا علينا بتضحك وبتهظر دايما .... عن نفسي المنظر الشفتها بيهو الليله م بتمنى نهااااائيا اشوفها فيه تاني .
_ وانا كمان والله .
_ بكره لمن نتلاقى ف الجامعه حنقعد ونتكلم معاها ف الموضوع دا ونعرض عليها فكره الطبيب النفسي .
_ ان شاء الله .
_ مع السلامه ماشي اودي الحاج والحاجه المطار .
_ الله يسلمك .
____________________________
احمد صحا من النوم ... قام غسل وشو ومشا على المطبخ ... سحر كانت مجهزه ليهو غداهو ومنتظراه .
قعد وهو بقول ليها : وين الاولاد ؟
_ غديتهم بدري .
_ كويس عملتي خير .
بدا ياكل لكن وقف اكل لمن لاحظ انها سرحانه ... طقطق ليها بي اصابعو عشان تركز معاه : سرحانه وين كدا ؟
هزت راسها وبدت تاكل قبل م تسألوا : احمد ؟ انت الليله اتكلمت مع مها ؟ ( اريتك يا سحر مرت الاخوان 💜)
_ اي اتكلمت معاها الصباح .... لي في شنو؟
_ ساي بسأل .
_ مممممم ..... على كل حال كان مفروض الليله امشي ليها اودي عربيتها الورشه عشان عملت بيها حادث لكن قالو لي جيبها بعد بكره .
_ حادث ؟؟؟؟ حادث شنو دا كمان ؟
_ حادث خفيف عربيه صدمتها وبس .
_ غريبه م وريتني .
_ م عايز ازعجك بعدين الموضوع م كان كبير يعني .
_ الكلام دا متين ؟
_ امبارح لمن لمن رجعت مننا .
_ اهااااا
سحر بقت بتفكر بينها وبين نفسها هل توريه بالرسمه الرسمها جيمي ولا تتجاوز الموضوع .... وفي النهايه اختارت الجواب التاني عشان م تزعجو وتزعج نفسها .... وفي محاوله منها لي عدم تصديق الرسمه البثت في نفسها رعب شديد اضافة لي كلام ولدها .
بعد م خلصو غداهم لمت الصحانه وغسلتها .... ومشت خلطت عصير ودتو لي احمد البيذاكر مع اولادو .
وبعدها قعدت في التلفزيون وهي شايله تلفونها .... اتصلت على مها كذا مره لكن برضو م ردت عليها ...على غير العاده .
_______________________
مها كانت قاعده في الارض وهي بتفكر في البيحصل ليها دا ... م كانت عارفه تعمل شنو .... كانت خايفه ..... خايفه شديد من البيحصل ليها دا ...... وخايفه برضو ماف زول يصدقها ويتهموها بالجنون.
سمعت الباب بيدق .... قامت براحه وفتحتو .
لقتها فاطمه البادرت طوالي وقالت ليها : ممكن دقايق من وقتك ؟
هزت راسها بمعنى ممكن .
فاطمه دخلت وقعدت في السرير .... إتلفتت حوالينها قبل م تسألها : انتي كنتي بتتكلمي مع منو ؟
_ حتقولي انا مجنونه صح ؟
_ لا .... م حقول .... بس عايزه اعرف عشان اوريك انك ضحيه .
_ ضحية شنو ؟
_ انتي اول حاجه وريني ؟
عصرت على عمود انفها وهي بتهز في راسها : حتصدقيني لو قلت ليك بتكلم مع بت اسمها منال و .... وطلعت ميته ؟
_ بسم الله الرحمن الرحيم ... انتي لي وافقتي تاخدي الغرفه دي ؟
_ كيف يعني ؟
_ لو لاحظتي حتلقيها من افخر غرف الداخليه دي .
_ اها
_ عارفه لي ؟ عشان يغرو البنات وبي اي طريقه واحده تجي تسكن فيها وتدفع قروش .
_ الغرفه مالا ؟
_ سنة 2005 في حريق حصل فيها ..... كان فيها 6 بنات ... وواحده بي طفلها ..... قدرو ينقذو خمسه بنات .... لكن السادسه وطفلها م لحقوهم .... قالو لقو الجثتين متفحمات .
الداخليه قفلوها سنتين كاملات وصانوها صيانه كاااامله .... والغرفه دي بالذات فضلت مقفوله لحدي 2010 حتن بعدها اتفتحت .... البنات دايما كان بشكو من اصوات بكاء وصريخ فيها .... وتانيين بيقولو بسمعو صوت طفل بيضحك .... بس الشي دا محصور ف الغرفه دي .... باقي الداخليه ما فيه اي شي .... وعلى العموم ماف بنت قدرت تكمل فيها اسبوع .... يا حولت من الداخليه كلها .... يا حولت غرفه تانيه .... وهسه انا نصيحتي ليك انك لو م عندك داخليه
تمشي ليها ...
حاولي تتشاركي مع بنات ..... وممكن تجينا احنا ف غرفتنا .... المهم م تقعدي هنا براك .
مها بقت بتهز راسها باستيعاب .... اخيرا فهمت السبب .... عرفت لي كانت بتسمع صوت نيران متأججه وصوت صريخ وصوت ضحكات الطفل ... اخيرا فهمت .... ابتسمت بلا وعي لمن حست انو لحدي هنا ومشكلتها انتهت .... حتنوم مع ناس فاطمه الليله وبكره الصباح حتشيل حاجاتها كلها وتمشي لي بيت احمد .... وتاني مستحيل تمشي اي داخليه ... حتى لو كان بيت اخوها بعيد شديد من الجامعه .
عاينت لي فاطمه واول كلمه قالتها ليها : شكرا ليك
_ ولو .
فاطمه طلعت من الاوضه ... وهي فضلت قاعده ف السرير وبتفكر .... حست بي اهتزاز تلفونها .
شالتو بسرعه وعاينت ليه .... لقت ميسد كولس كتييييييره من حازم ورنيم وسحر وحتى احمد .... سحر ضربت ليها تاني وهي طوالي ردت : الو
_ بتبالغي يا مها ياخ .... انا بضرب ليك من قبيل قلقتيني عليك يا بت الناس م بتردي لي ؟
_ معليش التلفون كان بعيد مني .
_ عليك الله م تزحيه من جمبك تاني .... م تبوظي اعصابنا 😭.
_ طيب
_ كيفك انتي ؟ كويسه ؟
_ كويسه .... كويسه .... الحمدلله .
_ غايتو بس كنت عايزه اطمن عليك .... بكره الخميس جايانا صح ؟
_ اي ... ان شاء الله ... وفي شي لازم احكيه ليكي .
_ طيب انا برضو في شي حكلمك بيه لمن نتلاقى .
_ ان شاء الله .
_ يلا مع السلامه .
_ الله يسلمك .
قفلت الخط .
ومشت شالت بطانيتها ومخدتها واتحركت على غرفة ناس فاطمه .... لمن مدت يدها على الباب عشان تدقو ... سمعت صوت بت بتتكلم بعصبيه : انتي جنيتي ؟ جنيتي يا فاطمه ؟؟؟؟ البت دي مجنونه وم طبيعيه واتلقيها هسه ملبوسه كيف يعني تناديها تجي تنوم معانا ؟؟؟؟ والمكان اساسا م حيشيل عايني احنا مستفين كيف .
_ يعني نخليها تنوم براها ؟
_ مالنا ومالا تنوم ولا تموت م لينا دخل بيها .... البت البتتكلم براها دي مستحيل تدخل هنا .... امشي شوفي ليها مكان تاني ياختي .
_ طيب وطي صوتك البت م تسمعك
_ م تسمع كان سمعت خايفه منها يعني ؟ لو جات هنا بقولو ليها ف وشها .
مها نزلت راسها بخيبه ورجعت يدها من الباب ولفت بهدوء ورجعت اوضتها وقفلت الباب .... قعدت في سريرها ومسحت الدموع الملت عيونها .
( اسوء شي يا اخوانا انو الزول يكون م عندو ذوق وم يراعي لمشاعر الناس .... طبعا الشي دا بقا كتير عندنا .... في بعض الناس بشوفو انو دي مثلا رهابه و انو زول كدا رائع وشخصيتو قويه او شنو م قادره افهم بالضبط .... على كل حال راعو لي كلامكم وم تستهونو الممكن تعملو في نفوس غيركم .... م اعتقد دا شعور جميل كونو زول ينجرح من كلامك ) .
_______________________________
في اللحظات دي راكان كان قاعد في اوضتو ....
كانت بيقرا في كتاب بي اهتمام .... وفي النهايه طلع نضارتو وختاها ف اقرب تربيزه ليهو وهو بيضغط ع عمود انفو .
كان تقريبا كل م يقعد براهو بيتذكرها .... بالرغم من الذكرى السيئة الختمت حكايتو معاها وحرمتو منها .
Flash back:
مها اخدت يومين في العنايه المكثفه .... في صباح اليوم التالت فتحت عيونها .
اول زول شافتو واقف قدامها كان هو 💜.
كانت بتعاين حواليها عشان تستوعب هي وين ( مدام شفتي ولدنا اكيد م حتكوني ف جهنم 🤭)
قال ليها بصوت هادئ: حمدلله على السلامه .
بلعت ريقها وسألتو بصوت ضعيف : انا وين ؟
_ انتي في المستشفى .
بعد مرور ساعات طلعوها من العنايه .
طبعا صحباتها افتقدوها وبعدها من خلال راكان عرفو الحصل ليها ... لكن م ورو امها انها حاولت تنتحر .
المهم خلال الساعات التاليه اتملت غرفتها بالورود من صحباتها واصحابها الجو يزوروها .... طبعا محاولة الانتحار فضلت سر بين راكان وصحباتها الاتنين المقربات .
مها كانت هادئة وم بتتكلم كتير وماف زول فتح معاها الموضوع او اتكلم معاها عن الهي عملتو .
بعد ٣ ايام كدا خلاص بقا مسموح ليها تطلع من المستشفى .
المهم ....
طلعت من المستشفى واصحابها التلاته قرروا انو هي لازم تتابع طبيب نفسي عشان تقدر تتجاوز الازمه الهي ماره بيها دي ... و واحده من صحباتها قررت تقعد معاها في شقتها .
بعد مرور اسبوع :
مها كانت قاعده وممده رجولها في الكنبه وساكته وسرحانه قدامها .
انتبهت بي صرت صحبتها وهي بتسلم عليهو وبتطلب منو يدخل .
دخل وطلع الكوت الهو لابسو وجا قعد قريب منها وصحبتها دخلت اوضتها .
قال ليها وهو بيفرك كفينو : آن قالت انك طلبتي اجيك .
شالت انفاسها : yeah
مشت يدها في شعرها وهي بتنزل رجولها : م كنت حتجي الا اطلب كدا ؟
_ لا صراحة ... بس انتي عارفه الجامعه واللكشرز وكمان المستشفى .... ولمن اسأل منك دايما بتكوني نايمه .
هزت راسها باستيعاب وسكتت .
راكان بي ابتسامه : آن قالت انك بتحبي الايس تي لي درجة حتى في الشتاء بتشربيه .... ف يعني حابي اعزمك ليهو .
_ now ?
_ ايوه ... لو م عندك شي .
_ م اعتقد اني حابا اشربو هسه .
_ خلاص م مشكله لغينا الفكره .
_ ار
_ نعم ؟
_ انت لي انقذتني اليو
م داك ؟
سكت شوي
ه ثم قال : لانو انتي اضافه جميله في الحياة .... ولانو برضو لو الحياة الهنا م عجبتك فماف شي حيضمن ليك انو الحياة التانيه حتعجبك وحتكوني مرتاحه فيها وسعيده .... واخر شي م انا الانقذتك .... انا ربنا خلاني سبب في انقاذك .
دنقرت وهي بتقول ليه : انا م قادره اتجاوز الحفره الرماديه الانا فيها دي ... م قادره .
_ بي شوية امان وامل وقوة عزيمه حنطلع منها .
_ حنطلع ؟
_ ايوه .... انا معاكي .... معاكي لحدي م الحفره دي تبقى pink .
قالت ليه بنبره قلقه وشوية متردده : وعد ؟
هز راسو وهو مبتسم : وعد .
( م تثتكتروا شعور الامان البي امكانكم تدوه لي غيركم💜) .
ظهرت دموع في عيونها مسحتها بي سرعه وسكتت .
وقف على حيلو وقال ليها : انا نعسان جدا .... فعشان كدا عن اذنك .
_ اوكي.
قامت معاه للباب ... لمن مسك الكوت عشان يلبسو ندهت عليه : ار
_ نعم ؟
اتفاجأ بيه بتحضنو .... حاوطتو بيدينها وختت راسها في صدرو وهي بتقول ليه : شكرا لانك هنا .
طبعا بمناسبة انو دي اول مره يحصل ليه شي كدا ظهر توترو في نحنحتو ( اصدار صوت احم احم )
يدو م لمستها ... بس فضل ع الحاله دي لحدي م فكتو 😂.
رجع لواقعو 🤦🏻‍♀ بصوت المنبه العالي .... جا وقتو عشان يجهز ويمشي المستشفى للشفت الليلي حقو .
_________________________________
مها فضلت قاعده في اوضتها وعشان تطلع فاطمه من الاحراج ورتها بي انو هي احسن ليها تكون ف اوضتها عشان هم اوضتهم ضيقه وكدا .
كانت منوره نور الاوضه والابحور وقاعده في السرير عشان م تنوم ..... بس يومها كان صعب وصدماتو كتيره ..... النعاس كانت بتسلل ليها لكن بتقاوم فيهو بي كل قوتها .
عاينت للساعه كانت ١٢:١
م عرفت سبب الريحة المنفره الشمتها في نفسها كان سببها شنو ..... قررت ف النهايه تشيل ليها قميص وتمشي تاخد دش سريع .
شالت هدومها وصابونتها وفتحت الباب ... الممر كان مضلم .... نورت تلفونها ومشت ف الممر وفتحت الانوار .
مشت الحمام علقت هدومها في الباب وفتحت الدش .... المويه المنعشه غمرتها .... وخلال ثواني حست بي اعصابها مرتخيه وغمضت عيونها .
شويه حست بالمويه بدت تدفى .... وريحتها اتغيرت .
فتحت عيونها ....
لمن عاينت للارضيه لقتها كلها دم .... عاينت لي جسمها لقتو كلو دم ..... لقت الدش بيضخ دم طااااازج وريحتو قويه .
صرخت صرخه مدويه وفتحت الباب وطلعت .
بقت بتعاين حوالينها برعب .... بسرعه لبست قميصها وسترت نفسها .
بخطوات متخبطه ومرتجفه طلعت من الحمام .
فجأة وقفت وبقت بتعاين بي استغراب .... الداخليه كان شكلها زي المهجوره .... الحيط مشققه .... والسيراميك مكسر ومقلع .... والغبار وشبك العنكبوت مغطي المكان .
هزت راسها وهي بتمشي على اوضة ناس فاطمه .
الباب لمن فتحتو اصدر صرير مزعج .... الاوضه كانت فاضية وم فيها غير السراير الشبه الخرده .
قبلت وراها لمن سمعت صوت هامس : مهاااا
شافت بت واقفه لكن ملامحها م ظاهره لانها واقفه في مكان مضلم .
فجأة طلعت من الضلام ... كانت لابسه فستان قديم ومهرود هرد ومقطع .... ومدنقره راسها .
اتقدمت ناحيتها بطريقه غريبه كانت زي البتنطط .
مها صرخت بهستيريه وجرت على السلالم بي سرعه .... كانت الطوابق البتجي ماره بيها كلها مضلمه ضلام حالك .
لمن قربت من المدخل البيطلع بره .... حست بي نفس اليد المكستها المر الفاتت بس المره دي مسكت رجلها وبي سرعه كرتها لي فوق .
وشها ضرب في عتبات السلم وهي صرخت بي الم ... مسكت ف الدرابزين وهي بتكورك : خلييييييني ..... خلييييييييني .
كانت بتقاوم لحدي م حست باليد قوتها خفت .
زحفت من السلم لحدي المدخل وجرت لحدي البوابه وفتحتها .
تاني بقت م عارفه في شنو او هي وين بس فضلت جاريه .... كانت بتقع وتقوم وهي بتكورك بي صوت عالي .
الشارع كان منور لكن الناس فيه م كتيرين .... غير صوت الكلاب والزيفه العالي ماف شي .
راكان كان واقف قدام بوابة المستشفى وبتكلم ف التلفون ...
فجأة لاحظ للبت الجاريه بطريقه غريبه وبتقوم وبتقع كانها سكرانه .
خلص مكالمتو وفضل يعاين ليها باستغراب لحدي م اخر شي بقت قاعده في الارض .
مشا قطع الزلط وجرا بي سرعه ناحيتها .
اول م شافها م عرفها من الهيأة العليها .... لكن لمن دقق لقاها دي هي : دكتوره مها ؟
كانت دموعها نازله وبتهز في نفسها زي الفقدت عقلها .
قرب منها بحذر وهو بطلع اللاب كوت حقو : دكتوره مها في شنو ؟ مالك ف شنو ؟
هدومها كانت مبلوله بالمويه زي م شايفها هو ... لكن هي كانت شايفه هدومها فيها دم .
غطاها بالاب كوت وحاول يوقفها لكن كأنها بدون هيكل عظمي ... م كانت قادره تقيف قدر م يرفعها بتقع تاني .
وجسمها بيرجف بطريقه عجيبه ....
حسا بيها عايزه تقول شي .... قرب منها .... قالت ليه بهمس : انا خايفه .
وغمضت عيونها ...
صلح اللاب كوت فيها ورفعها بين يدينو وبسرعه جرا بيها على الطوارئ.
نهاية السابعه
الجزء 8
بينما انت تقرأ في حروفي هذه احدهم مد رأسه من خلفك بفضول ليقرأ ايضا .... فلا تتوتر او تتلفت حولك فهذا حتما سيزعجه.
_________________________________
علا صوت تلفون احمد الغاطي في نوم عميق .... فتح عيونو وقعد ومد يدو للتلفون .... اول شي شاف الساعه كم حتن رد على الرقم الغريب : الو ؟
_ السلام عليكم
_ وعليكم السلام
_ احمد صلاح ؟
_ ايوه نعم .
_ معاك دكتور راكان من مستشفى (......) اختك انسه مها موجوده معانا ف الطوارئ
_ شنو ؟؟؟ مها ؟؟؟؟ مالا في شنو ؟؟؟ اختي مالا ؟؟؟
_ م تخاف هي كويسه .... ياريت بس تجي .
_ طيب ... طيب ثواني واكون معاكم .
طبعا بي صوتو العالي سحر صحت .... سألتو بي قلق : احمد في شنو ؟. مها مالا ؟
احمد قام فتح النور بي سرعه : م عارف قالو لي تعال في الطوارئ .
دخل الحمام غسل وشو .... وبي هدومو اللابسها بي سرعه طلع .
سحر : احمد جايا معاك .
_ لا لا الاولاد حتسيبيهم لمنو ... خليك هنا وانا بوريك بي كل شي .
شال مفتاحو ونزل تحت .
سحر وهي بتمسح وشها بيدها : يارب .... يارب جيب العواقب سليمه .
مرقت من اوضتها ومشت اوضة اولادها صلحت غطا جلال .... ورقدت جمب جمال وهي بتستغفر .
احمد يدينو كانت بترجف من الخلعه ..... كان سايق بي سرعه ومخو بيودي ويجيب مها مالا وحصل ليها شنو .... كان اهون عليهو نفسو كلها ولا خدش يصيبها هي .
وصل المستشفى وجرا على الطوارئ وهو بيضرب لي راكان .... اول م رد عليه قال : انتو وين ؟
_ انت اللابس تيشيرت ازرق ؟
_ ايوه
_ دقيقه .
احمد قبل وراه لمن راكان ناداه .... مشا عليه بي سرعه وهو بيسألو : مالا ؟ حصل ليها شنو .
مسكو من يدو ودخلو ليها .... كانت بترجف وبتحاول تقعد لكن الممرضة بترقدها تاني .
اول م شافت اخوها عيونها دمعت ونادتو بي صوت خايف : آأحمد .
قعد جمبها وهي بسرعه خبت نفسها في صدرو كانو بتفتش على مكان آمن .
مسك وشها بين يدينو وهو بيسأل فيها : مالك في شنو ؟ وريني حصل ليك شنو ؟
كانت بتبكي و بتشهق وهي بتأشر ليه على رجلها : م ... مسكتني من رجلي .... وجرتني .... كنت ... كنت ف الحمام وبعدين الدم .... دم كتير .... من الدش .... كان نازل من الدش .... و .... والداخليه ف فاضيه فاضيه كانت فاضيه انا كنت براي يا احمد ... كنت براي .... جاتني ... هي جاتني .
احمد عاين ليها باستغراب : منو ؟ منو العملت ليك كدا ؟
اتلفتت حواليها برعب قبل م تهمس ليه : م بعرفها .
احمد وهو بيقوم : ممكن ثواني من وقتك يا دكتور ؟
مسكتو من قميصو وهي بتبكي : لا .... عليك الله م تمشي تخليني براي .
_ مها ... ثواني بس
_ لا .... لا م تمشي م تمشي م تمشي
ربت على كتفها في محاوله منو لتهدأتها : خلاص خلاص م ماشي هندا قاعد معاك .
كانت تحت يدو زي الطفل الصغير وبترجف بطريقه غريبه .
ضماها اكتر وهو بيمشي  يدو في راسها وبيحصن فيها .
كانت شاده قميصو بيدها وهي بتحاول تغمض عيونها .... اخدت ساعتين كاملات وهي بتهزي وبترجف .... تغمض شويه وتاني تفتح .... ساعتين كاملات واحمد م زح منها ولا سم واحد .
فضل جمبها لحدي م خلاص نامت ... حولوها لغرفه خاصه وركبو ليها مغذي .
احمد كان واقف جمب الباب حق غرفتها وبيتكلم مع راكان : لو سمحت فهمني في شنو وجابا هنا منو ؟
_ والله انا كنت واقف قدام بوابة المستشفى .... ولفت نظري بت جاريه بسرعه وبتقوم وبتقع .... ف كان واضح في شي خطير حاصل ليها .... لمن اتوجهت ناحيتها كانت خلاص شبه فقدت طاقتها وقاعده في الارض ... عرفتها لانو هي طالبتي ف الجامعه .... قالت لي انا خايفه واغمى عليها .... كلنا شكينا تكون اتعرضت لي اعتداء لكن الحمدلله  شكوكنا طلعت غلط.... بس باين انها اتعرضت لي صدمه قويه جدا .... لمن اسعفناها وفتحت عيونها طلبت منها رقم اي فرد من اسرتها وادتني رقمك .
احمد وهو بيمشي يدو ف راسو بي حيره : يعني معقول طلعت من الداخليه وماف اي زول شافها او حس بيها ؟ بعدين الكلام الغريب الكانت بتقول فيه دا شنو ؟
_ شوف انا م عايز اخوفك .... لكن قبل كم يوم ف مشرحة الجامعه كانت بتصرخ وبتقول انها شافت مره عجوز وادتها مخها .... وبرضو فقدت وعيها .
احمد وهو بيهز راسو : دا شنو الكلام دا ؟ م كلمتني ولا جابت لي سيره معقول ؟
_ باين انها بتشوف شي .
_ قصدك شنو ؟ جن ؟
_ ايوه .
_ لا لا مستحيل .... مستحيل دا كلام م منطقي .
_ الجن مذكور في القرآن حضرتك م مؤمن بيه ؟
_ انا م قلت م مؤمن بيه .... لكن انا م بقدر اصدق انو ممكن كإنسان تشوفو او إنو يقدر يأثر فيك غير بالوسوسة وبس .
_ نصيحتي ليك انكم ترقوها .
احمد سكت مسافه وكأنو بيسأل نفسو اختو الصغيره الدخلها في الحاجات دي شنو .
عاين لي راكان وقال ليه : طيب ... شكرا يا دكتور ؟
_ راكان .... راكان الهادي .
احمد بنظره استفساريه : انت اخو عبدالرحمن الهادي؟
_ ايوه
_ انا من قبيل شبهتك لكن كنت مزعوج م قدرت اسألك .... متذكرني ؟
_ لا والله .
_ لمن احنا كن
ا
في سادس اساس انت كنت صغييييير في الروضه على م اظن وبنوديك معانا بالصباح .... انا واخوك كنا سوا لحدي تانيه ثانوي وبعدها انا سافرت عمان وتاني اخبارو اتقطعت مني ..... لكن سبحان الله شبه عجيب .
راكان بي ابتسامه : هو هسه في السعوديه متزوج وبي اولادو .
_ مشاء الله .
الساعه كانت 3:1
اثناء م احمد واقف بيتكلم مع راكان قدام باب غرفة مها .... هي ف اللحظات دي فتحت عيونها بي صوت الدقات الخفيفه في قزاز شباك الغرفه .
عاينت للقزاز كان في يد ظاهره فيه وبسرعه اختفت .
فجأة حست بي حاجة زي طعنة في بطنها .... كانت زي طعنة السكين .... حاجه كدا مؤلمه شديد ... بس م قدرت تصرخ او تعمل شي .... عيونها اتملت دموع وغمضتها . ( خلاص اتلبسها )
احمد بعد م خلص كلام مع راكان .... ضرب لي مرتو للمره التالته: سحر
_ ايوه يا احمد اها بقت كيف ؟
_ والله نايمه جوه ... بس عايزك الصباح بعد م الاولاد يمشو المدرسه تجيبي ليها هدوم وتجي .... وانا حامشي افتح بلاغ وامشي الداخليه .... لازم اعرف كيف يعني طلعت من دون م زول حتى ينتبه ليها .
_ طيب .
خلص المكالمه ودخل ( داخل بعد شنو ؟ )... لقاها نايمه مشا يدو في راسها وقعد في الكنبه قريب منها .
( مهاااااا ..... صوت هامس بينادي عليها .... كانت في بيت كبير كانو قصر .... لكن كان قديم ومهجور ..... في صوت عزف على بيانو وفي صوت بيغني .... نفس الغنيه المزعجه البتسمعها كل مره .... كانت خايفه وهي بتتلفت حواليها وبتنادي لي اخوها ... اسكتي .... اسكتي ... ماف زول حينقذك مني .... ههههه صوت ضحكة شيطانيه هامسه .... )
فتحت عيونها فجأة .... لقت الصباح طلع وسحر قاعده قريب منها .
ابتسمت : صباح الخير يا مها ؟
م ردت وفضلت تعاين ليها بنظرات قوية .
_ مها ؟ انتي كويسه ؟؟؟
_.............
قربت عليها
مها بصوت جاف : إياك وتقربي لي .
_ في شنو ؟
_ اطلعي بره
سحر بعدت بهدوء وهي بتقول ليها : طيب ... طيب بس انتي اهدي .
مشت على الباب فتحتو وطلعت وضربت لي احمد .
احمد في اللحظات دي كان مع مونيكا صوتو كان عالي وهو بقول ليها : دي مسؤوليتكم انتو .... كيف يعني تطلع بي الحاله دي من دون م زول فيكم يحس بيها ؟؟؟؟ وين الحرس حقكم ؟
مونيكا : انا بأكد ليك انو ماف اي زول حس بيها لمن طلعت حتى الحارس ياهو قال ليك ما شافها لمن طلعت .
ضابط الشرطة الكان معاهم استأذن منها في انو يحقق مع البنات القريبين من غرفتها ..... عموما كان اجاباتهم واحده .... اتفقو كلهم على اخر ساعه شافوها فيها وانو دخلت اوضتها وتاني م سمعو ليها صوت ولا شافوها ولا اي شي .... وكان واضح انهم متفاجئين لمن عرفو بالحصل ليها .
فاطمه بعد م اخدو اقوالها رجعت اوضتها وكانت بتتكلم مع صحبتها الامس بصوت عالي : اها مبسوطه ؟؟؟؟ البت لو كان نامت معانا امبارح كان حسينا بيها وهي طالعه .... الله حيسألك من حقها لانو كلو بسبب رفضك الامس .
صحبتها سكتت وحست بالذنب .
المهم احمد طلع بره بعد م خلص كلامو مع مونيكا .... لقا مكالمه من سحر ورجع ليها : الو ؟
_ احمد
_ خير
_ انت لسا ف الداخليه ؟
_ ايوه ... مها صحت ؟
_ صحت لكن .... لكن شويه متغيره .
_ كيف يعني ؟
_ كدي لمن تجي .
_ انا كنت عايزك تجي عشان تساعديني نشيل ليها حاجاتها من الاوضه .
_ طيب انا ممكن اجيك هسه ؟ لانو هديل اصحابها حازم ورنيم جو .
_ خلاص تمام ... خليهم يخلو بالهم عليها لحدي م احنا نجي
_ اوكي .
حازم ورنيم سلمو عليها .... وطوالي دخلو لي مها .... وهي مشت لي احمد .
كانت قاعده وبتعاين قدامها .
رنيم وهي بتقرب منها : مها .... سلامتك .... وريني حصل شنو ؟؟؟
قعدت جمبها في السرير وحازم كان واقف جمب رنيم .
استغربو في انها م ردت عليهم .
_ مها ؟
قبلت بهدوء على رنيم وقالت ليها : انا ....م ......مها
رنيم وحازم عاينو لي بعض باستغراب .
حازم : دا شنو الانتي بتقولي فيه دا ؟ انتي منو طيب؟
اشرت على جهة الشباك الداخله منو اشعة الشمس : دي .
رنيم : مها بطلي هظار .
قالت ليها وهي ضاغطه على اسنانها بعصبيه : قلت ليك انا م مها .
الباب دق ....حازم مشا فتحو ودكتور راكان جا داخل ...
سلم عليهم وهو بعاين ليها .... لمن شاف اثار الاستغراب في وشهم سألهم : في شنو ؟
رنيم قبلت عليهو وادتها ضهرها: يا دكتور هي بتقول انها م مها .
راكان سكت شويه وقال ليها: تعالي
_ في شنو ؟
_ قلت ليك تعالي
رنيم لا اراديا قبلت وراها .... اتفاجأت لمن لقتها واقفه على حيلها وبتعاين ليها بي شراسه وبحركه عنيفه من اسنانها قلعت ضفرها .... قالت ليها بصوت قوي بعد م بصقت ضفرها ف الارض ودمو سايل على خشمها : قلت ليك انا م مها .
رنيم صرخت بصوت عالي .... وزحت من جمبها .
كانت متوجهة ناحية رنيم لكن راكان مسكها من يدها .... حركتها كانت قوية وعنيفه وهي بتحاول تخلص نفسها من يدينو عشان تمشي لي رنيم الوشها صفر من الخوف .
حازم ساعد دكتور راكان ومسكها معاهو .... لحدي م ادوها حقنه مهدئة .
كانت بتضحك وبتغني
ف
ي الغنيه الدايما بتسمعها بالليل .
قبل م تغمض عيونها قالت لي رنيم : م حرحمك .
راكان طلب منهم يطلعو بره وطلع معاهم ... وقف جمب الباب وسألهم : مها بتتكلم روسي ؟
هزو ليه راسهم بمعنى لا .
_ طيب ... طيب الغنيه الكانت بتغني فيها دي عرفتها من وين ؟
حازم : الغنيه بتقول شنو ؟
_الغنية بتتكلم عن زائر الليل ..... بيلف حولين البيت ... لحدي م في النهايه بتلقاه ف الركن حق غرفتك وبيراقبك .... هي غنيه بغنوها الروس لي اطفالهم ... بس م جميله .
_ انت عرفتها من وين ؟
_ قالها لي زميلي زمان
نظراتو اتحولت لي رنيم المرعوبه : يا دكتوره
_ ا... اي
_ م تخافي .... اياك وتخافي .... الخوف اسوء شي ... اتحصني وماف شي بيجيك .
هزت ليه راسها .
راكان طلب من الممرضه تعقم ليها اصبعها وتلفو ليها بشاش ... ومشا على مكتبو وهو بيفكر ف الغنيه .... الغنيه القالتها ليهو مها زمان .
https://youtu.be/MRlKkBEJZcg
الغنية الكانت بتسمعها مها بالليل
عندما كنت صغيره اخبرتني جدتي بأن لا افكر في الشيئ الذي يخيفني .... لان ما تخافه هو ما سيؤذيك ... وبما ان احدهم يستطيع قراءة افكارك بسهوله ... فلا اعتقد انه من الجيد لك ان يكشف نقاط ضعفك والتي سيترجمها لك بطريقته ..... بمعنى اوضح ... اذا كنت تخشى الظلام فأهل الظلام سيتعمدون تخويفك .... ان يشعر بشري برعب هذه قمة السعاده لهم .
___________________________
في الكنبات المختوته في الممر المواجه غرفة مها ... رنيم وحازم قعدو ..... واي واحد فيهم كان ساكت وسرحان ..... لحدي م حازم قطع الصمت وهو بيقول : لاحظتي جرت ضفرها بي اسنانها كيف ؟
عاينت ليه وهي بتهز راسها : لا ... كنت مدياها ضهري .... لكن شفتها وهي .... وهي بتتفو في الارض .
مشا يدو على راسو وهو بيشيل انفاسو : صراحة انا بديت اقلق .... اول مره اشوف مها بتعاين بي الطريقه دي ..... نظرتها غريبه ..... غريبه وبتديك احساس انو هي متوحشة جدا وعدوانيه .
_ تفتكر انووو ..... إنو مها تكون إتلبسها شيطان ؟
_ انا م حقدر انفي او اجزم النقطه دي .
_ طيب هسه احنا مفروض نعمل شنو ؟
_ ننتظر اخوها ومرتو يجو .... نوريهم بالحصل .... ونشوف حيعملو شنو بعدها ....... واهم شي ندعي ليها بالشفاء العاجل.
_____________________________
بالجهة التانيه سحر طلعت مع احمد فوق لي الاوضة الكانت نازله فيها مها.
فتحت الباب الاصدر صرير هادئ ودخلت واحمد دخل وراها .
قالت بهمس : بسم الله
وفتحت الدولاب وبدت تنزل ف حاجاتها ف الشنطه .... لملمت حاجاتها كلها ولمن انتهت بقت بتتلفت حواليها عشان تشوف اذا في شي تاني .... كخطوه نهائية فتحت الدرج الجمب سريرها .... لاحظت للخاتم المختوت ....شالتو وختتو في جيب شنطه هدوم مها ( لاااااااااااااع).
احمد : خلاص ؟
_ اي انتهيت .... ممكن نرجع بعد دا .
________________________________
راكان م غاب عن بالو الغنيه الكانت بتغني فيها مها ...ورجع بي ذاكرتو لي ورا من سمعها اول مره.
Flash_back
كانت الساعه تشير إلى الخامسة عصرا ولكن الظلام قد هبط بسبب العاصفة الثلجية القوية التي هبت ..... كان مستلقيا على سريره بإنهاك بسبب نزلة البرد التي اصابته .... رفع رأسه باستغراب عندما سمع صوت الطرقات الخفيفه على بابه ..... من سيزوره في مثل هذه الاجواء .
نهض مترنحا بسبب الحمى التي عصفت به وجعلته يرتعش بردا .... قبل ان يفتح الباب مسح اثار دموعه التي سالت عندما كان يتذكر في اهله وبيته وموطنه والدفئ.
فتح الباب ليتفاجئ بها ... كانت ترتدي معطفا زهريا زادها انوثه بينما تزين وجهها بابتسامه رائعه .... ابتسامه عهدها بها سابقا قبل ان تنتكس بسبب المدعو راضي .
حيته قبل ان تقول : ممكن ادخل ؟
قال ليها بتدارك وهو ببعد يدو من جمب الباب : اه  اتفضلي .
دخلت وهي بتعاين حواليها للمكان المرتب ... اتلفتت عليه وهي بتقول : م كنت فاكرة الشباب العازبين بكونو مرتبين ( طبعا دا كلام روايات ساي لا مرتبين لا شي )
ابتسم وهو بمشي يدو في رقبتو .... طلعت الكوت اللابساه : معليش زياره مفاجأة بس طولت منك .
_ م مشكله .... نورتي .
_ ار ؟
_ نعم
_ انت عيان ولا شنو ؟
_نزله خفيفه .
مشت عليه وختت يدها في راسو عشان تقيس حرارتو ... شهقت برعب وهي بتعاين ... ختت يدها تاني كانها عايزه تتأكد : حرارتك مرتفعه شديد .
مسكتو من يدو وخلتو يقعد في الكنبه : اكلت حاجه ؟
هز راسو بمعنى لا وهو بقول : م عندي نفس اكل .
لاحظت ليه بيرجف وهو منزل راسو وبكح .... مشت على اوضتو وجات شايله بطانيتو .... لقتو رقد في الكنبه .... غطتو كويس ومشت عملت ليه كمادات عشان حرارتو تنزل .
حمدت الله انها جات في اللحظات دي لانو حالتو كانت بتحنن الكافر ... قعدت في الارضيه وهي بتعاين ليه ... لاحظت للدموع البتسيل من طرف عينو ... مسحتها بطرف يدها وهي بتقرب منو عشان تسمع هو بقول في شنو ..... كان واضح انو بيهزي بي امو واخواتو الكان بيهمس بي اسماءهم .
كانت بتقوم كل شويه تبدل ليه المكمدات وتقيس حرارتو بيدها ...
بعد مسافه قامت عملت ليه شوربه وجات قعدت جمبو تاني.... لحدي م ف النهايه  نامت .... كانت قاعده ف الارض وخاتا راسها في الكنبه جمبو .
فتحت عيونها لمن حست بتيبس في رقبتها من الرقده الغلط ..... مسدت رقبتها وعاينت ليه .... كان متوجه بي جسمو عليها ... عرق جبهتو كان بارز ... فضلت تعاين ليه لمسافه .... مشت يدها في شعرو .... وتاني في حواجبو .... كانت بتعاين ليه بتأمل ...  بحركتها فتح عيونو فجأة .... إتبادلو النظرات لثواني ... قبل م يسألها بصوت هادئ : بتعملي في شنو ؟
وقفت على حيلها بسرعه : عايزه اشوف الحمى نزلت ولا لا .
كان عايز يقوم لكن قعد بإستغراب لمن قالت ليه بنهره : م تقوم .
_ لي ؟
_ لانك عيان .
ختا يدو في راسو : لا خلاص الحمدلله اتحسنت
_ شوف من اللحظة دي انا الدكتوره وانت العيان وتسمع كلامي مفهوم ؟
ابتسم من الطريقه القالت بيها الكلام : اوكي يا دكتورتي
_
عملت ليك مف
اجأة 😌
_ اللهم اجعله خير
قامت بشقاوة وجات راجعه تاني وهي شايله الشوربه بي كل فخر .
ختتها قدامو وهي مبتسمه ابتسامه طفوليه : شوف انا م ماهره في حاجات المطبخ ... ع كل حال ان شاء الله تحبها .
نزل رجولو في الارض وهي قعدت في الكنبه جمبو .... شال منها شوية وبالرغم من طعمها السيييييئ 😂😂😂... ابتسم وهو بقول ليها : حلوه بس محتاجة شويه تصليحات .
عاين للساعه البتشير لي 10 مساء ... قال باستغراب : متين الساعه بقت 10 ?
_ انت م كنت معانا في عالمنا ... 5 ساعات وانت بترجف وبتبكي وبتنادي في رزان وريان وحنان و وجدان والاخيره نسيتها بس شكلها امك .
اتنحنح بي احراج : اهااا ... عشان كدا م بحب زول يكون معاي وانا عيان .
ضحكت : م مشكله .... اوعدك م حكلم زول .... حيفضل سر بينا .
هز ليها راسو بمعنى طيب .
_ اشتقت ليهم صح ؟
_ منو؟
_ الكنت بتنادي فيهم ديل .
_ دا شي مؤكد .... اشتقت ليهم شديد ... شوق بخليني اسأل نفسي انا الخلاني اسافر شنو اصلا ؟ مرات بقول هسه لو رجعت ولقيت اسرتك نقصت .... لو ضربو لي في اي وقت قلبي بيقع وبكون متوقع في شي حصل ... الغربه اسوء شي... تكون في بلد وقلبك ورحك في بلد تانيه .... بس الحمدلله .... كلو في سبيل العلم يهون .
_ لو بقا عندك اصحاب صدقني كل شي حيهون .
_ انا م وريتك اني بديت اتعرف على ناس جديدين .
_ اخييييرا ؟ اخيرا حتخلي العقده الجواك دي وتبقى زي الناس 😂.
_ ايوه للاسف .
_ دا شي كويس .... تاني شي كويس بعد م حمتك زحت ورجعت تتكلم شكلك وانت محموم وبتتكلم براك مؤلم .
_ طيب تاني م حخلي الحمى تجيني عشان شكلي م يبقى مؤلم .
ابتسمت وهي بتعاين ليه في عيونو ( النظره الجوه العين  دي كمان حكايه براها.... بتحس بيها بتشحنك على حسب المشاعر الكانيها ليك الزول ..... لو بكرهك وعاين ليك ف عينك حتتشحن كراهيه ليه برضو ..... ولو بيحبك ف حتتشحن حب وحاجات كدا منتهى الوووووووب علي 🌸🌸🌸✨)
شال عينو بالعافيه منها وعاين للشباك القزازي .... كان وكما يبدو العاصفه هدت .
قالت ليه : بصفتي دكتورتك فحقول ليك انك مفروض تنوم .
_ تااااني ؟
_ اي مفروض ترتاح .
_ انا كدا مرتاح .
_ لا لا تنوم بس ولا حغني ليك غنية مخيفه تنومك .
_ غنية مخيفه ؟
_ ايوه ؟
_ طيب غنيها ... نشوف حتنومني ولا لا .
_ انا م حافظاها بس حسمعك ليها .
طلعت تلفونها وشغلتها ليه ....
بعد م اسمتع ليها قال : وين هسه الخوف ؟
_ لانك م عرف معناها ... لو عرفت المعنى شنو حتترعب .
_ طيب وريني المعنى .
_ تيلي تيلي بوووم ... المهم بتتكلم عن شيئ بيلف حوالين البيت في محاولة منو للدخول .... وفي النهاية بيدخل وبيكون واقف في الركن حق الاوضه ومراقبك .
_ دي شنو الغنيه العجيبه دي .
_ تصدق انو الروسيين بيغنوها للاطفال الصغار ؟ عشان ينومو
_ وبينومو ؟
_I don’t know 🤷🏼‍♀
_ دا شي عجيب دا .... الحمدلله على نعمة النوم تعال سوق الجهال .
•صوت ضربات على الباب خلتو يرجع لواقعو .
وقف على حيلو ومشا فتح الباب ..... كان احمد واقف وبادية عليه ملامح الدهشه : معليش ع الازعاج يا راكان بس عايز اعرف مها حصل ليها شنو ؟؟؟؟؟ دا شنو الشاب الملفوف بيه اصبعها دا ... وفي دم في هدومها .
_ اتفضل اقعد اول شي
احمد قعد وهو بعاين ليه بي استفسار .
_ جو زمايلها عشان يشوفوها.... لمن نادوها بي مها .... قالت انها م مها .... ولمن زميلتها نادتها بي مها تاني فجأة وقفت على حيلها وقلعت ضفرها بي اسنانها بطريقه شرسه جدا .... و واضح انها كانت عايزه تعتدي عليها لولا اني مسكتها .... اضطرينا ف النهاية نديها حقنه مهدئة .
_ لا اله الا الله .
_ يا احمد .... انت الايام دي لازم تكون مستعد لي تلقي صدمات كتيره ... ربنا يعجل بشفاءها .
_ اللهم اميييين ... شكرا يا راكان احنا ازعجناك معانا .
_ لا ماف اي ازعاج .
_______________________
رنيم وحازم فضلو قاعدين في المستشفى ولمن سحر جات حكو ليها بالحصل بالضبط .... وبعدها استأذنو عشان يلحقو محاضراتهم ف الجامعه .
سحر بقت بتتذكر في كلام ولدها والرسمه الرسمها .... كانت بتتسائل هل دا ليه علاقه بالحاصل ليها مها حاليا ؟
احمد بعد طلع من مكتب راكان مشا غرفتها .... عاين ليها وهي نايمه ... مسح على راسها بحنان وقعد في الكرسي الجمبها وهو مراقبها .
فتحت عيونها بهدوء وعاينت ليه ... قرب بي كرسيه عليها وهو بيسألها : مها ؟ كيف بقيتي ؟
ظهرت دموع في عيونها وهي بتقول ليه بهمس : انا خايفه ... هي عايزاكم تبعدو مني .
_ منو هي ؟
_ انا م بعرفها .... م بعرفها ... يا احمد م تسيبوني براي عليك الله .... خلي ماما تجي ... قول ليها تعالي مها خايفه .
_ م تخافي ... م تخافي انا هنا ..... انا موجود جمبك ومستحيل اتخلى عنك في يوم .... يلا بس وريني دي منو البتتكلمي عنها دي .
اتوجهت بي نظراتها وراهو .... كأنو في زول واقف وراه .
هزت راسها باستسلام وهي بتغمض عيونها زي الزول النعسان .
احمد هز يدها : مه
ا ؟
م ردت عل
حالتها دي لو قعدت معاكم حتكون مصدر خطر كبير جدا .... حتتعالج بإذن الله وتطلع معافيه .
هز راسو لا اراديا وطلع بلا حول ولا قوة ....
سحر الكانت معاه قالت ليه بذهول : احمد .... لي سلمتها ليهم ؟
_ لانو مها مريضه نفسيا ... ولازم تتعالج وإلا حتأذي نفسها وحتأذي الحواليها .
_ منو القال ليك هي مريضه نفسيا ؟ احتمال في شي تاني ؟
_ دا م وقت الاحتمالات يا سحححر .... م وقت الاحتمالات . اذا انتي خايفه عليها .... انا حموت ... حموت من الخوف عليها ... كل العايزو انو اختي ترجع زي م كانت .... حتى لو دا كان بكلفني حياتي كلها .
(نختم الحلقه بالصلاة ع النبي 🌸)
نهاية الثامنة .
يه ... فضل قاعد جمبها وهو بفكر ... لحدي م في النهاية جا في بالو زول ممكن يساعدو .... شال تلفونو وطلع .... كانت مكالمة طويله بينو وبين الطرف التاني انتهت بعبارة : بكره الصباح لااازم تكون معانا .
في اللحظات دي راكان جاها ... عشان يشوفها بقت كيف من قبيل.
لقاها صاحية وبتعاين للسقف ... اتقدم ناحيتها بخطوات هادئة وهو بيسألها هل حاسا بألم من ضفرها ؟
ابتسمت وهي بتعاين ليه : م تخاف ... م حاسا بي شي ... وانت ..... انت حاسي بي شي ؟
_ شي زي شنو ؟
قعدت وهي بتقول : دقيقه دقيقه .
ختت يدها ف راسها  وهي مبتسمه : انت لسا م قادر تنساها يا دكتور ؟ معقول ؟
_ م قادر انساها ؟ هي منو ؟
_ مممممم .... طيب نكون واضحين .... مها ... م قادر تنسى مها ؟ انا سامعه افكارك البتتخبط بيها .... بس ياريت تعرف الوقت المناسب للتفكير فيها .... م صح يعني في اي زمان ومكان هي محتله افكارك .
ضحكت بصوت عالي : اي .... اي بقدر اقرا الافكار .
قعد ف الكرسي الجمبها : حتى لو قدرتي تقري افكاري فدا عشان انا سمحت انك تقريها .
_ بتتحداني ؟
_ ايوه .
ابتسم بدهاء وهو بقول ليها : جربي اقريها كدا .
عاينت ليه في عيونو بنظرات شيطانية وهي بتضحك بطريقه غريبه .... عاين ليها ببرود وهو متأكد من انها م قدرت تقرا افكارو تاني .
في اللحظات دي احمد جا داخل .
وقف باستغراب لمن شافها بتضحك بالطريقه دي : في شنو ؟
شوية الضحكات اتحولت لي بكاء حاد ومعاه شهيق بي قوة.
احمد قرب منها وهو بيقول ليها : مالك ؟ مالك في شنو ؟ م تبكي .... انا هنا معاك .
في اللحظات دي راكان طلع ... وقبل م يطلع قال لي احمد : احمد بعد تخلص تعال لي بره .
فضل يهدي فيها لحدي م نامت .
بعدها طلع من اوضتها وقعد بره وهو خاتي يدينو ف راسو ..... فضل قاعد لي وقت لحدي م راكان جاهو .
قعد جمبو وهو بعاين ليه : اختك محتاجة علاج بالقرآن وبسرعه .
_ موضوع علاجها اتحسم خلاص ... من الواضح جدا انو مها عندها اضطراب نفسي ...وحتخضع لي جلسات للعلاج .
كان بقول في كلامو بي اصرار ...
راكان وهو بيكتف يدينو : صدقني ... انت اول زول حيتضرر من القرار دا .
_ كيف يعني ؟
_ لانو البصيبها  بصفتك اخوها الكبير والبتموت عليها حيصيبك اضعافو .
_ م تخاف .... دا افضل قرار ... وشكرا ليك م قصرت معانا .
_ العفو .
قام من جمبو وهو بيقول بهمس : مصيرك حتندم .
مرا باقي اليوم تقييييييل على سحر ورنيم وحازم ... احمد فضل متكتم على الخبر .... وم ورا اهلو .... وامو لمن ضربت ليه تسألو منها لانها م بترد على تلفونها قال ليها انها كويسه ومعاه ف البيت .
صباح اليوم التالي :
سحر جات المستشفى وعيرت لي مها هدومها على حسب طلب احمد .... كانت ساكته وسرحانه .
بعد م جهزوها طلعو من المستشفى .... سحر م كانت عارفه احمد ناوي على شنو .
بعد قرابة النص الساعه وصلو ... احمد وقف العربيه قدام المبني المميز .... فتح باب العربيه ومسكها من يدها ودخل بيها .... سحر مشت وراهم .
قدام المبنى كانت واقفه شابه ثلاثينيه .... ذات ملامح حاده ... وملابس انيقة .
سلمت على احمد بحرارة ... بعدها عاينت لي مها بنظره سريعه متفحصه قبل م تقول ليها : ازيك يا مها .
م ردت عليها وفضلت تعاين ليها بس .
مسكتها من يدها : م تخاف يا احمد هي في ايدي امينه ... وان شاء الله بس تتحسن حالتها حتطلع .
• دكتوره ميسون ... دكتورة في علم النفس .... طبعا دي هي الكان احمد بتكلم معاها امبارح .... وحكا ليها بي كل شي حاصل .... وأصرت يجيبو ليها مها ف مستشفاها الخاص .
احمد : العلاج حياخد وقت ؟
_ على حسب .... المهم بس انت م تشيل ليها هم .
_ بقدر ازورها ؟
_ ايوه اكيد ممكن لو عايز كمان ممكن تجي كل يوم .
بإشاره منها جات الممرضه الورا ومسكتها عشان تسوقها .
مها لزتها منها بقوة وهي بتمشي لي اخوها : ا... احمد ... انت جبتني هنا لي ؟
مسك وشها بين يدينو : هنا حيساعدوك يا مها ... وحتتخلصي من كل الافكار السيئة المحتله تفكيرك دي .
_ ماف افكار سيئة ... م تخليني هنا لي ديل .
ميسون : حيجي تاني يا مها ... حيجي عشان يسوقك انا بوعدك .
عاينت ليها بعدوانيه ظهر فيها الخوف : انا م سألتك هسه ... بس ابعدي مني .
ميسون اشرت لي احمد بيدها عشان يمشي .
مها وهي بتكورك : احمد ... انت ماشي وين م تخليني براي.
الممرضة مشت عليها ومسكتها تاني ..... بس المسكينه م اتوقعت انو مها تهجم عليها بشراسه وتعضيها في يدها لحدي م نزفت ...
احمد بعد م كان حيمشي وقف لمن شاف المنظر دا .
جا ممرض راجل ... كان ضخم .... كتفها بطريقه خلتها م قادرة تتحرك ..... بقت بتكورك بصوت عالي وهي بتحاول تتفك منو وتنادي في احمد .
جات ممرضة تانيه طعنتها بحقنه ... كانت بتعاين لي اخوها بنظرات ترجي كانها بتحنس فيه م يمشي ويسيبها .
شافها بتقع في يدهم زي الطفله الصغيره وبعدها شالوها من المكان .
ميسون وهي بتعاين لي احمد المرتبك والاتجمعت الدموع في عيونو : م تخاف يا احمد ... دا شي مت
وقع .... بي

بقلم لينا عامر
هل يوجد اسوء من اتهامك بالجنون بينما انت تعاني من متابعة احدهم لك ؟
_________________________________
حازم كان قاعد في غرفتو لمن تلفونو ضرب ... شال التلفون ورد .... جاهو صوت راكان : إزيك يا حازم معاك دكتور راكان .
_ اهلا يا دكتور .
_ اسف على الازعاج .
_ لا ولا يهمك ماف اي ازعاج .
_ مشغول ؟
_ لا لا م عندي شي
_ طيب انت عرفت انو مها ودوها مصحة ؟
_ نعم ؟ مصحه ؟ كيف يعني ؟
_ كدا ... اخوها جابها لي بي فوق اني حيعالجوها علاج نفسي .... هو حسب فهمو انها مصابه بمرض نفسي .
_ وانت رايك شنو في الموضوع دا ؟
_ من اي ناحيه ؟
_ من ناحية انها مريضة نفسيا ومن ناحية المصحه .
_ من ناحية انها مريضه نفسيا فأنا متأكد انها م مريضه ولا شي .
_ كيف اتأكدت .
_ مها قدرت تقرا افكاري .
_ معليش يا دكتور على جملة كيف يعني البقولها كتير دي بس كيف يعني قرت افكارك ؟
_ يعني عرفت انو انا بفكر في شنو بالضبط وكمان ورتني بيهو عارف دا معناه شنو ؟
_ اها ؟
_ معناه انو مها م براها .... معاها شي مسيطر عليها .... كونها تعرف شخصيه بعينها انا بفكر فيها وكمان تقول الاسم فدا اكد لي شكوكي .
_ يعني كدا افكارنا مكشوفه بالنسبه ليها ؟
_ ايوه ... لكن في طريقه عشان م تخليها تقراها .
_ اللي هي ؟
_ تفكر في كم حاجه في وقت واحد ... يعني مثلا تقرا ايات من سوره وتفكر في دوله ولون واسم شخصيه تانيه وطريقة طبخه او اي شي المهم تجوط الافكار ... فكدا حتتشوش وم  حتقدر تعرف في شنو بالضبط .
_ طيب من ناحية المصحة ؟
_ انت كزول م عندك مشكله لو دخلوك مصحه حيحصل ليك شنو ؟
_ حفقد عقلي
_ دا الحيحصل ليها بعد شوية .
_ طيب حنعمل شنو ؟
_ اخوها مصر على رايو اذن احنا م بيدنا اي شي .
_ طيب م بتقدر تقنعو يا دكتور ؟
_ بصفتي ؟
_ بصفتك زول كبير و واعي وعارف حاجات كتيره .
_ م حقدر ... حاولت بس هو م عايز الا كدا وم من حقي ادخل تاني ... ع العموم انا متأكد حيجيني راجع تاني ويطلب المساعده .
_ طيب احنا هسه نعمل شنو ؟
_ م تخلو مها ... امشو وزوروها .
_ بيسمحو لينا ؟
_ ايوه ... قد تكون عنيفه معاكم لكن برضو م تتخلو عنها ... واتذكرو انو هي م بتعمل كدا عشان هي عايزه كدا .
حازم وهو بيشيل انفاسو : طيب .... طيب شكرا ليك يا راكان ... اقصد دكتور راكان .
_ عادي ناديني من دون دكتور الفي البدايه دي .
_ نوعا ما صعب لكن حاضر .
_ يلا مع السلامه
_ الله يسلمك
____________________________________
الساعه كانت 7 مساء لمن مها فتحت عيونها .... كانت حاسا بخدر وتكسير في جسمها .... عاينت حواليها باستغراب ... كانت في غرفه صغيره ... نضيفه ومرتبه وفيها شباك زجاجي معمول ليه شبك حديدي .
اتفتح الباب وجات داخله منو دكتوره ميسون .
قعدت في الكرسي القريب منها واعتلت وجهها ابتسامه وهي بتقول : ازيك يا مها .
_ إنتو مقعدني هنا  لي ؟
_ دي غرفتك .
_ انا م عايزه اقعد هنا رجعيني .
_ حترجعي ... بس تكون زوله كويسه وبتسمعي الكلام .... اتفقنا ؟
_ ...................
_ مها
_...................
_ اوكي م عايزه تردي علي يعني .
_ عايزاكي تطلعي من هنا .
_ اوكي حطلع ... بس حنتلاقى تاني ... وبالمناسبه جبت ليك حاجه .... هدية ضيافه صغيره .
ختت ليها ف السرير جمبها نوته وقلم .
وبعدها طلعت وقفلت الباب .... رجعت على مكتبها وفتحت اللاب توب حقها البنقل ليها بي كاميرات مراقبه كل الحاصل عند مها .
فضلت ساعه كاملة قاعده على طرف السرير و مدنقره راسها بدون اي حركه ...
________________________________
احمد كان قاعد في الصاله .... سرحان قدامو وبفكر في موضوع مها .
اما سحر فكانت حارسه اولاد البيقرو في اوضتهم ... وبرضو بالها بعييييد وبتفكر .... انتبهت بصوت جمال : ماما .
_ ايوه حبيبي .
_ وين عمتو مها ؟ مش امبارح كان الخميش ؟ لي م جات ؟
_ آ ... عمتو مها عيانه لكن حتجينا ....حتجينا قريب ان شاء الله ... بس انت قول ربنا يشفيها .
جلال الكان بيكتب اتلفت عليها : عيانه عندها شنو ؟ طيب لي م نمشي ليها ؟
_ م حنقدر نمشي ليها لانها ف المستشفى .... هسه خلاص ارجعو اقرو قرايتكم بطلو الاسئله .
جمال بصوت هامس : دي المره الصريرة .
_ الشريره ؟
هزه راسو ببراءه وهو بيتابع : قلت ليكي يا ماما هي م بتحبها .
_ انت شفتها تاني؟
_ لا .... م سفتها لكن هي كانت بتعاين ليها بي طريقه م حلوه .
_ خلاص يا جيمي خلاص .... تاني م عايزاك تفتح سيرة الموضوع دا تمام ؟
_ طيب .
قامت بي سرعه ومشت لي راجلها بره ... قعدت جمبو ف الكنبه وعاينت ليه : احمد .
_ نعم يا سحر ؟
_ انا عايزه اوريك حاجه .
_ اها خير
مدت ليه رسمت جمال
شالها وهو بيسأل : دا شنو ؟
_ واحده من رسمات جيمي ركز فيها كويس .
شال الرسمه واتأملها .... عاين لي سحر بنظرات استغراب ورجع يعاين للرسم تاني قبل م يسألها : دا شنو الراسمو جمب مها دا ؟
_ لمن سألتو كانت اجا
بتو بت شريره كانت مع عمتو مها .
_ الولد دا جاب الكلام دا من وين ؟
_ كيف يعني جاب الكلام من وين ؟ هو طفل .... والرسمه دي رسمها اخر مره جاتنا فيها مها .
_ يعني عايزه تقول لي جيمي شاف شي مع مها ؟
_ عندك تحليل غير دا ؟
_ م قادر اصدق .... يعني مها في شي معاها ؟
_ ايوه ... اعتقد كدا .
_ انا م عايز اعتقاد .... عايز شي يأكد لي الكلام دا.
_ يعني انت حتقعد منتظر شي يأكد ليك لحدي م تفقدها ؟ او هي تفقد عقلها وللابد بي سببك ؟
_ انتي عايزه تحسسيني بالذنب يعني ؟ انا عايزها تتعالج .
_ يا احمد م عايزه احسسك بالذنب لكن عايزاك تفكر ف الحاصل ليها مها بوضوح ... م اعتقد قرار تدخل المصحة كان صائب .
_ المصحة م انا القلت لازم تدخلها .... اتكلمت مع دكتورة ميسون وحكيت ليها بي كل شي وطلبت بي وجه السرعه انو اجيبها .... لانو حتكون خطر على اي زول قريب منها .
_ طيب حنشوف هل حتساعدها ولا لا .
_ سحر ؟
_ نعم
_ انا بالجد خايف شديد على مها ..... م عارف احنا البلاوي دي بتجينا من وين
_ استودعناها لله وبس ... بعدين يا احمد المؤمن مصاب .... اصبر واحتسب الاجر عند الله وادعي ليها بالشفاء وبس .
غطا وشو بيدو وهو بقول : يا الله يا الله يا الله ..... يارب اشفي اختي يارب وابعد منها كل شر .
_ م شايف انو مفروض اهلك يعرفو ؟؟؟؟ اقلاها امك ؟
_ لا .... م اعتقد هسه .
_ طيب .
________________________________
الباب اتفتح وجات داخله منو دكتوره ... قعدت في الكرسي وهي بتعاين لي مها البتكتب في الدفتر بي انفعال .
فضلت مراقباها لوقت طويل .... وبتنا ولا حتى شالت تفسها بس شغاله كتابه بي اهتمام .... ف النهايه قفلت الدفتر وختتو جمبها وعاينت للدكتوره بي جمود .
_ ازيك يا مها .... عايزه اشوف انتي كتبتي شنو ف الدفتر ممكن ؟
_ .................
_ اوكي حعتبر سكوتك موافقه .
جرت الدفتر بهدوء من جمبها وفتحتو .... قلبت الصفحات العشره المكتوب فيها ...... كان مكتوب فيها الارقام التاليه بي نفس الترتيب ومكرراهم .

قفلت الدفتر ورجعتو مكانو وسألتها : المشكله شنو يا مها ؟ من وجهة نظرك ؟
_انتي ...
_ انا المشكله ؟
_ ايوه حعد لحدي 3 وتطلعي من هنا .
الدكتوره وقفت بي سرعه واتوجهت ناحية الباب .... خصوصا انو م كان معاها ممرض ولا اي زول يحميها .... قفلت الباب واتوجهت على مكتب ميسون ... دخلت وانفاسها قايمه .
ميسون القاعده ورا مكتبها سألتها : في شنو نفسك قايم كدا لي .
_ عارفه يا ميسون .... اول مره احس بي خوف من مريض .
_ مها ؟
_ اي ... نظراتها بتحسسك بالتهديد الشديد .
_ قدرتي تتكلمي معاها .
_ لا .... م قدرت اتكلم معاها كويس .... بس لقيتها كاتبه الارقام دي ف الدفتر الاديتيها ليه .
ادتها النوت الدونت فيها ملاحظاتها .... ميسون شالتها وعاينت للارقام : مممممم .... اكيد الارقام دي هي قاصده بيها شي .... عندها شي عايزه توصل ليه بيها .
ساره ( الدكتوره التانيه ) : الساعه بقت 11 الشفت حقي انتهى حرجع بعد دا .
_ انا برضو راجعه خليني اوصلك معاي .
رجعو وهم الاتنين بيفكرو ف الارقام الكتبتها دي .
ميسون لمن وصلت بيتها اخدت ليها دش وبعدها مشت نامت ..... نومه اتقطعت الساعه 3 .... صحت فجأة ولقت نفسها بتمشي المطبخ تشرب مويه .... فجأة جاها فضول تعرف مها هسه بتعمل في شنو ..... مشت ناحية اللابتوب وفتحتو .... عاينت للساعه ورجعت تعاين ليها ..... كانت واقفه قدام كاميرة المراقبه .... بتعاين ليها وهي بتتحرك .... كانت بتتحرك زي الزول السكران ...... واقفه ف مكانها لكن بتحرك في نفسها يمين وشمال ....ميسون حست كانو مها مراقباها .... مش هي المراقبه مها ... فضلت ع الحالة دي كتير .... وميسون م قادرة تشيل عيونها منها .... لحدي م ف النهاية مها اتراجعت .... اتراجعت ناحية الركن ..... عاينت حواليها كانو في زول معاها .... ثم من بعدها انكمشت على نفسها وغطت في سكون عجيب .
ميسون فضلت مراقباها لوقت طويل ومها حتى راسها تاني م رفعتو .... في النهايه قفلت اللاب ورجعت سريرها ونظرات مها م فارقتها .
______________________________
احمد صحا الصباح بصوت التلفون .... قعد بي سرعه في سريرو ورد ... جاهو صوت ميسون وهي بتطلب منو يجيها ف المستشفى .... سألها بخوف : مها كويسه ؟
_ م تخاف هي كويسه بس انت لازم تجي.
_ اوكي شوية واصلكم .
سحر قامت بي صوتو : في شنو ؟
_ انا زاتي م عارف في شنو ... قالو اجيهم ف المستشفى .
جهز نفسو بسرعه وطلع ..... وصل المستشفى ومشا لي ميسون ف مكتبها .
سلمت عليه وطلبت منو يقعد .... قعد وعلامات الاستفهام في وشو
قعدت قدامو وسألتو : معليش جبتك على ملا وشك .... بس عايزه اعرف هل عندكم تاريخ مرضي ف عائلتكم ؟
_ من الناحية النفسيه ؟
_ ايوه
_ لا ... ماف شي زي دا .
_ طيب شوف الارقام دي ... عندك فكره عنها .
مدت ليهو الورقه .... عاين ليها باستغراب وهو بيقول ليها : لا
هزت راسها .
احمد : في شنو ؟
_ شوف
امبارح دكتوره ساره لاحظت للارقام البتكتبها مها دي .... والليله الصباح .... اول م دخلت عليها هاجمتها ..... هجوم بشع جدا ويدينها الاتنين اتكسرت بسببها .
_ شنو ؟ كسرت يدينها ؟؟؟؟ مها اختي انا كسرت يدين الدكتوره ؟ مها م بتقدر تأذي نمله ..... فمابالك بي انسان .
_ للأسف دا الحصل .... وعشان نهدأها احتجنا لي 4 ممرضين ..... مها كانت قوية شديد .... انا اول مره ف حياتي اقابل حالة بالقوة دي .... بس الغريب صوتها وهي بتقول ف الارقام عايزه اسمعك ليه .... اتسجل ف الفيديو .
ضغطت بيدها واحده من ازرار اللابتوب .... احمد كان ساكت ومركز بي حواسو كلها ..... عيونو اتوسعت بصدمه لمن سمع الصوت ..... كان صوت مؤللللم متحشرج خشن بيقول في الارقام بي سرعه وبيكررها .
احمد : دا م صوت مها .... م صوت مها دا صوت شيطاني .
_ عادي ممكن المريض يغير صوتو كدا لي حاجه في نفسو .
_ حتى ولو حاولت تقلد .... معقول صوت انثى يتحول لي صوت بشع كدا ؟ انا خلاص حجن
وقف على حيلو : لازم اقابل راكان .
طلع بي سرعه من المكتب وهو بيتصل على راكان الكان في مكتبو ف الجامعه ومعاه رنيم و حازم .
قال ليهم : دا احمد
وبعدها رد : الو .... شنو ؟؟؟؟ طيب اهدا اهدا .... حفظت الارقام ؟؟؟ خلاص تمام انا عندي محاضره بعد ساعه لاقيني جمب الجامعه .... مع السلامه .
حازم : في شنو ؟
راكان وهو بخت تلفونو ف المكتب : مها اعتدت على دكتوره وكسرت ليها يدينها الاتنين .... بالاضافه لي انها بتقول ارقام بصوت متحشرج .
رنيم وهي بتخت يدها ف خشمها : واااااي يا مها 💔.
حازم سكت مسافه وبعدها قال : الارقام دي ذكرتني حكاية بنت المانيه .... كانت بتقول ارقام وفي النهايه طلع دا عدد الشياطين الجواها .
رنيم : بسم الله الرحمن الرحيم ..... وقدرو يعالجوها ف النهايه ؟
_ لا اتوفت بعد معاناة طويله .
رنيم : يعني هسه الارقام دي حتكون عدد الشياطين الفي مها .
راكان : انا عن نفسي م اعتقد .... موضوع الارقام البتقولها دا عندو فهم تاني .... عايزه توصل الناس لي حاجه عشان يقدرو يساعدوها .
_ لغز يعني ؟
_ ايوه لغز .... ولو قدرنا نحلو اكيد دا حيساعد مها .
( نختم الحلقة بالصلاة على النبي )
التاسعه .
الجزء 10
🔞
-١٠-
بقلم لينا عامر
حازم ورنيم طلعو من مكتب راكان ومشو قاعتهم ..... كانو ناقصين .... باهتين .... اصواتهم العاليه ديك وضحكاتهم كلها مشت مع مها .
نظراتهم كانت ضايعه .... قاعدين مع الناس لكن بالهم وافكارهم في مكان تاني .
________________________________
احمد وصل الجامعه وفضل واقف قدام باب العربيه منتظر راكان يجيه ..... وقف وقت لحدي م جاه طالع .... سلم عليه وركب معاه في عربيتو .
احمد وهو بيشد الدريكسون : قادر تتخيل يا دكتور انو هي كسرت يدين الدكتوره ؟ كسرتها ليها عديل كدا .... انا م قادر اصدق الهي عملتو .... مها دي صغيره عمرا وحجما كيف قدرت تمسك البت وتكسر يدها لا وكمان م قدرو يثبتوها الا اربعه ممرضين .
_ دي م هي .
_ انت بتقول الكلام بي ثقه كدا ليه ؟
_ لانو متأكد انو م هي .
_ يا راكان انت مؤمن بالحاجات العجيبه دي ؟ انو ممكن تكون مستحوذه عليها قوة شيطانيه والكلام دا ؟؟؟ دي حاجات افلام .
_ انا مؤمن بالكلام دا .... بس المشكله فيك انت .... حتضيع بي سببك صدقني ... اديني تحليك منطقي لي صوتها ولي قوتها وعنفها .
هز راسو من دون جواب وقبل عليه : انا حمشي ازورها عايزك تجي معاي .
_ طيب
حل السكوت بينهم لحدي م وصلو ..... مشو مكتب دكتوره ميسون ..... واحمد اتكلم معاها وطلب منهم يودوه ليها .
قالت ليه وهي بتطلع معاهم : لانها بقت خطره حولناها مكان تاني .
_ محل كويس ؟
_ مناسب لي حالتها .
الاتنين عاينو لي بعض وبعدها عاينو لميسون ..... مشت بيهم في ممرات المستشفى اللي هي حافظاها عن ظهر قلب .... نزلت بالسلالم لي مكان واضح جدا انو خاص .
كان واقف حارس بره ... فتح ليهم الباب ودخلو .
دخلت وهم دخلو وراها .
غرفه كانت اضاءتها قوية ... وجوها نوعا ما بارد .... كان فيها كرسي فيهو شرايط جلديه بيقعدو فيه المريض وبيربطوه .
اشرت ليهم على ناحية الركن ..... للجسد النحيف المنكمش على نفسو وبيرتجف .
احمد عاين ليها مسافه قبل م يقول بصوت مهتز : مها ؟
رفعت راسها بهدوء ...... كان واضح انها كانت بتبكي .... الدموع م جفت من عيونها .... وشها محمر وفي كدمه في كبديه فيهو .
احمد قرب منها وبالمقابل هي رجعت على الركن اكتر بي خوف ..... عاين ليها بصدمه : مها .... انا احمد ..... انا اخوكي .
ختت يدها في اضانها وهي بتقول بانفعال : ششششششششششش .... امشي ..... امشي .
قبل وراهو وعاين لي راكان و ميسون المراقبنو بنظراتهم .
ميسون : احمد لو سمحت .... ارجع .... م عايزنها تتعصب اكتر من كدا .
رجع بخطوات بطيئة وهو بعاين ليها : عملتو فيها شنو ؟ كيف عايزاني امشي ؟ ودا شنو الفي وشها دا .
_ م حصل ليها اي شي .... ياها الخطوات المتبعه البنتعامل بيها مع المرضى الخطرين .... تعال ارتاح بره شويه .
طلبت من الحارس يساعدو يطلع ووقفت تعاين لي راكان الاتقدم من مها .... كان قاعد قريب منها ( القعده ديك حقت ناس الكوره لمن يجو يتصورو الصوره الجماعيه 😁)
ميسون : لو سمحت ... المريضه دي خطيره ابعد منها .
اشر ليها بيدو يعني دقايق ورجع يعاين ليها : يا مها .
رفعت راسها وعاينت ليه ودموعها لسا نازله .
_ لو عايزاني اساعدك اتكلمي .
مدت ليه يدينها .... اثار الربط كان واضحه في معصمها : انا م عملت شي .... م عملت شي هم بيعملو لي كدا لي ؟
_ انتي اعتديتي على دكتوره وكسرتي ليها يدينها .
_ م انا والله م انا .... اكيد دي هي .... انا حذرتها قلت ليها م تجيني .... بس م سمعتني .
_ قلتي لي منو ؟
_ الدكتوره .
_ وطوالي قمتي ضربتيها ؟
_ صدقني .... والله العظيم م انا .... حتى انا بتعذبني .... هي عايزاني اموت .... واول شي تقتل اي زول قريب لي .
_ منو ؟
عاينت وراهو بي خوف ..... فكها رجف بي طريقه خلت صوت اصتكاك اسنانها ببعض عالي .... راكان قبل وراهو .... م كان في شي .
صرخت وغطت وشها وهي بتقول بصوت عالي : ارحميييييييييني ..... ارحمييييييييييني .
مسك يدينها : مها انا هنا معاك .
وقفت على حيلها : سامع ؟ سامع ؟ بتنادي فيني .... اسكتي اسكتي اسكتي ياااااااااااخ .
كانت بتعاين ليه بنظرات كلها خوف ....غطا ليها اضنينها بيدينو .... وهو بيدنقر عليها : عايني لي في عيوني ..... عايني في عيوني وم تركزي مع البتسمعي فيهو .
دموعها نزلت بغزاره : م حتخليني م حتخليني .... امشي ... حتأذيكم كلكم .
_ انا م حخليك ليها يا مها .
_ اوعدني ... اوعدني ... م حتخليني زي م احمد عمل ؟
_ وعد ... م حخليك .... بس انتي خليك قويه م تستلمي ليها .... اتحصني .... اي ايه حافظاها قوليها .
دنقرت راسها .... وجسمها بقا بيرجف بي انفعال .
_ مها ؟
رفعت راسها ..... عيونها كانت غريبه .... بقدر غرابتها مخيفه ..... م كان فيها بياض .... بقت كلها سوداء .... زي عيون الغزلان .
_ انا ... م ... مها .
بعد منها عدة خطوات وسألها : منو طيب ؟
اشارت على الشباك الصغير الداخله منو اشعه الشمس .
_ نور ؟
هزت راسها بطريقه عنيفه وضحكت ضحكة م
خيفه .
طبعا ميسون كان واقفه جمب الباب ..... عيونها قربت تطلع من محجرها وهي بتشوف القدامها دا .
راكان ركز انو مها او الكائن القدامو اتجه بجسدو ناحيتها ..... نطت نطة كدا غريبه وفي ثواني انقضت على دكتوره ميسون الصرخت برعب وحاولت تستنجد بالحارس الكان على بعد امتار منها ..... اتشعبطت فيها وهي بتضحك كانها خنزير ... ضحكه متقطعه مخيفه .
راكان مشا ناحيتها : خليها ... خليها تمشي .
قالت ليه بهمس : لو حاولت تقرب حكسر رقبتها .
ختت يدينها حولين وشها وهي بتقول : ها ؟ ها ؟
كانها عايزه توترو .... اما ميسون فقدت حيلها وبعدت في الارض الشي السهل على مها الموضوع .
راكان بلع ريقو وهو بعاين لي ميسون الغمضت عيونها باستسلام .
مها قربت منها وهي بتشم فيها : خايفه ؟ ريحة الخوف فااااحت .
فجأة رفعتها .... بي سرعه وقوة .... وضربت ليها وشها بالحيطه ... تلاته ضربات بي سرعه وقوة كان كافيه انها تفقد وعيها ووشها ينزف ..... راكان جرا عليها وجراها بقوة منها و الحارس جا داخل بعصاية كهربه ..... ضربها بيها .... وقعت ف الارضيه وهي بترتجف .... راكان مشا بسرعه على ميسون ..... شالها بسرعه وجرا بيها على برا ..... احمد كان قاعد في الكراسي مدنقر راسو وبشيل في انفاسو .... رفع راسو لمن سمع صوت الصرخات .... شاف راكان جاي عليه وشايل ميسون البتنزف .
احمد  وقف : في شنو مالا .
راكان ختاها ف الارض ... مسك وشها بين يدينو وعاين ليها ..... طلع البلوفر حقو وفتح زراير القميص اللابسو ... طلع القميص حقو .... وبقوة قطع يد القميص ... لفاها في كفتو وضغط بيها على الجرح النازق حق ميسون .
عاين لي احمد الواقف مدهوش : تعال ساعدني وشيلها .
احمد مشا عليهو وشالها .... كان شايلها وراكان ضاغط على الجرح وركبوها العربيه واتحركو على المستشفى .
سلموها لي ناس الطوارئ ومرقو .
احمد : في شنو ؟ مالا ؟
_ اتهجمت عليها .
_ مها ؟
_ افهم دي م مها .... دي م مها ..... لحدي هسه م عايز تقتنع وتعالجها .
_ اعالجها كيف ؟
_ بالرقيه الشرعيه  لانو مها متلبسه .... انت م شفت عيونها بقت عامله كيف .... عيونها قلبت سوداء كلها زي الحيوانات .... وانت لسا مصر انو هي مريضه نفسيا
_ طيب اعمل شنو هسه انا ؟
_ انت موافق انو تبدا تتعالج بالرقيه ؟
_ اي ... اي موافق
_ طيب بس خلي الباقي علي .
_ عايزني اوصلك مكان ؟
_ وصلني البيت .
قال جملتو وهو بعاين لي فنلتو الداخليه النص الكم الاتملت دم .... م حيقدر يمشي الجامعه بالمنظر دا ... فلازم يمشي البيت اول .
ركبو في العربيه وكانو الاتنين ساكتين .... وقفو ف الاشاره وهنا احمد اتكلم .... كان في ابتسامه صغيره في وشو وهو بتكلم كانو بيتذكر : عارف ؟ انا لحدي هسه متذكر يوم ولادتها ... اول م جيت المستشفى وشلتها كان عمري 12 سنه ....م كنت خايف اني ارميها .... كنت عارف اني حمسكها كويس .... شلتها وقعدت جمب امي ... كانت بتغمض عيونها وبتفتحها .... سألت امي حنسميها منو ؟ قالت لي حنسميها مها .... على اسم عمتك الاتوفت .... بست يدها الصغيره وقلت ليها يا مها انا دايما حكون معاك .... ودايما ححميك ..... بس للاسف .... اخلفت بوعدي .
راكان : حترجع كويسه ان شاء الله .... فوض امرك وامرها لي ربك .
_ ونعم بالله ... ونعم بالله
راكان في اللحظات دي اتذكر موقف مرا بيهو مع مها زمان ..... كان بيسأل فيها منو السماها مها ؟ فورتوا انو ابوها سماها على اسم عمتها الاتوفت .... يا ترى دي مجرد صدفه ؟ ولا في شي تاني : احمد
_نعم
_ انت الارقام الكانت بتقولها مها حافظها ؟
_ لا م حافظها لكن كتبتها من ميسون .... الورقه الفي المطبقه دي .
شال الورقه ومسكها معاهو
وصف لي احمد لحدي م وصلو البيت ..... نزل وشكروا واحمد اتحرك .
دخل البيت بي حذر من دون م زول يشوفو عشان م يتخلعوا لمن يشوفو الدم في فنلتو ويقعد يبرر ليهم ويشرح ..... طلع الفنله و لبس قميص نضيف .... شال الفنله رماها في الغساله .
وطلع تاني على الجامعه .... وبما انو عربيتو م معاهو ركب المواصلات ... كان قاعد على جهة الشباك وسرحان مع الارقام القراها من الورقه ... طلع تلفونو بي ملل وفتح الفيسبوك .... اثناء م هو بيمر في البوستات .... لفت نظرو عنوان واحد من البوستات ( شمس عبد الوهاب احد الالغاز التي لم تستطع الشرطة فك طلاسمها الى اليوم)
اول شي عاين للصوره القديمة الكان فيها مجموعة بنات لابسين تياب بيضاء و واقفين قدام بوابة جامعة الخرطوم ..... كان في دايره بالاحمر معمولة على واحدة من البنات ... مبتسمه ابتسامه جميله وهادئة .... رجع يقرا في البوست تاني
( توجد الكثير من الالغاز الغامضة التي لم تستطع السلطات فك طلاسمها ومنه لغز شمس عبد الوهاب .... احدى بنات مدينة امدرمان واحدى طالبات جامعة الخرطوم التي اختفت في ظروف غامضة وبعد مرور 6 اشهر تم اغلاق ملف القضيه ضد مجهول ... اخر يوم شوهدت فيه شمس مع صديقاتها بتاريخ 15/3/1985 ..... واعترفت احدى صديقاتها المقربات بأنها كانت دائم
ا ما تشكو من مراقبة مجهول لها وايضا تشكو من رسائل ورقية بجمل غريبه ومهدده لها ... كل اصابع الاتهام كانت موجهة لخطيبها العقيد شرطة / يوسف عبدالله .... خصوصا وانهما عانا من مشاكل كثيره في علاقتهما في الفتره الاخيره جعلت شمس تطالب بفسخ خطوبتهما ولكنه لم يقبل .... حتى انه اخر من شوهد معها ولكن في النهايه لم تتوفر ادله كافية لإدانته .... فدونت القضية ضد مجهول واغلقت .... والى تاريخ تحرير هذا المقال لا يعرف ذويها .... هل ماتت ابنتهم ام لا تزال على قيد الحياة ) .
رجع يقرا في البوست تاني ووقف في التاريخ ..... قراه كم مره وبسرعه طلع الورقه المدونه فيها الارقام .
15/3/1985

كانت نفس الارقام م عدا اخر رقمين ... حكا راسو وهو بيفكر بعمق .... اتذكر لمن اشارت ليه على الشباك بعد م سألها انتي منو .... وسألها نور ؟ هل ..... هل كانت قاصده شمس ؟
احذرك من السهر وحيدا بعد منتصف الليل .... فيا عزيزي السقد هذا وقت نومك انت ووقت نشاط عالم اخر فالافضل ان تلزم سريرك بدال ان تزعجهم وتغضبهم .... ولا اعتقد ان اغضاب الجن شيئ جميل .
_____________________________
المواصلات وقفت بي راكان جمب الجامعه .... نزل بي سرعه ودخل على مكتبو طلع نوت وكتب فيها ملاحظاتو ... التاريخ حق اختفاء شمس والارقام الكاتباها مها ... ركز مع الساعه كان فاضل 3 دقايق بس على اخر محاضره ليه .... بي سرعه اتوجه على القاعه .
_______________________________
احمد رجع بيتو .... سحر من م شافتو عرفت انو في شي .... جرت بي سرعه جابت ليه كباية موية يشربها وقعدت جمبو وهي بتسألو : في شنو يا احمد .
عاين ليها بي حزن : انا بديت اقتنع انو مها م مريضه .
_حصل شنو ؟
_ الليله مها اتعدت على دكتورتين .... الاولى كسرت ليها يدينها والتانيه فتحت ليها راسها .
سحر ختت يدها في خشمها بي صدمه : انا كلمتك من البدايه .
عاينو الاتنين للتلفون الصوتو علا ...
احمد جرا التلفون بسرعه ..... عاين لي سحر القاعده جمبو : دي امي
_ طيب رد .
شال انفاسو وحاول بقدر الامكان يوضح انو ماف شي من صوتو : الو يا امي
_ ازيك يا احمد ؟
_ الحمدلله يا امي بخير
_ انت اختك دي وين ؟؟؟؟ انا بضرب ليها م بترد لي ... طولت م سمعت صوتها .
_ نايمه يا امي نايمه .
_ احمد ؟
_ نعم
_ انت بتكذب علي صح ؟ في شي .... اختك مالا وريني انا بعرفك من صوتك وطريقة كلامك ... سريع وريني
_ اكذب عليك في شنو يعني ؟
_ يعني مها دي السنه كلها نايمه ؟ سريع امشي صحيها لي .
_.....................
_ احمد
_ ايوه
_ في شنو يا ولدي الله يرضى عليك وريني .... م تقطع قلبي وتقلقني اكتر من كدا .
_ طيب .... طيب يا امي .... حوريك .... مها عيانه .
_ عيانه؟ سجمي عياها شنو يا ولد ؟ م تتكلم بالقطاعي وريني .
احمد بدا يحكي لي امو الحصل من البدايه للنهاية .
_ ولي يا احمد دسيت علي ؟؟؟ اختك في الحاله دي وساكت راجي شنو ؟
_ امي .... م كنت فاكر الموضوع حيوضل لي كدا ... افتكرتو اضطراب بسيط وحيتعالج .
_ خلي بالك من اختك .... خلي باااالك من اختك لحدي م انا اوصل السودان
_ انتي جايا ؟
_ يعني حخلي بتي براها وهي ف الحاله دي ؟ بس زي م وصيتك خلي بالك عليها لمن اصلكم
_ طيب ان شاء الله
_ يلا مع السلامه
_ الله يسلمك .
سحر : خالتو جايا السودان ؟
_ اي قالت جايا .
_ احسن كدا احسن .... ماف شي زي الامان حق الام لمن تكون معاك .
_ غايتو الله يعدي الايام دي على خير .
_______________________________
راكان خلص محاضرتو ومشا على العربيه ... شال تلفونو وعمل اتصال : الو ؟ شيخ حسن كيفك ؟ معليش ع الازعاج بس عايزنك لي حالة كدا شويه صعبه ... لا لا لازم انت بذاتك .... طيب بتجي متين ؟ يومين ؟ يومين كتيره الحاله م بتستحمل ... اي اي بكره تكون م قصرت خلاص تمام نتلاقى ان شاء الله .... الله يخليك ....مع السلامه .
قفل التلفون وختاهو في الشاحن وبعدها اتحرك على المستشفى عشان يزور ميسون ويطمن عليها وهو بيفكر في الشي العايز يعملو .
_______________________________
٨ مساء
حازم كان قاعد في اوضتو وبيتكلم مع رنيم : انا خايف يا رنيم انو مها تفوت عليها السنه وم تتخرج معانا .
_ اه نفس الخرف يا حازم .... لكن يعني لسا قدامنا شهر ونص .... في فرصه تحصلنا لو الله كاتب ليها تحصلنا بتحصلنا ان شاء الله
_ ان شاء الله .
_ شغال كيف في البحث انت ؟
_ امبارح ساهرت فيه لي 5 فجر والله ...
_ مها فرقت معانا ياخ ...هسه احنا م حنحتاج زول تالت يسد مكانها ؟
_ لا طبعا ... م ضروري ممكن نشتغل الاتنين برانا ... بعدين هي ان شاء الله لو رجعت حتلقانا دخلنا زول في مكانها يعني ؟ طبعا لا .
_ خلاص خلاص طيب .... انت يا حازم قاعد براك في البيت ؟
_ اختي الكبيره كانت بعيالها هنا  مشو قبل شوية .... لكن يعني اصحابي حيجوني
_ اوعى تقلبو البيت غرزة
_ كويس 😂
_ يلا مع السلامه
_ الله يسلمك .
قفل ا
لتلفون وختاه جمبو عدل نظاراتو وفتح اللابتوب عشان يكمل شغلو .... سمع صوت دقات في الباب .
قام بي سرعه وطلع فتح الباب ..
وقف لي ثواني مصدوم لمن شافها ..... كانت حفيانه ولابسة هدوم المستشفى : م .... مها ؟
ابتسمت ابتسامه هادئة : شنو ؟ م حتخليني ادخل ؟
_ انتي جيتي هنا كيف ؟
لزتو ودخلت وقفلت الباب بي رجلها .... حازم بلع ريقو وهو بعاين ليها .... قالت ليه بصوت هامس وهي بتقرب منو : م تخاف .... م تخاف مني .... ريحة الخوف مستفزة يا حازم .... زي م نظراتك لي مستفزه .
_ منو القال ليك انا خايف .
_ بقرا في افكارك .... عارفاك خايف .... وبتسأل في نفسك دي جات كيف .
حازم اتذكر الكلام القالو راكان بتاع قراية الافكار .... وبسرعه بقا بفكر كم شي في نفس الوقت .
ابتسمت : ههه علمك كيف تدس افكارك ؟
_ انتي مها ؟
_ الله ؟ نسيتي ولا شنو يا حازم ؟ اي انا مها صحبتك الفي الجامعه .
لفت حوالينو وهي بتهبش فيه ... قبل م تقيف على اطراف اصابعها في محاولة منها للوصول لي وشو وتقبيلو .... رجع لورا ولزاها بيدو وهو بيقول بي غيظ : انتي م مها .
ملامح وشها اخدت شكل م جميل ..... كان شكل زول غضبان ..... غضب شديد .... فجأة الكهرباء قطعت .... ومع قطعتها حازم حس بي يدين بتخنقو بقوة رهيبه ... ركع في الارض وهو بيقاوم في الشي البيخنق فيه .... حس انو شوية وحيودع .... بقا بيقرا بي تخبط في اية الكرسي .... شوية حس باليدين فكتو .... والنور رجع .... برك ف الارض وهو بيكح بي قوة وبيعاين حولينو .... م كان في اي اثر ليها ... وقف بي صعوبه ومشا على اوضتو وشال تلفونو .... ضرب لي راكان وهو بيشيل بي انفاسو : الو
_ ايوه يا حازم ... مالك نفسك دا قايم كدا ؟
_ يا دكتور مها وين ؟
_ مها في المستشفى .... انا م وريتك انو اعتدت على دكتوره تانيه وضربت ليها راسها بالحيط؟
_ دكتور انت متأكد ؟
_ قول لي راكان من دون دكتور دي اول شي .... بعدين اي متأكد لي السؤال دا ؟
_ كانت هنا ...
_ مها ؟
_ م عارف هي ولا شي تاني ... غايتو كانت هنا .... وخنقتني .... كانت عايزه تقتلني عديل والله ... قريت اية الكرسي واختفت ... كانها فص ملح وداب .
_ دي م مها .
_ انا برضو قلت كدا .
_ انت قاعد براك ؟
_ اي .
_ خلي اي زول يجيك .... م تقعد براك اليومين ديل .... واستمر في قراية اية الكرسي لحدي م تهدا .... ويا حبذا لو شغلت قرآن في البيت .
_ اصحابي جاييني .
_ طيب كويس .... انا عاوز اوريك شي .
_ اتفضل
_ بخصوص الارقام الكتبتها مها وكانت بتقول فيها .... من حيث لا ادري لقيت بوست في الفيسبوك بيتكلم عن الغاز الشرطه السودانيه م قدرت تحلها .... منها حكاية بت اسمها شمس عبد الوهاب .... تاريخ اختفاء البت دي هو نفس الارقام البتكتبها مها ... الا اخر رقمين م عرفت سرهم ... بالاضافة لمن كنت معاها في المستشفى وقالت لي انا م مها وقلت ليها انتي منو ؟ اشرت لي على اشعة الشمس ... م عارف هل الشي دا ليه دخل بحالتها ولا لا.
_ بخصوص اشعة الشمس .... احنا برضو اشرت لينا عليها .... معناها قاصده انها هي شمس .
_ شوف الكلام دا لو قلناه لي اي زول حيقول علينا مجانين والله .... احتمال مجرد صدفه لكن على كل حال ... الزول المنزل البوست دا ود اخت شمس ... يعني هي خالتو .... اتواصلت معاه وطلبت منو اني الاقي والدتو لو م فيها شي مزعج ليهم .
_ ناوي على شنو ؟
_ حوريك اصبر انت ... بس م هسه ... على كل حال مها بكره حيجي شيخ يرقي ليها وحنعرف الفيها دا شنو .
_ طيب ... حتطلع من المستشفى ؟
_ لا ... لانها بتهاجم الناس ... في بيت احمد حتكون خطره افضل في المستشفى .
_ لكن اخدتو اذن ؟
_ اي مالكة المستشفى بنفسها وافقت .... طبعا دي هي المها اعتدت عليها .
_ وهي كويسه ؟
_ اي الحمدلله .... لكن فتحت ليها جبهتها .
_ لا اله الا الله .
_ عن اذنك يا حازم عندي شغل .
_ اتفضل اتفضل .... مع السلامه .
_ الله يسلمك .... م تخاف زي م قلت ليك وشغل القرآن .
_ كويس .
حازم ختا التلفون وهو بيتلفت حوالينو .... سمع الباب بدق .... بلع ريقو وهو بقول : منو ؟
حسا باطمئنان لمن سمع صوت اصحابو ... مشا فتح الباب .... كانو هم ... شال نفسو بارتياح ودخل وراهم ... وطبعا م جاب ليهم سيره للموضوع .
__________________________________
صباح اليوم التالي :
في المستشفى احمد وراكان كانو قاعدين منتظرين شيخ حسن .... بعد حوالي ساعه جاهم ... كان راجل خمسيني ظاهر الوقار والصلاح في وشو ... سلم عليهم ومشو لي مها ....كانو مقعدنها في كرسي وهي مدنقره راسها بهدوء .
( طبعا دايما بنشوف حاجات كدا غريبه لمن يكون في زول عندو مس ويجو يرقوه .... في بعض الناس مدعي الدين بيستغلو جهل الاهالي والمرض عشان يأذوا الناس الجايبنهم ليهم عشان يعالجوهم .... لازم تعرفو انو مااااف شي اسمو تخلو المريض براهو مع الراقي حتى لو زول بتعرفوه كويس ..... وماف شي اسمو يكشفو جسم المريض للراقي ولا حتى الراقي يلمس المريض بيد
و في اي جزء من جسمو م عدا احيانا راسو ... الرقية الصحيحة بتكون بالقرآن وبيدو المريض زيت مقروء فيه وعسل نحل مع الحبة السوداء ... اما ناس البخور والدخان وابركا دبرا ديل مستهبلين )
الشيخ سأل راكان واحمد هل هم متوضيين ومتحصنين ؟ اجابوه بي اي .
قعد في كرسيه قدام مها ... اتكلم معاها شوية وبعدها بدا يقرا في القرآن .... كانت هادئة ... لحدي م بقا بقول في ايات العذاب ويكرر فيها .... شوية مها بقت بترجف بي قوة وتتهز في كرسيها .... رفعت راسها .... عيونها كانت بيضا وخشمها مفتوح ..... حاولت تقوم من الكرسي لكن اخوها مسكها .
كانت بتتنفس زي الزول الكان نفسو مكتوم .... شهقات سريعه وبصوت عالي بدت تصرخ بصوت عالي : اسكت ..... اسكتتتتت .... وقفوووووووووه قول ليه اسكت .... خنقتني ..... اسكت .... اسكت حمووووووووت .
الشيخ وقف على حيلو : انت منو ؟ اتكلم يا ملعون انطق .
طلع زبد من خشمها وبقت بتنطط في الكرسي وهي بتقول بصوت خشن وغريب : اععععععععععع ......... اععععععععع.
_ انطق يا ملعون .... انطق والا ححرقك انت منو ودخلت كيف؟
_ اعععععععععععععععععع ... تابعة .... تابعه ... انا تابعه .... اععععععععع .
_ جيتها من وين ؟
_ ش ..... شالت حاجتي ..... اعععععععععععع.
مها جسمها بقا بهتز بي عنف شديد لحدي م الكرسي قرب يقع بيها .
رجع يقرا في ايات تانيه لحدي م اغمى عليها .
الشيخ : حتحتاج لي جلسات تانيه ...
راكان دنقر عليها وبقا بيحاول يفوق فيها .
احمد وهو خاتي يدو في راسها : مالا يا شيخ وريني الفيها دا جا من وين ؟
_ فيها تابع ... شالت ليها شي م حقها .
_ شي ؟ شي زي شنو ؟
_ حاولو اعرفو هي شالت شنو وجيبوه لي ... على العموم انا حديكم ماء مقري عليه تشرب منو ... حتشتكي من انو طعمو مر لكن لازم تشربو .... احرصوا على تحصينها .... ولازم تقرا براها سورة الناس يوميا لمدة ساعه .... ولو م قدرت اقروها ليها انتو ......وبإذن الله بي استمرار الرقيه حتتعافى.
_ ان شاء الله.... ان شاء الله .
عيونها فتحت بعد م راكان ضغط بي سبابتو وابهامو في اعلى عمود انفها .
همست : احمد
مسك يدها : انا هنا معاك .
_ م تخليني براي .... عليك الله م تخليني براي .
_ طيب .... م حخليك .... والله العظيم م حخليك .
_ عايزه ماما
_ جايا ... جايا قريب .
فكت يدو ورجعت بي قوة في الارضيه .
احمد ضرب لي سحر تجيب هدوم نضيفه ليه وتحصلو بسرعه .
وهي بتشيل في انفاسها راكان سألها : مها .... شلتي شنو ؟؟؟؟ ف حاجة م حقتك انتي شلتيها ؟ حاولي اتذكري .
هزت راسها بمعنى لا وتابعت ترجيعها تاني .
راكان تلفونو ضرب اول م شاف الرقم رد : الو
_ اهلا يا دكتور عرفتني ؟
_ ايوه عرفتك
_ طيب الوالده متواجدة هسه ممكن تجينا .
_ تمام .... مسافة السكه بس واكون معاكم .
_ طيب
عاين لي احمد الشال اختو من الكرسي وختاها ف السرير : عن اذنك يا احمد عندي حاجه مهمة .
_ اتفضل يا راكان م قصرت .
_ الله يخليك
طلع مفاتيحو وطلع بره بسرعه .... ركب عربيتو واتحرك على امدرمان ... مشا حسب الوصف الادوهو ليه لحدي م وصل البيت .... لقا شاب في اوائل العشرينات واقف منتظرو ... نزل سلم عليه ودخل جوه ....لقا مرة بملامح وش مسالمه قاعده .... سلم عليها وعرفها بتفسو وطلب منها تحكي ليه بالحضل زمان لو م فيها ضيق ليها .... سكتت مسافه كأنها بتتعمق في الماضي وبدت تحكي : طبعا يا ولدي الكلام دا بدري .... سنه ٨٥ لكن كأنو حصل امبارح .... الزمن داك كان عمري 15 سنه ... شمس اختي الناس كلهم بشهدو ليها بي طيبتها واخلاقها .... كانت من الماس المحبوبين والمعروفين في كلية اداب .... بس ف الفتره الاخيره بقت بتشكي دايما انو في زول مراقبها ومتابعها وكمان برسل ليها رسايل تهديد .... كنا ف البداية م مصدقنها بس لمن ورتنا الرسايل صدقنا كانت رسايل م مكتوبه بخط اليد ... مطبوعه طباعه .... في البدايه كانت فاكراه زول بهظر معاها لكن بعد شوية الموضوع قلب جد ..... اقرب صاحبه ليها اسمها ليديا ... كانت هي بتحكي ليها باي شي ولمن اختفت ليديا ورتنا انها كانت في خلاف مع خطيبها منو لله .... هو السبب كانت م عايزاه لكن هو عايزها بالقوة وكان عايز يبعد ليديا منها بأي طريقه .... ليديا كانت عارفه عنو حاجات كتيره لانو ولد صاحب ابوها .... وصلت بيه لدرجة يهددها بالقتل ... في يوم طلعو ١٥ / ٣ طلعو سوا .... وخطيب شمس جا .... طلب منها دقايق عايز يتكلم فيها معاها .... اخر زول شافوها معاه وبعدها اختفت ..... اختفت للابد .... في التحقيقات كان بقول انو هي رجعت منو لي صحباتها .... كل الناس متهمنو ولي يوم الليله متهمنو لكن اصلو م اتلقى دليل .... مسحت دموعها وهي بتتابع : م عارفين هسه شمس ماتت ولا حيا ولا حصل ليها شنو .... بعد ٥ سنوات امي ماتت من حرقتها عليها .... ٥ سنوات بس بتبكي ودمعتها م وقفت لحدي م الله اخد امانتو .
راكان : طيب وليديا وخطيب شمس حصل ليهم شنو ؟
_ يوسف بعد م برأوه عمل فيها مجنون ... اخد فتر
ة لحدي م وعا وبعدها سافر الخليج ... م عارفه عنو شي مؤكد لكن غايتو هسه معرس وبي اولادو وعايش في البلد دي .... اما ليديا فجاها اكتئاب بعد م شمس اختفت ... ابوها كان غنيان سفرها بعد اسبوعين كدا وحاجة من اختفاء شمس عشان تغير جو من الايام العصيبه العاشتها .... غايتو تاني م رجعت السودان .... وفي 2005 انتحرت .
_ لا اله الا الله .
_ الحمدلله على كل حال يا ولدي .
راكان سكت شوية قبل م فجأة يطلع النوت حقتو ويكتب فيها بسرعه .
15/3
وبعد اسبوعين  وحاجة ليديا سافرت .... يعني ليديا سافرت في واحد من ايام شهر ٤ .
نهاية الارقام الكاتباها مها 41..... معناها .... معناها هي قاصده يوم ١/٤ .
رفع راسو وهو بيقول : وضحت تاريخ اختفاءها .... و .... وتاريخ وفاتها .
( نختم بالصلاة على النبي )
تكملة العاشره
الجزء 11
🔞
-١١-
بقلم لينا عامر
دعك من تفاصيل البداية وتحذيرات المنتصف فالعبر دوما بالنهايات .
__________________________________
ظل راكان بجانب السيدة شادية عبدالوهاب شقيقة شمس عبدالوهاب اللغز الذي وقف لرجال الشرطة كشوكة الحوت .... بدا هادئا وهو يدون ويكتب ملاحاظاته ويمطر السيدة بوابل من الاسئلة بطريقة لبقة كي لا يزعجها .... عدل جلسته وهو يطلب منها قائلا : ممكن لو سمحتي تديني معلومات اكتر عن ليديا ؟
_ كدي يا ولدي قبل م اديك معلومات ... ممكن اعرف انت متعب نفسك قدر دا لي ؟ وعايز تعرف الحاجات دي كلها ؟
_ لو ... لو قلت ليك انو بيدي اكشف لغز شمس واعرف سبب اختفاءها شنو حتساعديني ؟
عاينت ليه بنظرات م مفهومة قبل م تنزل راسها وهي بتعبث بي طرف توبها بي اصابعها : يعني يا ولدي بعد ٣٤ سنه قلبنا اتقطع فيهم ولسا بيتقطع ... ولا شرطة ولا شيوخ عرفوها وين حتعرفها انت براك ؟
_ بإذن الله .... ححل اللغز وحعرف كل شي واوعدك انو حتعرفي الحصل شنو .
_ تصدق ؟ الثقه البتتكلم بيها خلتني آمن بيك انا حوريك الانت عايز تعرفو وبعد كدا نشوف حتعمل شنو .
_ تسلمي يا امي
_ يسلم غاليك يا ولدي .... اها تاني عايز تعرف شنو ؟
_ عايز اعرف معلومات اكتر عن ليديا ... حكايتها شنو وهم اتلاقو كيف ؟
_ ليديا عبارة عن بنت جميلة جمال لا يوصف .... امها روسية و ابوها سوداني .... بس على م اتذكر امها كانت مجنونه ... من طفولتها هي فقدت امها .... على حسب حكاويها لينا .... امها دخلوها مصح في موسكو وهي عمرها سبع سنين ... وابوها جا بيها السودان ... ابوها كان راجل ثررررري .... عيشها هنا افضل عيشة ..... هي وشمس اتقابلو في الجامعه وبعدها بقو مش صحبات بس .... حاجة كدا زي الاخوات واكتر .... كانت دايما متواجده معانا باللبيت ... الله يرحمها .... وهي العرفت شمس بي يوسف .
_ الله يرحمها .... طيب عندك معلومات عن يوسف ؟
_ يوسف ... حسبنا الله ونعم الوكيل فيه .... الله يحرق قلبو على عيالو زي م حرق قلب امي وابوي على شمس .... كنا فاكرنو زول كويس وبحبها بالجد ... لكن اتضح لينا انو كنا مغشوشين ... كان عايزها بي طريقة حقت انانية ... لي درجة بدا يفتن بينها وبين صحباتها .... النصيحة كان من عائلة محترمه وهو في ذات نفسو كان زول كويس لكن دا ف البدايه بس .... اخر مرة لمن رفضتو ورمت الدبله في وشو ياهو جاها لمن مرقت مع صحباتها ... وم عارفنو ....
قطعت كلامها ومسحت الدموع الجات جاريه ... شالت انفاسها وكملت : م عارفنو عمل فيها شنو ولا وداها وين .... لي يوم الليله قلبي واجعني عليها ... ياربي ضربها ؟ عذبها ؟ جوعها ؟ عمل فيها شنو .... قلبنا داب دورووب من الوجع والمغصه .... لكن الله نجاهو وفلت من العقاب .... وياهو بعد كم سنه عرس وهسه بي اولادو .
_ طيب انا ممكن اعرف اسم عائلتو شنو وهم من وين ؟؟؟؟
_ ناس الرشيدي .... اهلو اصلا من الابيض ... كانو تجار ومشاركين ابو ليديا في شغل من بدري .
_ عرفتهم .... عندي زول بعرفو منهم . ( ربنا مسهل ليه كل شي )
راكان رجع دون في دفترو كل الحاجات المهمه بالنسبه ليه وسألها تاني : طيب ليديا اتزوجت ؟
_ والله يا ولدي انا م متأكدة سمعت غايتو انها اتزوجت وعندها بت ... لكن تاني احنا اصلا م شفناها بعد الحصل داك ... كانت بتتراسل معانا بالرسايل وتاني اخبارها انقطعت لحدي م جانا الخبر الشين .
وقف على حيلو : طيب ... شكرا ليك يا امي وشكرا لي صبرك على اسألتي وبإذن الله وعونه انا حعرف منو الكان سبب في اختفاء شمس .... وانا اصلا جيت لي حاجة في نفسي ... اول م الحاجة تتكشف وتتم انا حوريك بي قصة كاملة انتي م عارفاها .
الشاب القاعد جمب امو : دا شنو التشويق دا ؟
راكان بابتسامه : م تشويق والله ... بس ربنا يسهل كل الموضوع واجي اوريكم .
شادية : طيب يا ولدي ... شكرا ليك وربنا يغطي عليك ويبعد عنك كل الشر .
_ تسلمي ان شاء الله ... انا استأذن بعد دا .
الولد طلع معاهو لحدي باب الشارع ... راكان شكرو تاني وبعدها ودعوا واتحرك .
شال تلفونو وضرب لي صحبو المن عائلة يوسف ... سلم عليهو وبعدها سألو منو ... الولد وراه انو دا قريبو وهو من الرتبات الكبيره في الشرطة وهسه متقاعد .... طلب منو رقم تلفونو واداه ليه .... كان عارف انو المهمة القدامو صعبة وقد يتعرض للرفض او الاحراج لكن كان لازم يقابلو .... طلب من صحبو دا انو يمشي معاه ليه ... عشان يقدر يدخل بيتو بقلب قوي ... فكلمو انو بكره الصباح بإذن الله حيكونو معاه في بيتو .
_________________________________________
_flash back :
_جامعة الخرطوم
_ كلية الاداب
١٥/٣/١٩٨٥
بدا الجو رائعا جدا بالنسبه للطلبة خصوصا مع الامطار الخفيفة التي لا تهطل عادة في شهر مارس ... بالرغم من شعور السعادة الذي طغى على الجميع ... الا ان احداهن بدا عليها الرعب والقلق .... كان تمشي في احدى ممرات الكلية مسرعة نحو احدى القاعات ... بجسد ممشوق ورفيع بدا جذابا مع ثوبها الابي
ض الذي كان زي طالبات الجميلة في ذاك الزمن الرائع ...نصاعة بياض الثوب ابرزت لونها الخمري الهادئ ....كانت الشابه تتلفت حولها وتنظر الى الخلف وكانها تشك بمتابعة احدهم لها ... دلفت الى احدى القاعات ثم توجهت الى اخر المقاعد حيث تجلس صديقتها .... حيتها بخفوت ثم جلست بجانبها وهي تنظر الى النافذة ... لكزتها صديقتها وهي تسألها : في شنو مالك ؟
هزت رأسها وهي تجيبها : في زول مراقبني
_ ااااااه يا شمس ... منو الحيراقبك اساسا وريني ؟
_ انتي م مصدقاني يا ليديا ؟
_ م مكذباك لكن منو الفارغ الحيراقبك ولي اساسا
_ م عارفة 🤦🏻‍♀
ليديا وهي بتعدل جلستها : ماف غيرو
_ اتوقعتك حتقولي كدا
_ بالجد ماف زول غيرو حيكون مراقبك ... كان يوم اسود لمن عرفتو عليك .
_ انا م عارفة لي يوسف دا بقا كدا .
دنقرت راسها وهي بتضحك : هههههههه كرجل شرقي م قادر يتقبل فكرة الرررررفض وانو ماف زول عايزو 😂.
_ تفتكري ابلغ الشرطه ؟
_ عشان ؟
_ عشان الرسايل التهديديه البتوصلني دي .
_ م قدرتي تعرفي الخط ؟
_ مطبوعه .
_ رسل ليك واحده تاني ؟
_ اي الليلة الصباح وصلتني واحدة تاني .
_ مكتوب فيها شنو ؟
_ ك .... كلام م جميل
_ وريني ياخي .
_ الموت يراقبك وينتظر ساعة الصفر للإنقضاض عليك .
_ دي شنو الدراما الرخييييصة دي .
شمس اتكلت بي راسها في كتف ليديا : م عارفه .... م عارفه بس انا خايفه .
_ هي هي ... انا جمبك .... وطالما انا جمبك ماف مخلووووق حيقدر يهوب ناحيتك .
رفعت راسها ....عاينت ليها وابتسمت : الله يخليك لي ليدي ليديا .
اتعدلو الاتنين وقعدو قعدة رسمية لمن المحاضر جا داخل القاعه ... سلم عليهم وبدت المحاضره .
بالرغم من الخوف الكان مسيطر على شمس الا انو بكلمات صديقتها اتجاوزت كل شي .
خلصت المحاضره وبعدها طلعوا على بوابة الجامعه .
ليديا : في عرض حق مسرحية الليله ... جبت تكتس لينا .
_ والله اصلا نفسي في مسرحية ... نضحك شوية ونغير جو .
_ تمام المسرحية بتبدا الساعه ٦ انا الساعه ٥ بجيك مع السواق .
_ طيب ... في زول ماشي معانا ؟
_ ايوة سميرة واحسان .
_ كويس .
كانت ضامة كتبها لصدرها وهي ماشا ومبتسمه .... ابتسامتها اتلاشت تدريجيا لمن شافتو واقف قدام باب الجامعه ومتكل على عربيتو المرسيدس .... كان شاب وسيم و طويل في سن التلتين .... بشرتو سمراء او زي م بنقول هنا اخدراني .... شعرو مسترسل ومسرحو لورا .. لابس هدوم الشرطه و واقف وهو بيمشي يدو في شنبو ( الشنب دا حضرتك علامة الجودة عند الشرطيين 🤦🏻‍♀)
ليديا وقفت تعاين ليه وهي بتقول لي شمس : الله يعينك معاو .... السواق هناك واقف لي ... بس بعدين بضرب ليك في التلفون 📞 واحكي لي .
_ طيب
اتوجهت بي سرعه ناحية العربيه الواقفه ليها ... اما شمس وقفت وهي بتعاين ليه من دون م تنطق بحرف .... جا عليها وهو بيقول ليها : يعني الا انتظرك كدا قدام الجامعه ؟ ( يا الله جيب البنتظرونا كدا 🙈)
_ انت عايز شنو مني يا يوسف ؟
_ ممكن لو سمحتي تركبي العربيه ؟ خلينا نتكلم هناك بدل وقفة الشارع دي .
_ اركب عربيتك بصفتك منو ؟
_ بصفتي يوسف .... خطيبك والحبقى راجلك بعد فتره ... ولا خلاص لحست ليك مخك للدرجة دي ؟
مشت ناحية العربيه بزهج وهي بتقول ليه : م تجيب سيرتها لو سمحت .
ركب وطلع طاقيتو ورماها ف الكرسي الورا : ممكن نتفاهم بهدوء ؟ يعني م معقول فجأة تقرري انك عايزة تفسخي الخطوبة من دون م حتى تعرفي رايي انا شنو .
_ م ضروري اعرف رايك يا يوسف ... المهم انا عايزه كدا .
_ معقولة يا شمس ؟ بالبساطه دي ؟ انا مقصر معاك في شي ؟ انتي عارفه جدا اني بريدك ( وي وي 😐😭) وبعزك وانتي غالية جدا بالنسبه لي ... عايزه اي شي بنيتو معاك ينتهي بالبساطة دي .
_ ماف نصيب يا يوسف
_ طيب قولي لي شي مقنع ... سبب مقنع يخليك عايزه تنهي كل شي .... فييييي .... في زول تاني دخل حياتك ؟ لو في كلميني بيهو واوعدك اني م حعمل ليه اي شي بس حكسر رقبتو ( يا اخوانا الراجل العنيف دا جميل جدا 😂💜)
عاينت ليه باستغراب : اجي ؟ جابت ليها كسير رقاب كمان ؟
_ ماف راجل بشيل من راجل حاجة حقتو ... الا اذا شايف انو ارجل منو .... ونشوف الرجاله دي نهايتها شنو .
هزت راسها : ارتاح ماف اي زول في حياتي .... بس انا م شايفه انو احنا مناسبين لبعض .
_ طيب دي انتي ... انتي شايفه كدا انا ذنبي شنو بي شوفك دا ؟
_ يوسف ياريت تحترم قراري دا .
_وانتي ياريت تحترمي مشاعري يا انسه .... بس ع العموم م مستغرب لانو ليديا الشيطان الخبيث دي ممكن تعمل اي شي عشان تبعدنا من بعض .
_ دا مجرد وهم منك يا استاذ ... ليديا اخر زول همو يبعدنا من بعض تمام ؟ بعدين انا م بسمح ليك تطلق عليها لفظ شيطان رجيم دا .
_ دي الحقيقه يا شمس .... ليديا انا عارفها كويس .
_ حكرر واعيد انو دي مجرد اوهام من جانبك .
بتردد طلعت الخاتم ذو الفيروزة الاصطناعية الخضرا من يدها .
حدر ليها بقوة خلتها تتجمد بخوف ... قال ليها بصوت حاول يداري فيه مشاعر الغض
ب الاتفجرت جواه : شمس .... رجعيه سريع .... اياك تطلعيه .
طلعتو بسرعه وختتو ليه في رجلو : افهم ياخ م بالغصب .
داس فرامل ووقف العربيه ... مسك يدها بقسوة ولبسها الخاتم بالقوة وهو بيقول ليها بعصبيه : لو طلعتيه من يدك اوعدك يكون اخر يوم ليك في حياتك .... لو فاكرة انك حتكوني لغيري ف انتي بتحلمي ... سواء ابيتي او رضيتي انتي لي انا بس فاهمه ؟
( هل جربتي شعور ان يصرخ بك احدهم ويخبركِ انكِ ملكه هو فقط ؟ بص حضرتك انا جربت اه بس لم يخبرني اني ملكه فقط ... بل اخبرني اني حيوانه عشان عارضت ليه لمن كنت عايزه اقطع الزلط .... بس م علينا كلو صريخ في النهايه ... انا م بعرفو بس احب اقول ليه م عافية ليك تقول لي انا حيوانه ؟ 😠👉🏼)
ظهرت دموع في عيونها حاولت تخفيها بي انها تقبل ناحية الشباك وتمسحها بسرعه .... قالت ليه بي صوت هادئ : شكرا
فتحت الباب ونزلت كان على نهاية الشارع بيتهم .
مشت بخطوات مسرعه وفتحت باب الشارع .... دخلت جوه بيتهم ... لقت شادية الكانت مراهقه عمرها ١٥ سنه بتذاكر ( سامعين يا مراهقين الزمن دا يا الجنكم تلفونات ؟ )
لاحظت للدموع الفي عيون اختها : شمس ؟ مالك بتبكي ؟
ملصت توبها : ماف شي
_ حتكذبي علي انا ؟
_................
_ مشاكل تاني مع يوسف ؟
هزت ليها راسها بي اي .
_ طيب كلمي ابوي ... خليه يحل المشكله هو
_ انا م عايزاه .... رجعت ليه دبلتو بس م عايز يشيلها .
_ لي يا شمس ؟ مشكلتو شنو ؟ يوسف زول محترم ومهذب جدا وبحبك ... بعدين زول رسمي م زي شباب الزمن دا ( هيهيهيهيهي من الزمن داك 🙊) جا البيت طوالي وطلب يدك .
_ الموضوع شخصي يا شاديه ... يعني م حقدر احكيه ليك ... اتخيلي قال لي لو طلعتي الخاتم من يدك حقتلك .
ضمت يدينها لصدرها : يا سلام 😍.... رومانسي وشرير ... زي ناس عمر الشريف والعندليب . ( ديل نفس ناس عمر ابلكجي ليكم يا بنات الزمن دا )
_ عليك الله يا شاديه ارحمينا من شغل السينما دي ... انا داخله اخد لي غمدة ... امي وين ؟
_ ماخدة غمدة 😂.
_ طيب .
دخلت ناحية الاوضه النايمه فيها امها ... نامت في السرير القريب منها .
صحت بعد مسافه كدا ... مشت عملت الغداء .... لمن قعدو في الصينيه الساعه كانت 3 ضهر ( زمن الدنيا بخيرها )
امها وابوها كانو بتكلمو معاها ومع اخوانها الاصغر منها في كافة المواضيع ...
شمس : ابوي
_ نعم ؟
_ في مسرحية الليله في المسرح ... ليديا عزمتني وزميلاتنا اتنين ممكن امشي ؟
_ بتمشي كم وبترجعي كم ؟ بمشي خمسة وبرجع ٨ ان شاء الله .
_ طيب ... بس خلي بالك من نفسك ( طبعا احنا هنا تفتح خشمك بس طوالي لعععع 😂)
_ سمح
بعد م اهلها خلصو غداهم شالت العدة غسلتها وعملت الشاي وقعدت مع امها واختها شاديه وكملو ونستهم لحدي م جا وقتها ... قامت استحمت وجهزت نفسها ... لبست فستان هادئ ازرق ... وشالت شنطة صغيرة وشعرها كانت ملفلفاه بي رول ... كانت انيقه وبسيطة .... الساعه خمسه بالضبط كانت جاهزه و واقفة قدام باب بيتهم ... بعد قرابة العشرة دقايق وصلت ليديا بالسواق حقها .
شمس ودعت اهلها وركبت معاهم ... وصلو قبل ربع ساعه من بدء المسرحية ... اذا بهم طوالي حجزو مقاعدهم وقعدو ... استمتعو بالمسرحية وضحكو ... اول فاصل جا طلعو بره شوية ... شمس فجأة شافت يوسف واقف مع مجموعة شباب .... كان واضح جدا انو مضايق وزهجان ... اول م شافها استأذن الواقف معاهم وجاها .
نزلت راسها كانها م عايزه تشوفو ... سلم على المعاها .. وعاين ليها هي : ممكن خمسه دقايق من وقتك يا شمس ؟
ليديا : لي لا ؟
جرت صحباتها من يدهم عشان تسيب ليهم المجال براهم : ارحكم يا بنات .
كتفت يدينها وهي بتهز في رجلها بتوتر : عايز شنو يا يوسف ؟
_ خلينا نتمشى شوية ... احنا م حنقدر نتكلم وسط الضجة والجوطة دي .
_ يعني انا جايا احضر مسرحية ولا جايا اتكلم معاك ؟
رفع ساعتو وعاين ليها : لسا يا شمس ... لسا ربع ساعه تاني حتن يبدو ... ممكن تديني خمسه دقايق بس ؟
_ اوكي
مشو الاتنين على جهة الرصيف التاني من الشارع .
صحبات شمس بهناك كانو منتظرنها لكن م جات .... المسرحية بدت وانتهت والناس بدت تطلع .
سميرة : البت دي وين ؟
ليديا : مع حبيب القلب ياختي .
احسان : معاه عربيه بيكون رجعها صح ؟
ليديا : اي ... م حيخليها ترجع معاي اصلو م بحبني .
سميرة : خلاص ياختي رجعينا بعد دا .
ليديا : طيب ارح ... السواق واقف بره .
طلعو التلاته وركبو العربيه ... كانو بيضحكو وبيتونسو طول الطريق لحدي م اي واحدة وصلوها بيتها ... لحدي م في النهايه العربية وقفت قدام البيت الكبير الاشبه بالقصر واللي هو كان بيت ليديا .
مشت بخطوات هادئة ودخلت .... طلعت اوضتها غيرت هدومها ونامت .... صحت بي صوت رنات التلفون .
قامت من سريرها وشالت السماعه : الو
جاها صوت ابو شمس القلقان : السلام عليكم يا بنتي
_ وعليكم السلام
_ انا عمك ابو شمس .... شمس دي معاك ؟ الساعه ١١ يا بتي وهي لي هسه م جات .
_ م جات ؟ غريبه يا عمو ... احنا ك
نا ف المسرحية ويوسف جا ... مشو مع بعض وهي تاني م جاتنا انا قلت معناها بتكون مشت مع يوسف .
_ نعم ؟ مع يوسف ؟ طيب طيب انا بشوفو .
_ اوكي يا عمو وريني طوالي عليك الله
_ سمح يا بتي .
ابوها طوالي ضرب في تلفون بيت ناس يوسف .... ورد عليه يوسف بنفسو  : الو
_ ازيك يا يوسف يا ولدي .
_ الحمدلله انا كويس .... ان شاء الله خير مالك ؟
_ يا ولدي شمس دي لي هسه م جات البيت هي معاك ؟
_ معاي انا ؟ لا طبعا ... انا قبيل لاقيتها ف المسرح اتكلمنا شويه وهي رجعت على المسرح .
_ م جات البيت يا ولدي هسه الساعه ١١
_ طيب ضربت لي .... لي ليديا احتمال معاها .... ضربت ليها يا ولدي قالت لي معاك انت .
_ كدي خليك مكانك انا هسه بجيك نمشي نفتش عليها .
_ كويس يا ولدي كويس .
التوتر عم بيت وحلة ناس شمس كلها ... يوسف وصلهم وطلعو يفتشو عليها في اي مكان اتوقعو يلقوها فيه بس م لقوها .... يوسف وراهم انو لازم تكمل ٢٤ ساعه حتن يقدرو يفتحو بلاغ ... وطمنهم اكيد حتتلقي ان شاء الله .... تمت الاربعه وعشرين ساعه وم ظهرت واتفتح البلاغ وبدت الننننكاستجوابات والتفتيش .... التلاته بنات اجمعو على انها كانت مع يوسف اخر زول .... وشاديه كلمتهم بي انو يوسف قال ليها لو طلعتي الخاتم حقتلك ... وليديا ورتهم انو اكتر زول متشاكل معاها هو يوسف ( فت السواد والرماد) ... اترفعت الحصانه من يوسف وبدت تحقيقات مكثفه معاهو .... كل اصابع الاتهام كانت موجهة ليهو لكن ماف دليل ملموس بيثبت انو هو الخطفها .
مرت الايام والشهور وشمس م ظهرت تاني ... لحدي اليوم البلغوهم فيه انو شمس كانها فص ملح وداب وم قدرو يوصلو لي اي شي ليها وانو خلاص ملفها اتقفل لانو ماف اي جديد .... امها كانت قاعده في سريرها وشايله توبها حق الجامعه وبتبكي بي حرقه : كرررر علي يا بتي .... كررر علي يا شمس .... مشيتي وين يا حبيبتي .... خليتيني براي لمنو يا بتي .... الساقك مني منو يا روحي .... اااااخ يا شمس الساقك مني الله يحرق قلبو زي م حرق قلبي .... الله يضوقو الانا هسه حاسا بيه دا .... الله يحرق حشاهو زي م حرق حشاي عليك وخلاني ابكي الدم .
________________________________________
احمد كان مع سحر وقاعدين جمب مها النايمة بي عمق .
احمد : الشيخ قال لي شالت شي م حقها ... سألتها شلتي شنو ... م ورتني ... م عارف دا شنو الشالتو وجاب ليها العارض دا .
_ لا حول ولا قوة الا بالله ... ياربي شلتي شنو يا مها .
سكتو الاتنين مسافه ... قبل م سحر تعاين فوق كأنها بتتذكر ... قالت بي همس : ال... الخاتم ؟ ياربي دا الخاتم ؟
_ خاتم شنو يا سحر ؟
_ خاتم لقتو واقع ف الشارع ولبستو .... وفعلا من بعد م لبستو العوارض دي بدت تظهر .
_ وين ؟ وين الخاتم دا ؟
_ بكون مع حاجاتها ... متذكره كان شلتو ليها من الداخليه لكن ختيتو وين بالضبط م متذكرة .
_ لازم تبقيه ... لازم تلقيه يا سحر .
_ اول م امشي البيت حفتشو .... هسه يا احمد احنا لي م نسوقها معانا البيت ؟ لي نخليها هنا ؟
_ انا برضو فكرت كدا .... مع انها بقت صعبه .... لكن احسن تكون تحت عيوني .
_ خلاص طيب ... نسوقها معانا .... خالتو جايا متين ؟
_  بكرة الفجر ان شاء الله
_ الله يجيبها بالسلامه
_ الله يسلمك .
فجأة مها مسكت يدو بقوة شديده كانها عايزه تكسرها ليه وبقت بتقول : لا .... لاااااا .... لااااا سيبيني في حالي سيبيني .
احمد مسك راسها بيدو : بسم الله الله ولا حول ولا قوة الا بالله .... مها انا جمبك .... م تخافي انا هنا .
رخت يدو وسكتت .
___________________________________
راكان وقف في الاستوب .... طلع النوت حقو وبقا بوصل في الكلام ... فجأة ظهر ليه الوشم حقو العملو زمان ... غطا يدو وهو بخت النوت : راكان ... انساها .... انساها .... هي خلاص ماتت وانتهت .... كونك تتذكرها كل مره م حيفيدك بي شي غير يوجعك زيادة ... انساها مها الحسيني مااااتت افهم .
رما النوت بعيد منو وفضل يعاين للوشم ... كان اسم مها بالصيني .... عملو في لحظة تهور الشيطان لعب بيهو فيها ... ومن اليوم داك قاعد ليه كعلامه كل م ينساها يتذكرها تاني بيهو .
المهم ولدنا رجع المستشفى تاني لي ناس مها .... لقاها مقعدنها استعدادا منهم لي انو يسوقوها البيت ... قعد في الكرسي الجمب السرير القاعدة فيها : مها ؟
كانت منزله راسها .....
نده عليها تاني : مها ؟
رفعت راسها براحه وعاينت ليه .
راكان : عايزك تحكي ... الداخليه كان فيها شنو ؟
_ منال
_ منو دي ؟
_ ميته ... هي ميته ... منال ماتت محروقه
_ طيب ...كملي
_ كانت بتتكلم معاي ... بعدين اكتشفت انها م مننا ... ماتت .
ختت يدها في راسها كانها م عايزة تتذكر تاني .
راكان : خلاص ... خلاص حنقفل سيرة الموضوع دا طيب ؟
احمد : حسوقها معاي البيت يا راكان .
_ طيب .. ربنا يستر عليها وعليكم
_ ان شاء الله .
احمد مسكها من يدها عشان تقوم ... كان ماسكها من يد وسحر ماسكاها من يد ومشو ركبوها العربيه .
احمد كان
طول الطريق بعاين ليها بالمرايه .... امل هي فكانت هاااادئة وبتعاين بشرود من القزاز .... فجأة ختت يدينها في اضنينها وهي بتقول : اسكتي .... اسكتي يااااخ اسكتي مني م تقولي لي كدا خليني في حالي عليك الله .
سحر قبلت عليها : مالك يا مها ... في شنو ؟
ضربت طرف كرسي احمد : احمد .... احمد رجعني ... رجعني المستشفى م عايزه امشي بيتك .
_ الله ؟ مالك في شنو ؟
_ م تودوني بيتكم .... م تودوني بيتكم بتقول لي اقتليهم ... عليكم الله رجعوني المستشفى .
احمد وقف العربيه وهو بعاين ليها بالمرايه القداميه .
ختت يدها في اضانها تاني وبي اعلى صوتها : اسكككككككتتتتتتتتتي .... اسكتي اسكتي اسكتي خلاص كفايه وسوسة ارحميني .
احمد نزل ومشا ليها ورا ... مسكها من يدها وحضنها عليهو وهو بيقرا ليها في سورة الناس ... اشر لي سحر بيدو عشان تسوق هي .... نزلت وجات ركبت ف كرسيه وساقت العربيه على شقتهم .
وصلو واولادهم كانو لسا م جو .... احمد دخلها الاوضة وجات سحر غيرت ليها هدومها .... احمد جل راجع حرسها مسافة سحر عملت ليها اكل وجو قعدو الاتنين معاها .... اكلوها بالعافيه ونامت .
فضلو حارسنها لحدي م الاطفال جو من المدرسه ... امهم طلعت ليهم واحمد فضل قاعد معاها ....
مرة اليوم عادي وزي الساعه ٢ ونص فجر كدا احمد قام طلع على المطار عشان يجيب امو ...
مها كانت نايمه وسحر قاعدة قريب منها ...
فجأة فتحت عيونها بصوت حاجة بتتكر في الارض .... عيونها تلقائيا مشت ناحية الساعه ... لقتها ٣ ... بلعت ريقها وعاينت لي سحر الراقدة في الكنبه .
باب اوضتها كان مفتوح من بعيد لاحظت للحاجة الزاحفة في الارض متوجهة عليها .... بنت بي هدوم مهترئة وشهرها منكوشه .... وشها بينزف دم وحاجبها مقطوع من نصو .... زحفت ناحيتها ببطئ .... حاولت تتحرك بس كالعادة  م قدرت تحرك اي طرف من جسمها .
فجأة اختفت بقت م واضحه في نقطة بصرها ... حست بي شي بيجر ملاية السرير حقها .... طلعت ليها ف السرير وركبت من فوقها ..... مها عيونها بقت مفتوحه بي وسعها وبتعاين لي سحر وبتحاول تعمل اي صوت عشان تحس بيها بس م قدرت .... نظراتها كان حااااااقدة لدرجة قف تأمل .... وانقضت عليها وخنقتها بقوة .... مها حست بي شرايين رقبتها حتتفجر من شدة الضغط المتعرضة ليه .... خلاص كدا لمن عيونها طلعت من محجرها .... بقت شايفه سواد حوليها وحست انو خلاص دي النهاية ...فجأة سمعت صوت ... صوت بالرغم من انو صغير لكن وضحت فيه شجاعه ... كان جيمي الشايف الحاصل دا كلو ... وقف جمب السرير حقها وبقا بقول : انزلي منها ... انزلي منها انتي عايزه تقتليها .
امو فتحت عيونها بسرعه بصوتو لمن شافتو مشت عليه: جيمي ... جيمي في شنو مالك ؟
_ ماما ... عايني خانقه خالتو مها زحيها منها حتقتلها يا ماما .
سحر عاينت لي مها الكانت ملامحها غريب وظاهر انها مختنقه ... مسكت يدها وهي بتقرا في اية الكرسي بصوت عالي واخر ايات سورة البقره .
شوية مها حست باليدين فكت من رقبتها .... سحر قعدت جمبها : لا حول ولا قوة الا بالله ... مها قومي يا مها .
قعدت في السرير بسرعه وهي بتشيل في انفاسها .... بقت بتعاين ليهم باستغراب وخوف .... سمعو صوت الباب اتفتح وصوت احمد البيتكلم مع امو .
اول م سمعت صوت امها نزلت من السرير ... م كانت قادرة تمشي وقعت في الارض ... بصوت وقعتها اخوها وامها جوها جاريين ... امها جات عليها بسرعه وعانقتها ... مسكت وشها بين يدينها : كويسه ؟ كويسه انتي يا مها .
اتفاجأوا بيها بتنخرط في نوبة بكاء هستيريه بطريقه توجع القلب ... كانت باهته وضئيله ونحيفه والخوف منحوت نحت في وشها .
امها ضمتها عليها بحنان وساعدتها تقيف عشان تمشي على سريرها ... لكن مها فكت منها وجرت على الحمام ... استفرغت بي قوة كل الاكلوه ليها .
سحر مسكت جيمي : يا ولد انت جابك هنا شنو ؟
_ كنت جاييك يا ماما .... م لقيتك في اوضتك وجيتك هنا ... بس البت حقت المره الفاتت الشينه كانت راكبه فوقها وبتخنق فيها .
مسكت وشو بين يدينها : بسم الله الرحمن الرحيم .
احمد : شاف حاجه ؟
سحر : قومني من النوم عديل بي صوتو وهو بيصرخ وبيقول انزلي منها .
_ حصنيه ... و وامشي نومي معاهو .
_ طيب
ساقت ولدها وطلعت .
احمد مشا وقف جمب الحمام ... ساعد اختو لحدي م رقدت في السرير وامها كانت قاعده جمبها .... احمد كان مرهق شديد وطول اليوم دا تقريبا م نام ..... امو طلبت منو يمشي ينوم وهي حتقعد جمب بتها .... كلهم نامو ... الا الام فضلت صاحية جمب بتها وبتقرا في القرآن وبتستغفر لحححححدي م اصبحت .
احمد كان قاعد في اوضتو غالبو النوم ... جاتو سحر وهي شايله الخاتم : هندا ليه يا احمد
_ دا هو اللقتو واقع وشالتو ؟
_ اي
شالو صورو ورسل صورتو لي راكان ووراه القصه في ريكورد. .... بعد كدا لفاه في منديل وختاه جمبو عشان يسلمو للشيخ .
_____________________________________
صباح اليوم التالي دا كان مهم جدددا بالنسبه لي راكان ... لانو كان حيزور فيه يو
سف .... كان عندو محاضره من سبعه لي تسعه .... بعدها صحبو جاه واتحركوا على حي الصافيه بمدينة بحري الساكن فيه يوسف .
كان طول الطريق ساكت وبفكر هل حيقبل يتكلم معاه في الموضوع دا ولا حيحرجو .
وصلوا البيت ونزلو .... كان بيت جميل جدا وقدامو في اشجار .... جمب الاشجار واقف راجل في النصف الاول من الستينات .... بالرغم من الشيب الغزى الشعرو الا انو بدا منظرو قوي وهو واقف بيسقي في الشجر .
اتلفت وراهو لمن سمع صوت صاحب راكان وهو بقول ليه : صباح الخير يا خال .
_ اووووووو خالد ... ازيك يا ابني ... دي شنو الزيارة المفاجئة دي .
عاين لي راكان الواقف وسلم عليه سلام حار وطلب منهم يتفضلو .... بس طلبو منو يقعدو معاه بره ... نادا واحد من الشغالين معاه وخلاه يجيب ليهم كراسي .... قعدو معاه والهواء كان بيجيهم محمل بي ريحة الطين حق الشجر ... كان النوع الوناس جدا و ونستو سمحه .... راكان شال انفاسو وهو بيقول ليه : يا سيد يوسف ... انا جيتك في موضوع معين ... م كنت فاكر انو انا حلم فيك بالسهوله دي ... بس رب العباد سهلها .
_ اتفضل يا ابني ... وان شاء الله اقدر اساعدك في موضوعك .
فرك يدينو وهو بيقول : جاييك بخصوص موضوع اختفاء شمس عبد الوهاب .
لثواني عمو يوسف دا وشو دا بقا اصففففر .... طلع نضارتو وضغط على عمود انفو .
راكان : انا اسف لو سببت ليك ازعاج .
_ انت عايز شنو بالضبط ؟
_ عايزك تحكي لي اليوم داك حصل شنو ؟ انا لقيت نفسي فجأة جوة اللغز دا ... عشان اساعد اخت صحبي .... وصلت لي شاديه اخت شمس ... وحكت لي القصة بس م حبيت اسمع من طرف واحد .
لبس نضارتو وشال انفاسو : وقالت ليك انو انا السبب في الحصل ليها صح ؟
_ ايوه
ابتسم ابتسامه هادئة : تمت اربعه وتلاتين سنه وهم لي هسه متهمني .
خالد وقف على حيلو : عن اذنكم يا جماعه انا عندي شغل على اللابتوب حكملو في العربيه ... راكان بعد تخلص حصلني ( يا سلام على الذوق ) .
راكان : الحصل شنو بالضبط ؟
_ الحصل انو اتلاقينا في المسرح بالصدفه ... قبليها بي ساعات حصل خلاف بينا وانا اتكلمت فيه معاها بي عصبيه لي درجة دمعت .... فما صدقت لمن شفتها ... لانو اصلا كنت عايز اوصل ليها عشان اعتذر ليها ... ف طلبت منها دقايق بس من وقتها ... وبعد تعب وافقت لي ... مشيت اتكلمت معاها واعتذرت ليها ... فجأة حصلت مشكله بين شباب قدامي ... وانا بصفتي واحد من افراد الشرطه كان لازم افض المشكله دي ... طلبت منها ترجع لي صحباتها ... كنت عايزها امشي بسرعه بي سبب الالفاظ البتتقال وم عايزها تسمعها ... لي درجة حتى م عاينت وراي واتأكدت هي دخلت ولا لا .... عارف يا ولدي الندم الجواي لي يوم الليله م انتهى .... لو كنت بس وقفت راقبتها لحدي م تدخل كان احتمال هي هسه موجوده .
_ يا عمي دا قدر ربنا .... وهو كاتب ليها كدا .... لي حكمه يعملها وحده .... طيب معليش على السؤال دا .. انتو المشاكل البينكم كان سببها شنو ؟ الاتقال لي انو مشاكل فجأة وهي م كانت عايزاك .
_ ضحك ضحكه قصيره : والله يا ولدي م كان في مشاكل يقال عليها .... انا وشمس اتخطبنا بعد قصة حب لمده طويله ... كنت بس عايز اعرف هل هي بتبادلني نفس الشعور ؟ واول م اتأكدت من كدا طوالي اتقدمت ليها ... بس الاكتشفتو انو في طرف تالت م كان راضي ... في طرف تالت كان عايز الحب والخطوبة دي تكون ليه هو .
_ ليديا ؟
_حكو ليك بيها ؟
_ ايوه
_ كانت بتغير من شمس ... شخصية كدا شيطانيه بتعرف تمثل كويس جدا ... بتمثل دور البريئة الملاك الطفلة وهي في الحقيقه شيطااان ... انسانه اتربت مع ام مريضه نفسيا ... وبعدها جات عاشت مع ابو عيشها في ترف مبالغ فيه ... لو طلبت لبن العصفور بجيها حالا ... فكانت فاكرة انو اي شي بقروشها بجيها حتى الحب ... وم عايز اقول ليك واحدة زيها شايفه انها الاجمل والافضل احساسها حيكون شنو لمن البتحبو يطلع بيحب غيرها ....
صدمه غير متقبله بالنسبه ليها ... فبقت بتحاول بقدر الامكان تملا لي شمس راسها وتعمل مشاكل لينا بأي طريقه .... شمس كانت راسها خفيف ومسكينه وبتصدق اي شي وبما انها صحبتها المقربه فكان سهل جدا انو تملا ليها راسها بي انو انا انسان سيئ ولعوب وبخونها ... وبقت بي اي طريقه عايزة تخليها تتخلص مني .... حذرت ليديا كتير انها تبعد عن طريقنا ... بس رفضت .... وفجأة كدا لقيت شمس بتطلب مني افسخ الخطوبه ... انا كنت عايزها حقيقي وم شغال بي حركاتها البتعمل فيها ... معتبرها دلع بنات وبس .
_ طيب حضرتك م شكيت في زول معين يكون خطفها ؟
_ شكوكي كانت محصورة في ليديا ... لكن بعدها استغفرت الله ... اي نعم كانت شخصية خبيثه لكن م لي درجة تعمل شي لي صحبتها .... شمس اختفائها كان غريب جدا ومحير .... كانو خطفها جن .
مسح عيونو اللمعت فيها دموع : عارف يا ابني ... شمس كنت عادي افديها بروحي ... حبيتها حب من نوع اخر ... وفجأة اختفت من حياتنا كلنا ... لي يوم الليله انا بفكر فيها ... يا ترى حصل ليها شنو ؟ عايشه ؟ ميته ؟ مرت بشنو ؟ ك
نت بخاف عليها من النسمة الطايرة وم توقعت الله يختبرني فيها ... بس الحمدلله ... الحمدلله على كل حال .
_ قدرت تكمل حياتك بعدها كيف ؟
_ بقدرة ربنا ...لمن فقدت حب حياتي كنت في عمرك كدا تقريبا  دخلت في حالة سيئة لا يعلم بيها الا الله ... خمسه سنين بقيت فيها زي المجنون ... فتشت عليها في كل مكان بس م لقيتها ... الوالدة حلفت علي اتزوج بنت اختها ... م كنت عايز اظلمها معاي ... لكن جبروني عليها ... فاتزوجتها واول طفلة جاتني سميتها عليها .... سميتها شمس .
_ ربنا يحفظها ليك ان شاء الله .
_ ويحفظك كمان يا ابني ... شمس هسه بي اطفالها .
راكان فتح تلفونو ووراه صورة الخاتم : الخاتم دا حصل شفتو ؟
شال التلفون وركز مع الصورة : الخاتم دا لقيتو وين ؟؟؟ دا خاتم الخطوبة حقتنا ... واخر مرة شفتها كانت لابساه .
_ اهاااا ... طيب يا سيد يوسف شكرا جزيلا ليك وانا متأكد بعد كم يوم حجيك بي خبر م عارف هل حيسعدك ولا لا .
_ انت شاب غامض جدا .... ان شاء الله تجيني بالخبر المفرح ... بس وريني الخاتم دا لميت فيه وين ؟
_ حتعرف بس م هسه .
التلفون فجأة ضرب ... راكان شالو ورد ... كان احمد : يا ركان
_ ايوه يا احمد
_ مها طالبت بيك انت شخصيا ضروري وبسرعه .
_ ان شاء الله خير ؟
_ م عارف في شنو ... بس قالت انت لازم تجي .
_ طيب ... بس مسافة السكه وانا حكون معاها .
وقف على حيلو : شكرا جزيلا ليك يا سيد يوسف ... نتقابل قريب ان شاء الله .
__ ان شاء الله يا ابني ... ان شاء الله .
مشا بي سرعه على العربيه ... خالد لمن شافو جاي نزل ودع خالو وجا ركب مع راكان الوصلو لحد مكان شغلو وشكرو وبعدها اتوجه على بيت ناس مها .
لقا احمد منتظرو جمب الباب .. سألو بي قلق : هي كويسه ؟
_ كويسه ... بس عايزه تشوفك .
دخل لقاها قاعده في الصاله ... قاعده قعده كدا كأنها اتخلعت بي شي ... وشها محممممر والدموع بتنقط من عيونها .
قعد قدامها في الارض : مها ؟ مالك ؟
عاينت ليه بشرود : انت الوحيد الحتساعدها .... انا يادوب فهمت كل شي .
_ طيب احكي لي ...
بدت تحكي ليه وتتكلم .... راكان كلن مركز معاها تركيز تاااام .... بي كل كلمة بتقولها بتحب قدامو لغز .... لحدي م انتهت كان كدا خلاص كل شي انتهى .... وكل شي بقا مفهوم .
ساق معاهو احمد وقام مشى على قسم الشرطة .... قعد لي حكاية الساعه بحكي وبقول ليهم ف كلامو .... في النهاية طلع ومعاهو محقق وكمية عساكر .... في حي من احياء الخرطوم المشهورة وقفت عربات الشرطة قدام قصر كبير ... بالرغم من هيبتو بدا مخيف ومهجور .... كسروا الطبله المقفولة بيها البوابه ودخلو جوا بي بطارياتهم وهم بيسمو في الله .... كانت لحظات عصيبه وموترة وهم بتمشوا في ردهات القصر المهجورة ورا راكان الكان شايل ورقه فيها رسم لي الطريق المفروض يمشي بيه .... وصلو باب كبير فتحوه بي مشقة ودخلو للصالة الصغيره الفيه ... لزو مكتبة الكتب الكبيره .... وراكان بدا يهبش في الارضيه لحدي م لقا فتحه لي باب ارضي .... فتحو ونزل تحت بي رفقة العساكر والمحقق البقو بيقحقحو من الغبار المغطي الارجاء كانو منورين بطارياتهم .... وقفو كلهم لمن شافو الشي الموجود في الركن ..... شيىئ بشع خلا بعضهم يستغرغ من شدة الخلعه ... كان هيكل عظمي لجثه يبدو انها تركت طويلا .... اليدين والرجلين مربوطة بي جنازير ... يبدو انو الجثه لي انثى من الفستان الملبوس والجزمة المختوته بالجمبه بالاضافة للسلسله اللتي لا تزال على العنق .
دي كانت شمس ... او بالاحرى الهيكل العظمي لي شمس الشابه الاختفت في ظروف غامضة جدا ولي مدة ٣٤ سنه ما كانت معروفه وين .... وفي النهاية طلعت موجوده في بيت صديقتها الصدوقه ليديا .
خلال ساعات احاطت عربات الشرطة المكان وكل من شادية ويوسف جو بعد اتصالات من راكان .
الاغراض الاتلقت مع العظام اتعرفت عليها شاديه بي انها دي الهدوم الكانت لابساها شمس اخر مرة ..... وماف شي بيقدر يوصف مقدار الصدمة الحسا بيها الجميع .
طبعا كلنا عايزين نعرف الكلام الدار بين مها وراكان شنو .
Flash back:
مها كانت راقده جمب امها ..... فتحت عيونها بي اشعة الشمس الاتسللت ليها .... اول م فتحت كويس اتفاجأت بالمخلوقة البتظهر ليها فجأة واقفه في راسها .... نفسها كتم وحاولت تصحي امها بس م قدرت ... اتفاجأت بيها بتمد ليها يدها .... م عرفت كيف قدرت تتحرك وتمد يدها .... اول م يدينهم اتلامست لقت نفسها فجأة في مكان تاني .... شايفة الناس قدامها كانو هي جوه فيلم .
شابين ... بنت وولد بمنظر كلاسيكي واقفين جمب بعض وبيتكلمو .
_ شمس .... يا حبيبتي وروحي .... انا اسف .... عارف انو انا غلطت عليك وعليت صوتي .... بس هل انتي بالجد عايزانا ننهي الشي البينا دا ؟؟؟؟ ادي نفسك فرصة واديني فرصة معاك ... انا م عارف انا عملت ليك شنو او زعلتك في شنو عشان تعملي كدا ؟
_ يوسف ... شوف انا الفترة دي ملخبطة جدا ... م حقدر هسه اديك راي انت تستفيد منو .
_ طيب انا عايز اتأكد من شي واح
د .... انتي بتحبيني ؟
شبكت اصابعها بتوتر ونزلت راسها .
ابتسم ابتسامة اطمنئنان : خلاص ... عرفت الاجابه م الا تردي .
اتلفتو الاتنين على مجموعة الشباب البدو يتشاكلو واصواتهم تعلا فجأة .... وشوية الشكله بقت بتجيب الفاظ غير لائقة .... عاين للشباب بنظرات ثاقبه وقال ليها : ارجعي يا شمس ... ارجعي كملي المسرحية ونتلاقى بكره .
_ طيب
هي اتجهت على ورا ومشت وهو مشا قدام ناحية المشكله .
فجأة وقفت جمب واحدة من الاشجار الضخمه جمب الرصيف الاضائتو خافته .... استرقت النظرات ليه وهو بيتعامل مع الشباب المتشاكلين .... م انتبهت للمتسلل البي وراها الغطا انفها بي منديل مبلل وجراها ناحية العربيه الواقفه واتحركوا بي سرعه ... الشارع كان فاضي تقريبا .
فجأة المكان اتغير .... لقت نفسها في مكان زي المخزن ... حار جدا والاتربه مغطياه .... البت كانت مرميه ف الارض .... وفي جنازير ملفوفة حولين يدينها ورجلينها .... فتحت عيونها بهدوء .... وبقت بتتلفت حواليها عايزه تعرف هي وين ..... شوية الخوف اتمكن منها وبقت بتبكي بصوت عالي وهي بتطلب المساعده .
بعد الساعه ١٢ صباحا اتفتح الباب وجات داخله منو بت .... ظهرت الصدمه في وجه شمس المخطوفة لمن لقتها ليديا صحبتها .... عاينت حواليها وهي بتحاول تخلص نفسها من الجنازير : ليديا في شنو ؟ انا جابني هنا شنو ؟
قربت منها وفي وشها ملامح حاقدة جدا : انا .... جبتك انا يا انسه شمس
_ لي جبتيني هنا في شنو ؟
_ شمس .... البت المابتسوا ولا فلس قدام جمالي انا وثروتي .... وفي النهاية تخطف الانسان الوحيد الحبيتو .
_ دا شنو الكلام دا يا ليديا
_ دي الحقيقه يا نكره ... يوسف .... يوسف م ليك انتي ... يوسف مفروض يكون لي انا .... انا وبس مش انتي ....
جرت ليها شعرها بقسوه خلتها تصرخ : كيف ... كيف حباك انتي ؟ فيك شنو احسن مني انا يا شمس .
شمس بعيون مليانه دموع : انا م قادرة اصدق
_ ان شاء الله عمرك م صدقتي ... مصدومه فيني يعني ؟ كفاية صدمتي انا فيك .... انتي كنتي عارفه كويس اني بحبو وبعد دا كلو اول فرصة لقيتيها فيه استغليتيها وخطفتيه مني دا كان رد الجميل لي كدا صح ؟ لكن انا حربيك ... انا حربيك يا حقيره ... وبالمناسبه الناس البتابعك والرسائل البتجيك دي كللللها مني انا .... وحجزت ليك في المسرحية دي بالذات عشان عارفه انو يوسف حيجي ... عشان تشوفيه ويشوفك لي اخر مرة.... عشان تعرفي بس اني قلبي ابيض وم سيئة زيك .
يبدو انو شمس م كان عارفه انو صحبتها مريضه بي مرض الغل والحسد والحقد والانانيه .... وكانت اسوأ ايام بحياة شمس المسكينه .... الدنيا مقلوبة عليها بره بحيث هي مخبئة في مكان سري في القصر الكبير المافيه غير طباخة وشغاله وحارس بره .... وم كانو بيهوبوا ناحية مكتبة ليديا ... المكتبه التحتها مخبئة شمس .
اتعرضت شمس للضرب المبرح والتجويع والتخويف ... كانت بتغني ليها غنية التيلي تيلي بوم الكانت بتغنيها ليها امها ... بتغنيها ليها كل يوم لمن تجيها بالليل وبتترجمها ليها .... قصت ليها شعرها بقسوة وقلعت منها خاتم خطوبتها .... شمس قدرت تستحمل لي مدة ١٥ يوم بس ..... اول يوم من شهر اربعه الساعه تلاته صباحا ربنا استلم امانتو 💔.
بعدها ليديا الكانت بتمشي كل يوم تبكي على صحبتها مع اهلها سافرت بعد م قالت انها بتعاني من مرض الاكتئاب ....
فجأة المكان اتحول .... مرة قاعده في حوش بيتها مع وقت صلاة الفجر ... كانت بتبكي بي مغصه وهي بتقول : يارب الحرق قلبي على بتي احرق قلبو .... يا الله الحرق حشاي احرق حشاه وخليه يبكي الدم .
المكان اتغير تاني .
في شقة جميله وهادئة كانت قاعدة وبتعاين للطفلة الصغيره الجميله البتلعب بي شقاوة قدامها ... بالرغم من سعادتها الا انها بتعاين حولينها برعب كانها شايفه شبح .... الطفلة بتكبر ... شوية شوية من طفلة لي مراهقة لي شابه جميله .... الشابه اتزوجت وجابت طفل برضو ... ثواني ... البت ملامحها م غريبه ... كانت ..... كانت منال ... اي ياها منال الكانت بتظهر ليها وف النهاية اكتشفت انها ميته .... كانت قاعدة في داخليه فخمة وشايله طفلها ... فجأة الواطة ضلمت والنار ولعت في كل مكاااان كل البنات طلعو ... الا منال وطفلها ... الباب الحديدي ابا يتفتح ... وفي النهاية اتحرقت هي وطفلها .... اتحرقت وهي حاضناه عليها بخوف ... بعد محاولات كبيرة قدرو يفتحو الباب وطلعو الام وطفلها جثث متفحمه ... الشقة الهادئة تاني قاعدة فيها مرة في متوسط العمر .... رن تلفونها وقامت ترد .... ظهرت الصدمة في وشها وهي بتقول :مستحيل ... منال بنتي ؟ انا وحمودي ولدها ؟ لا لا لا ... يا ناس ديل الوحيدين الطلعت بيهم من الدنيا دي ... يا الله انا م عندي غيرهم ... ختت يدها في قلبها بي حرقه .... احححححي يا الله لي شلتهم مني .... يا الله لي قطعتي لي قلبي في اخر حاجة حلوة فضلت لي ..... واي يا ناس بنتي قتلتها النار ....كانت دي ليديا .... بقت بتظهر وهي بتبكي وتختفي وتظهر ام شمس وهي بتدعي على
الحرق قلبها في بتها .... الدعوة استجابت .
عاينت قدامها برعب : انتي ؟ قتلتي اولادي انتي ؟
وقفت واتراجعت لي ورا بخوف وهي بتقول : ابعدي مني ابعدي مني .
فضلت تتراجع لحدي م طلعت البلكونه ... عاينت للشي المتخيلاه قدامها واللي هو روح شمس ... وبسرعه نطت من البلكونه وانهت حياتها .
كدا هي فهمت كل شي ... فهمت الغنية المخيفة الكانت بتسمعها وفهمت ظهور منال ليها .... قبلت على الواقفه جمبها ... اتفاجأت بالبت الجميله ذات اللون الخمري الواقفه ودموعها نازله ... سألتها : انتي شمس ؟ انتي المتابعاني ؟
هزت ليها راسها بصمت
بقت هي البتبكي .... بتبكي بكاء هستيري وبي خوف .
لحدي م فتحت عيونها بصوت امها البتهز وبتنده عليها : يا بت يا مها اصحي يا بنتي بتبكي مالك لا اله الا الله .
عاينت حواليها ... لقت نفسها في اوضتها الفي شقت احمد وامها جمبها ... قالت لي امها بصوت مهتز : دكتور راكان .... نادو لي دكتور راكان .... وفعلا استجابو لي طلبها وخلوه يجي .
في مساء اليوم ... تمت مواراة جثمان شمس للثرى ... ادفنت بي طريقة لائقه .
اما مها ... ف الحاجه الفيها ما خفت بالبعكس زادت اكتر وبقت اعنف لكن مع الاستمرار في الرقيه والعلاج بدت حالتها تتحسن .
الشيخ شال الخاتم وقرا فيه ورماه في البحر ... اكتشفو انو المخازن الفي الطابق الارضي جابو فيها حاجات وصناديق من شقة ليديا القديمه ولي سوء حظ مها الخاتم وقع في يدها ... واسوء شي تشيل ليك حاجة حقت انسان مات موت ظلم ... او بالاحرى مات مقتول ... حتسألوني دي روح شمس الكانت مطاردة مها ؟
لا الروح بتمشي لي خالقها .... لكن البتابعك وبجننك دا القرييييين .... يعني القرين حق شمس هو الكان متابع مها لانها شالت الخاتم .
مع الايام مها اتعافت تمااااااما .... واتغيرت حاجات كتيره جدا فيها منها الاغاني الكتيره الكانت بتسمعها بطلتها خاااالص ... صلاتها بقت في وقتها .... وم بتنسى تحصيناتها ... الشي الوحيد الحصل م كان حلو انو الدفعه حقتها فاتتها ...
الليلة كان التخريج حق دفعتها ... في ساحة الجامعه كانت واقفه منتظره رنيم وحازم يجو ... اول م شافتهم جايين عليها بروبات التخريج مسحت دمعتها السالت غصبا عنها وقالت : لا لا لا مش قادر ... انا كبهير انبهرت والله .... كلو من دكتور راكان اتفاول علي بي عدم التخريج .
نطرت عيونها وقبلت وراها بسرعه لمن سمعت صوت احم احم . ( لسا فضيحة)
كان دكتور راكان
مها لمن لقتو دكتور راكان ابتسمت باستهبال : 😁
راكان عاين ليها  وبعدها عاين لي رنيم وحازم : الف مبروك ليكم .
رنيم وحمزة : الله يبارك فيك .
مها : اها يا دكتور راكان م حتخليني اتخرج السنه الجايه برضو ؟
_ لا لا ... انا لمن قلت ليك الكلام دا قلتو ليك عشان اعاقبك على تصرفاتك ... لكن اعتقد انتي اخدتي العقاب بزيادة يعني فماف داعي تتعاقبي تاني .
_ لا لو كدا يبقا الحمدلله ☺.
شوية كدا وبدت حفلة التخريج .... الخريجين كانو كلهم مبسوطين وفرحانين واهلهم معاهم وهكذا .
بعد م خلص الحفل السووه ليهم وادوهم شهاداتهم وكدا  قعدو ناس الدفعه كلهم شلليات شلليات ... كانو بيضحكو ويتذكروا في ايامهم الاولى وكدا ... في المدرجات حقت المداخل قعدو مها وحازم .
مها : احساسك شنو ؟
_ صراحة لا يوصف ... اتخلصنا من الجامعه وسنينها الحمدلله .
_ اه عقبالي انا يارب وافرح زيكم كدا 😭
_ ان شاء الله ... واكيد كل تأخيرة لي خيره .
عاينت ليه وابتسمت : ايوه الحمدلله ... وانا تأخيري حصل فيه الخير ... يعني لو م الحصل لي دا كلللو م كانت قصة شمس وموتها اتكشفو .
_ دكتور راكان دا ذكي والله .
_ غير الذكاء ربنا اصلا كاتب ليه انو هو اليكشف اللغز دا من اول يوم صدمني فيه بعربيتو ... كلها كانت اسباب عشان الموضوع دا .
_ سبحان الله العظيم .... صحي الحق دا مهما طال الزمن مصيرو يظهر والناس تعرفو... منو الكان متوقع انو الصحبه تطلع هي القاتله .
_ وتصدق انو ماف اي زول شكا فيها هي ؟
_ دكتور راكان ورا اهلها كيف
كانو سمعت اسمي !
قبلو الاتنين وراهم ولقوه واقف .
مها : كنا بنتكلم في موضوع شمس يا دكتور .
جا وقعد جمب حازم : ايوه سمعتكم وحازم بيسأل اني وريت اهلها كيف .
حازم : طيب وريني طالما انك قعدت جمبي .
_ اهلها او بالاحرى اختها كانت شاكه في يوسف طوووول السنين دي كلها ... وبعد م اكتشفنا جثمان شمس اتصلت بيها هي ويوسف الاتنين عشان يجو ويعرفو الحاصل ... طبعا هي اتصدمت وبقت بتقول كيف يعني ليديا تقتل شمس ... ليديا اكلت وشربت ونامت معانا معقول هي التقتلها .... بعد صدمه طويلة بكت وناجت فيها وخلاص صدقت الحقيقه وعرفت اتوجهت لي يوسف واعتذرت ليه وطلبت منو العفو ... يوسف اتقبل الاعتذار وطلب منها هي برضو تعفي ليه .... وبعدين بكا ... بكا حار خلا المعاهو كلهم يبكو .
حازم : تجربة مؤلمة جدا صراحة ... يعني فقدت حطيبتو البيحبها فجأة كدا وبعد السنين دي كلها يكتشف انها كانت في بيت صحبتها وكمان ميته 💔
_ الله يرحمها ويرحمنا جميعا

